text:
ཚེས་22ཉིན། སྣོད་བཅུད་ཁོར་ཡུག་པུས་ཀྲུང་དབྱང་ཁོར་ཡུག་སྲུང་སྐྱོང་ལྟ་བཤེར་ཁག་བཞི་པའི་ཞིང་ཆེན་དང་རང་སྐྱོང་ལྗོངས་བརྒྱད་ཀྱི་ཡོངས་བསྒྲགས་རྩིས་སྤྲོད་གྱོད་གཞི་འགན་འཁྲི་བདའ་འདེད་ཀྱི་གནས་ཚུལ་ཁྱབ་བསྒྲགས་བྱས་པ་རེད། ཞིང་ཆེན་དང་རང་སྐྱོང་ལྗོངས་བརྒྱད་ཀྱི་ཁྱོན་མི་1035ཡི་འགན་འཁྲི་བདའ་འདེད་བཏང་བའི་ནང་ཐིང་རིམ་པའི་ལས་བྱེད་པ་218དང་ཁྲུའུ་རིམ་པའི་ལས་བྱེད་པ་571ཡོད་པ་རེད།
སྣོད་བཅུད་ཁོར་ཡུག་པུའི་འབྲེལ་ཡོད་འགན་འཁུར་བས་ཁག་བཞི་པའི་ཀྲུང་དབྱང་ཁོར་ཡུག་སྲུང་སྐྱོང་ལྟ་བཤེར་ཚོགས་ཆུང་བརྒྱད་ཀྱིས་2017ལོའི་ཟླ་8པ་ནས་ཟླ་9པ་བར་ཅི་ལིན་དང་། ཀྲེ་ཅང་། ཧྲན་ཏུང་། ཧའེ་ནན། སི་ཁྲོན། བོད་ལྗོངས། མཚོ་སྔོན། ཤིན་ཅང་།(ཤིན་ཅང་གི་ཐོན་སྐྱེད་འཛུགས་སྐྲུན་པིང་ཐོན་ཚུད་པ)སོགས་ཞིང་ཆེན་དང་རང་སྐྱོང་ལྗོངས་བརྒྱད་ལ་ཁོར་ཡུག་སྲུང་སྐྱོང་ལྟ་བཤེར་ལས་དོན་སྤེལ་བ་དང་འབྲེལ་2017ལོའི་ཟླ་12ནས་2018ལོའི་ཟླ་དང་པོའི་བར་ལྟ་བཤེར་ཚུར་ལན་གྱི་ལས་འགན་ལེགས་གྲུབ་བྱུང་བ་དང་སྣོད་བཅུད་ཁོར་ཡུག་ལ་གཏོར་སྐྱོན་བཏང་བའི་འགན་འཁྲི་བདའ་འདེད་ཀྱི་གནད་དོན་89རྩིས་སྤྲད་དེ་ས་གནས་ཀྱིས་སྔར་བས་གནས་ཚུལ་ལ་ཞིབ་དཔྱད་བྱས་ནས་འགན་འཁྲི་བདའ་འདེད་ནན་པོ་གཏོང་དགོས་པའི་བླང་བྱ་བཏོན་པ་རེད།
ཞིང་ཆེན་དང་རང་སྐྱོང་ལྗོངས་ཁག་གི་འགན་འཁྲི་བདའ་འདེད་ཀྱི་གནས་ཚུལ་ལ་བལྟས་ན། ཅི་ལིན་ཞིང་ཆེན་ལ་འགན་འཁྲི་བདའ་འདེད་བཏང་བའི་མི་གྲངས་མང་ཤོས་ཡིན་པ་དང་མི་177ཟིན་ཡོད།
དེ་བྱིངས་ཀྱི་ཞིང་ཆེན་དང་རང་སྐྱོང་ལྗོངས་ནི་ཧྲན་ཏུང་ལ་མི་163དང་། སི་ཁྲོན་ལ་མི་160 ཤིན་ཅང(པིང་ཐོན་ཚུད་པ)ལ་མི་146(པིང་ཐོན་ལ་མི་34) ཧའེ་ནན་ལ་མི་135 ཀྲེ་ཅང་ལ་མི་109 བོད་ལ་མི་83 མཚོ་སྔོན་ལ་མི་62བཅས་ཡོད་པ་རེད།
འགན་འཁྲི་བདའ་འདེད་བཏང་བའི་གནས་ཚུལ་ལ་བལྟས་ན། འགན་འཁྲི་བདའ་འདེད་བཏང་བའི་མི་སྣའི་ནང་མི་296ལ་བསླབ་འདོམས་སྐུལ་ལྕག་བྱས་པ་དང་། མི(ཐེངས)773ལ་ཏང་ཁྲིམས་སྲིད་དོན་གྱི་ཆད་པ་བཅད་པ། མི་2ཁྲིམས་འཛིན་ལ་རྩིས་སྤྲོད་བྱས་པ། དེ་མིན་མི་10ལ་ཐག་གཅོད་བཅས་བྱས་ཡོད།
འགན་འཁུར་བ་དེས་ཞིང་ཆེན་དང་རང་སྐྱོང་ལྗོངས་བརྒྱད་ཀྱིས་འགན་འཁྲི་བདའ་འདེད་གཏོང་བའི་བརྒྱུད་རིམ་ཁྲོད་འགོ་ཁྲིད་ཀྱི་འགན་འཁྲི་དང་། དོ་དམ་གྱི་འགན་འཁྲི། ལྟ་སྐུལ་གྱི་འགན་འཁྲི་བཅས་ལ་བདའ་འདེད་གཏོང་རྒྱུར་མཐོང་ཆེན་བྱས་པ་དང་། ལྷག་པར་དུ་འགོ་ཁྲིད་གཙོ་བོའི་འགན་འཁྲི་མངོན་པར་བྱས་པ་དང་ཆབས་ཅིག འགན་འཁྲི་བདའ་འདེད་ཀྱི་ལས་དོན་ནང་འགན་འཁྲི་བདའ་འདེད་ནན་པོ་གཏོང་བ་དང་། འགན་དབང་གཅིག་གྱུར། ཚེ་གང་འགན་འཁྲི་བདའ་འདེད་གཏོང་བ་བཅས་ཀྱི་རྩ་དོན་མཐའ་འཁྱོངས་བྱས་ནས་ནན་ལ་ཞིབ་ཚགས་དང་དངོས་ཐོག་བདེན་འཚོལ་གྱི་སྒོ་ནས་ས་གནས་ཏང་ཨུད་དང་སྲིད་གཞུང་གིས་སྣོད་བཅུད་ཁོར་ཡུག་སྲུང་སྐྱོང་གི་འགན་འཁྲི་ནན་དུ་གཏོང་ཆེད་ནུས་པ་གལ་ཆེན་འདོན་སྤེལ་བྱས་ཡོད། གཞན་ཡང་། འགན་འཁྲི་བདའ་འདེད་གཏོང་བའི་མི་སྣའི་ཁྱབ་ཚུལ་ནས་བལྟས་ན། ས་གནས་ཏང་ཨུད་དང་། ས་གནས་སྲིད་གཞུང་། ས་གནས་ཏང་ཨུད་དང་སྲིད་གཞུང་ཁོངས་གཏོགས་སྡེ་ཚན། གཞུང་ཁོངས་ཁེ་ལས་སོགས་ལ་ཁྱབ་ཡོད་པ་དང་སྣོད་བཅུད་ཁོར་ཡུག་སྲུང་སྐྱོང་ལས་དོན་གྱི་འབྲེལ་ཡོད་ཕྱོགས་ཁག་ལ་ཁྱབ་སྟེ་སྣོད་བཅུད་ཁོར་ཡུག་གི“ཏང་སྲིད་འགན་འཁྲི་གཅིག་མཚུངས་དང་། ལས་གནས་གཅིག་ལ་འགན་འཁྲི་གཉིས”ཀྱི་བླང་བྱ་མངོན་ཡོད་བཅས་བཤད།


c: text/html

text:
ཚེས་24ཉིན། ལྗོངས་ཏང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་ལྗོངས་སྲིད་གྲོས་ཀྱི་ཏང་ཙུའི་ཧྲུའུ་ཅི་ཏིང་ཡེ་ཤན་འབྲས་སྤུངས་དགོན་དང་། སེ་ར་དགོན། ལྷ་ལྡན་གཙུག་ལག་ཁང་། ར་མོ་ཆེ་གཙུག་ལག་ཁང་བཅས་སུ་བརྟག་ཞིབ་གནང་བར་ཕེབས་ནས་རྒྱ་ཆེའི་བརྟན་ལྷིང་སྲུང་སྐྱོང་གི་འཐབ་ཕྱོགས་དང་པོའི་ལས་དོན་པ་དང་དགོན་སྡེའི་དགེ་འདུན་པར་བྱམས་བརྩེའི་ངང་གཟིགས་པ་རེད།
ལྗོངས་ཏང་ཨུད་ཀྱི་རྒྱུན་ཨུ་ཧོ་ཝུན་ཧའོ་དང་པད་མ་དབང་འདུས་ཀྱིས་ལྷན་དུ་གཟིགས་པ་རེད།
“ཚང་མ་སྐུ་ལས་ཁག་སོང་། ཁྱེད་ཚོར་ཐུགས་རྗེ་ཆེ་ཞུ་རྒྱུ་ཡིན”ཞེས་གང་དུ་ཕེབས་རིམ་བཞིན་ཏིང་ཡེ་ཤན་གྱིས་རང་སྐྱོང་ལྗོངས་ཏང་ཨུད་དང་ཧྲུའུ་ཅི་ཝུའུ་དབྱིང་ཅེའི་ཚབ་ཞུས་ཏེ་ཚང་མར་བྱམས་བརྩེའི་འཚམས་འདྲི་གནང་ཞིང་། ཁོང་གིས་ད་ཕན་ལོ་ཤས་རིང་ལྗོངས་ཡོངས་ཀྱི་རིམ་པ་ཁག་དང་སྡེ་ཚན་ཁག་དང་ཆོས་ལུགས་གཏོགས་ཁོངས་ཀྱི་འཐུས་མི་དང་རྒྱ་ཆེའི་གྲྭ་བཙུན་གྱིས་ཏང་གི་ཆོས་ལུགས་ལས་དོན་གྱི་གཞི་རྩའི་མཛད་ཕྱོགས་ལག་བསྟར་དོན་འཁྱོལ་མཐའ་གཅིག་ཏུ་བྱེད་པ་དང་ཏང་ཀྲུང་དབྱང་དང་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་ལག་བསྟར་དོན་འཁྱོལ་ནན་ཏན་བྱས་ཏེ་དུས་རབས་འཕེལ་རྒྱས་ཀྱི་རླབས་རྒྱུན་དང་ཆོས་ལུགས་རང་ངོས་འཕེལ་རྒྱས་ཀྱི་ཕྱི་རོལ་ཡུལ་དང་མཐུན་པའི་དགོས་མཁོ་དང་བསྟུན་ནས་ཆོས་ལུགས་ལས་དོན་ལ་ཁྲིམས་ལྟར་དོ་དམ་བྱ་རྒྱུ་མཐའ་འཁྱོངས་དང་། རང་རྒྱལ་གྱི་ཆོས་ལུགས་ཀྲུང་གོ་ཅན་གྱི་ཁ་ཕྱོགས་མཐའ་འཁྱོངས། ཆོས་ལུགས་སྤྱི་ཚོགས་རིང་ལུགས་སྤྱི་ཚོགས་དང་འཚམ་མཐུན་ཡོང་བར་ཁྲིད་སྟོན་ཧུར་ཐག ཆོས་ལུགས་ཀྱི་ཕན་མེད་ཤུགས་རྐྱེན་ཆུང་དུ་གཏོང་བ་བཅས་བྱས་ཏེ་ཆོས་ལུགས་ཁྱབ་ཁོངས་དང་ལྷག་པར་དུ་བོད་བརྒྱུད་ནང་བསྟན་ཁྱབ་ཁོངས་ཀྱི་རྒྱུན་གཏན་སྒྲིག་ལམ་ནུས་ཤུགས་ཡོད་རྒུས་སྲུང་སྐྱོང་བྱས་ཏེ་ཆོས་ལུགས་འཆམ་མཐུན་དང་། བསྟན་དོན་ལམ་ལྷོངས། དགོན་སྡེ་ཞི་མཐུན་བཅས་ཡོང་བའི་འགན་ལེན་བྱས་ཡོད་ཅེས་བསྟན་གནང་བ་རེད།
ཏིང་ཡེ་ཤན་གྱིས་རིམ་པ་ཁག་དང་སྡེ་ཚན་ཁག་གིས་མཐའ་སྐྱོང་བོད་བརྟན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས་པའི”མཛུབ་སྟོན་གལ་ཆེན་གྱི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱེད་པ་དང་། བརྟན་ཐོག་ཡར་བརྩོན་གྱི་ལས་ཀའི་རྩ་བའི་དགོངས་གཞི་མཐའ་འཁྱོངས་བྱེད་པ། བརྟན་ཐོག་ཡར་བརྩོན་དང་ཡར་བརྩོན་ལ་བརྟེན་ནས་བརྟན་ལྷིང་ལ་སྐུལ་འདེད་གཏོང་བའི་དབར་གྱི་རྩོད་སྒྲུབ་ཀྱི་འབྲེལ་བ་ཐག་གཅོད་ཡག་པོ་བྱེད་པ། ལས་ཀའི་ཆོས་ཉིད་ཁོང་དུ་གཏིང་ཟབ་ཆུད་པ། སྤྱི་ཚོགས་ཀྱི་དུས་བབ་བརྟན་ལྷིང་ཡོང་བའི་ལས་དོན་ཏན་ཏིག་ཡག་པོ་སྒྲུབ་པ། རྒྱལ་ཁབ་ཀྱི་བདག་དབང་དང་མངའ་ཁོངས་བདེ་འཇགས་སྲུང་སྐྱོང་ཏན་ཏིག་བཅས་བྱས་ནས་སྤྱི་ཚོགས་ཀྱི་དུས་བབ་རྒྱུན་མཐུད་དང་། ཡུན་རིང། ཕྱོགས་ཡོངས་བཅས་ཀྱི་བརྟན་ལྷིང་ཡོང་ཆེད་ཁོར་ཡུག་བཟང་པོ་བསྐྲུན་པ་དང་ཕན་འབྲས་དངོས་ལ་བརྟེན་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་ཐུགས་བློ་བདེ་པོ་དང་ལྗོངས་ཡོངས་ཀྱི་མི་རིགས་ཁག་གི་མི་དམངས་མང་ཚོགས་བློ་ཡིད་ཚིམ་པོ་ཡོང་བ་བྱེད་དགོས། ལྗོངས་ཡོངས་ཀྱི་ཆོས་ལུགས་གཏོགས་ཁོངས་ཀྱི་མི་སྣ་དང་རྒྱ་ཆེའི་གྲྭ་བཙུན་གྱིས་སྤྱི་ཚོགས་འཕེལ་རྒྱས་ཡར་ཐོན་གྱི་བླང་བྱར་ཧུར་ཐག་བསྟུན་ནས་ཡོན་ཚད་རྒྱུན་ཆད་མེད་པར་ཆེ་རུ་དང་རང་ངོས་འཐུས་སྒོ་ཚང་དུ་གཏོང་དགོས་པ་དང་། བོད་བརྒྱུད་ནང་བསྟན་གྱི་རྒྱལ་གཅེས་ཆོས་གཅེས་དང་རྒྱལ་སྐྱོང་འགྲོ་ཕན་གྱི་ཕུལ་བྱུང་སྲོལ་རྒྱུན་མུ་མཐུད་དར་སྤེལ་གཏོང་བ། དད་ལྡན་མང་ཚོགས་ལ་ཁྲིད་སྟོན་གྱིས“ཁ་འབྲལ་ཐབས་མེད་པ་གསུམ”གྱི་བསམ་བློ་བརྟན་པོ་འཛུགས་པ་དང“མོས་སེམས་ལྔ”ཟམ་མི་ཆད་པར་ཟབ་ཏུ་གཏོང་བ། དཀའ་སྤྱད་འབད་བརྩོན་གྱི་ལག་གཉིས་ལ་བརྟེན་ནས་ཚེ་འདིའི་བདེ་སྐྱིད་ལྡན་པའི་འཚོ་བ་ཡག་པོ་སྐྱེལ་བ་བཅས་བྱས་ཏེ་ཀྲུང་ཧྭ་མི་རིགས་གཅིག་མཐུན་འདུས་གྲུབ་ཀྱི་འདུ་ཤེས་བརྟན་པོ་འཛུགས་པ་དང“ལོ་བརྒྱ་གཉིས”ཀྱི་འབད་འཐབ་དམིགས་ཚད་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་ཆེད་ལེགས་སྐྱེས་ཧུར་ཐག་འབུལ་དགོས་པའི་ནན་བཤད་གནང་བ་རེད།
བཞུགས་མོལ་ཚོགས་འདུའི་ཐོག་སྤེལ་རེས་ཀྱི་རྣམ་པ་འཁྲུག་ཆ་དོད་པ་དང་ཚ་ཚ་འུར་འུར་ངང་སྤེལ་རེས་བྱས་ཤིང་། དགེ་འདུན་པ་ཚོས་ཏིང་ཡེ་ཤན་དང་བཅས་པ་བརྟག་ཞིབ་གནང་བར་ཕེབས་པར་སྙིང་དབུས་ནས་དགའ་བསུ་ཞུས་པ་དང་། ཏང་གི་འགོ་ཁྲིད་འོག་ཡར་རྒྱས་དང་འགྱུར་ལྡོག་ཆེན་པོ་བྱུང་བར་མོས་སེམས་ཟབ་མོ་སྐྱེ་ལུགས་མཚོན་པར་བྱས་ནས་རང་སྐྱོང་ལྗོངས་ཏང་ཨུད་དང་སྲིད་གཞུང་གིས་ཐུགས་ཁུར་དང་རྒྱབ་སྐྱོར་གནང་བར་ཐུགས་རྗེ་ཆེ་ཞུས་པ་རེད། ཚང་མས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“ཆབ་སྲིད་ཐད་བློས་འགེལ་ཆོག་པ་དང་། ཆོས་ལུགས་ཐད་ཡོན་ཚད་ལྡན་པ། ཀུན་སྤྱོད་ཐད་དམངས་མགུ་བ། འགག་རྩའི་དུས་སུ་ནུས་པ་ཐོན་ཐུབ་པ”བཅས་སྐོར་གྱི་མཛུབ་སྟོན་གལ་ཆེན་ལག་བསྟར་དོན་འཁྱོལ་བྱས་ཏེ་ཁ་ཕྲལ་རིང་ལུགས་ཀྱི་ཕྱོགས་གཏོགས་དང་འཐབ་རྩོད་མཐའ་གཅིག་དུ་བྱེད་པ་དང་བློ་བརྟན་འགྱུར་མེད་ངང་མེས་རྒྱལ་གཅིག་གྱུར་སྲུང་སྐྱོང་དང་། མི་རིགས་ཁ་ཕྲལ་ལ་ངོ་རྒོལ། མི་རིགས་མཐུན་སྒྲིལ་ཟབ་ཏུ་གཏོང་བ་བཅས་བྱ་རྒྱུ་ཡིན་ཞེས་གཅིག་རྗེས་གཉིས་མཐུད་ངང་བཤད་པ་རེད།

robotstxt: allowed

filter: keep


text:
ཤེལ་རིན་ཆེན་རྡོ་རྗེས་ཡི་གེར་ཕབ།
བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༧ གོང་ས་སྐྱབས་མགོན་ཆེན་པོ་མཆོག་བོད་གནམ་ལོའི་གསར་ ཚེས་ཀྱི་ས་མོ་ཕག་གི་ལོའི་བོད་ཟླ་ ༡ པོའི་ཚེས་ ༡༥ སྟེ། སྤྱི་ལོ་ ༢༠༡༩ ཟླ་ ༢ ཚེས་ ༡༩ ཉིན་བཞུགས་སྒར་ ཐེག་ཆེན་གཙུག་ལག་ཁང་དུ་ཆོ་འཕྲུལ་སྨོན་ལམ་ཆེན་མོའི་དུས་ཆེན་ཁྱད་པར་ཅན་དེའི་ཚོགས་མགོན་དུ་ཕེབས་ནས་སྟོན་པའི་སྐྱེས་རབས་དང་། རྟེན་འབྲེལ་བསྟོད་པ། བློ་སྦྱོང་ཚིགས་བརྒྱད་མ་བཅས་ཀྱི་གསུང་ཆོས་ བསྩལ་སྐབས་བོད་གཞིས་བྱེས་གཉིས་ཀྱི་བོད་མི་སྤྱི་ཡོངས་སུ་དམིགས་བསལ་གསུང་འཕྲིན་བསྩལ་བའི་དུམ་བུ་ཞིག་ཡི་གེར་ཕབ་པ།
ང་ཚོ་བཙན་བྱོལ་བ་ཆགས་ཚར་པ་རེད། བཙན་བྱོལ་བ་ཆགས་ཚར་པའི་མཇུག་ཏུ་བཅན་བྱོལ་བ་དོན་གོ་ ཆོད་པ་ཞིག་བྱུང་བ་ཡིན་ན་དེ་ནས་ཡག་པོ་འདུག་ཨཱ། གཞིས་ལུས་རྒྱ་ཆེའི་མི་མང་གི་བློ་གཏོད་བཅོལ་ས་སྟེ། བཙན་བྱོལ་དུ་ཡོད་པའི་བོད་པ་དེ་དག་སྲ་ཐག་ཐག་ཅིག་ཡོད། བོད་ཀྱི་ཆོས་དང་རིག་གཞུང་དེ་འཛམ་བུ་གླིང་ འདི་ལ་མངོན་ཆོག་ཆོག་སྟེ་སྟོན་རྒྱུ་ཡོད་པ་ཞིག་ཡོད་བསམ་པ་བཅས་བྱུང་ན། བོད་གཞིས་ལས་རྒྱ་ཆེའི་མི་ མང་གི་སེམས་སུའང་དངོས་ནས་སྤྲོ་བ་སླེབས་ཡ་དང་། བོད་ཀྱི་ནང་པ་སངས་རྒྱས་པའི་ཆོས་དང་དེ་དང་ འབྲེལ་བའི་བོད་ཀྱི་སྐད་ཡིག་དེ་ནམ་ཡང་ནུབ་ས་མ་རེད་བསམ་པའི་གཞིས་ལུས་རྒྱ་ཆེའི་མི་མང་གི་རེ་བ་དང་སྙིང་སྟོབས་བསྐྱེད་ས་ཞིག་ཆགས་ཡོང་གི་འདུག་བ།
ང་རང་ཚོ་བཙན་བྱོལ་ལ་ཡོད་པའི་བོད་པ་དེ་དག་གིས་ཀྱང་གཞིས་ལུས་རྒྱ་ཆེའི་མི་མང་གི་སྲོག་དང་བསྡོང་སྟེ་སྙིང་སྟོབས་བསྐྱེད་བསྡད་པ་དེ་མཐོང་ཡོང་དུས། ང་རང་ཚོ་ཡིན་ནའང་། ཨ་ཙེ་་་ང་རང་ཚོ་རང་དབང་ལུང་པའི་ ནང་ལ་སླེབས་བསྡད་ཡོད་རེད། ད་ང་ཚོས་ཧུར་ཐག་འབད་ཐག་མ་བྱས་ན་འགྲིག་གི་མ་རེད་བསམ་པ་ཞིག་ གི་སྙིང་སྟོབས་སླེབས་ཡ་ཞིག་འདུག་བ།
བྱས་ཙང་། གང་ལྟར་ཡག་ཉེས་བོད་མི་ས་ཡ་དྲུག་ལྷག་གི་དཀའ་ལས་ཁག་པོའི་དུས་ཚོད་ཅིག་གི་སྐབས་སུ་ ང་ཚོ་ཚང་མ་ཚུར་རྡོག་སྒྲིལ་པའི་དུས་ཚོད་ཅིག་ཆགས་བསྡད་ཡོད་རེད། དེ་སྔ་དཔེར་ན། ང་སྐྱེས་སའི་ཟི་ ལིང་གྲོང་ཁྱེར་ལྟ་བུ་ལ་མཚོན་ནའང་དགའ་ལྡན་ཕོ་བྲང་དང་འབྲེལ་བ་ཡོད་མ་རེད། བཞད་མོའི་ཚུལ་དུ། ད་ལྟ་ ང་ཚོར་རྐྱེན་ངན་གྲོགས་ལ་ཤར་ཏེ་བོད་ཆོལ་ཁ་གསུམ་མམ་བོད་པ་ཡོངས་རྫོགས་ཚུར་རྡོག་ཏུ་སྒྲིལ་བསྡད་ཡོད་པའི་དུས་ཚོད་ཅིག་ཆགས་འདུག དེ་རྐྱེན་ངན་གྲོགས་ལ་ཤར་བ་རེད། ང་ཚོའི་མི་རིགས་ཀྱི་ལ་རྒྱ། མི་རིགས་ཀྱི་སྙིང་སྟོབས་ཧ་ལས་པ་ཞིག་རེད་ཤག
ང་ཚོའི་མི་རིགས་ཀྱི་ལ་རྒྱ་དང་སྙིང་སྟོབས་དེས་རང་རྒྱལ་དང་གཞན་ཕམ་ཟེར་གྱིན་ཡོད་མ་རེད། རྒྱ་ཆེ་ས་ ནས་མི་མང་པོ་ལ་ཕན་ཐོགས་ཡ་ཡོད་པ་ཞིག་གི་བསམ་བློ་གཏོང་གི་ཡོད་རེད། ཁ་ཡོད་ལག་ཡོད་ཀྱི་རྒྱ་མི་ རིགས་དེ་དག་ང་ཚོ་ལ་བཙན་གནོན་གཏོང་མཁན་འདྲ་ཞིག་ཆགས་བསྡད་ཡོད་རེད་དེ། སྤྱི་ཡོངས་ཀྱི་རྒྱ་མི་ རིགས་དེ་ང་ཚོའི་ཆོས་རྒྱལ་སྐབས་ནས་ཀྱང་འབྲེལ་བ་བཟོས་ནས་ཞེ་དྲགས་གྲོགས་པོ་བཟོས་ཡོད་རེད་ལ། གྲོགས་པོ་ཆགས་བསྡད་ཀྱང་ཡོད་རེད། དེ་རིང་ཁ་རྩང་གི་དུས་ཚོད་ལ་ཆ་བཞག་ནའང། རྒྱ་རིགས་ས་ཡ་བཞི་ བརྒྱ་མ་ཟིན་ཙམ་གྱི་ནང་པ་ཞེ་དྲགས་ཕོན་ཆེན་པོ་འདུག་བ། དེ་ཚོས་དོ་སྣང་ཆེན་པོ་ཞེ་དྲགས་བྱེད་ཀྱིན་ འདུག་བ། དེ་ཚོ་དང་ང་ཚོའི་ཕན་ཚུན་གཅིག་ཕན་གཅིག་གྲོགས་བྱེད་ཐུབ་ཡ་ཞིག་ཏན་ཏན་ཡོད་རེད། ཤེས་སོང་བ།
དེ་འདྲ་ཡིན་དུས། སྤྱི་ལོ ༡༩༧༤ ལོ་ནས་བཟུང་ང་ཚོས་བོད་རང་བཙན་རྩོད་ཀྱི་མིན་ད། ད་ང་ཚོ་ཀྲུང་ ཧ་མི་དམངས་སྤྱི་མཐུན་རྒྱལ་ཁབ་ཀྱི་ཚིག་དེའི་འོག་ནས་ང་ཚོ་ལ་ཐོབ་ཐང་འདྲ་མཉམ་ཡོད་པ་ཞིག་བྱུང་ན་ང་ཚོར་རྒྱལ་ཁབ་གཅིག་གྱུར་དེའི་འོག་ལ་དགེ་མཚན་འདུག་ཅེས་བཤད་བསྡད་པ་དེའི་རྒྱུ་མཚན་དེ་རེེད། ང་ཚོས་སེམས་ཅན་ཐམས་ཅད་ཟེར་གྱིན་ཡོད་བ། ང་ཚོས་ཚད་མེད་ཡེ་ཤེས་འདོན་པའི་ཁ་ཐུག་ལ་སེམས་ ཅན་ཐམས་ཅད་ཟེར་གྱིན་ཡོད་དམ། བོད་པ་གཅིག་པོ་ཟེར་གྱིན་ཡོད། དེ་ནས་བོད་པའི་ནང་ནས་ཀྱང་ཁམས ་པ་གཅིག་པོ་ལབ་ཡ། ཨ་མདོ་གཅིག་པོ་ལབ་ཡ། དབུས་གཙང་གཅིག་པོ་ལབ་ཡ། དབུང་གཙང་ནས་ཀྱང་ ཡང་སྟོད་པ་གཅིག་པོ་ལབ་ཡ་ང་ཚོས་དེ་འདྲ་མ་རེད་བ། སེམས་ཅན་ཐམས་ཅད་ལབ་བསྡད་ཀྱི་ཡོད་རེད་བ། དེ་སྐྱག་རྫུན་མ་རེད་བ། ཁ་ཞེ་གཉིས་མེད་རེད་བ། བྱ་དང་རི་དྭགས་དེ་འདྲ་མཐོང་ཡོང་དུས་ད་ག་རེ་བྱེད། སྨོན་ལམ་རྒྱག་སྡོད་ཡ་ལས་གཞན་གང་ཡང་བྱེད་རྒྱུ་མི་འདུག་བ། ད་ཐབས་ཤེས་བྱེད་རྒྱུ་ཡོད་སྡོད་པ་དེ་འགྲོ་བ་མི་དུང་ཕྱུར་བདུན་ཅུ་ལྷག་དེར་སྐད་མི་འདྲ་བ་ཡོད་ནའང་། སྐད་ཅིག་ཡོད་པ་ཡིན་ཙང་ང་ཚོ་མིའི་ཀླད་པ་གཅིག་པ་ཡིན་དུས་ང་ཚོས་ཕན་ཚུན་འབྲེལ་བ་བྱེད་ཐུབ་ཡ་གཅིག་དང་ཕན་ཐོགས་སྒྲུབ་ཐུབ་ཡ་ཞིག་ཡོད་རེད་བ། དེ་འདྲ་ཡིན་དུས། ཁ་ཡོད་ལག་ཡོད་ཀྱིས་གཞན་ཕན་ག་ ཚོད་སྒྲུབ་ཐུབ་ན་དེའི་སྟེང་ལ་བསམ་བློ་གཏོང་དགོས་པ་རེད་བ།
བྱས་ཙང་། རྒྱ་མི་རིགས་ལོ་རྒྱུས་ཀྱི་སྟེང་ནས་ནང་པ་རེད། བོད་དང་ཞེ་དྲགས་འབྲེལ་ཡོད་རེད། དེ་འདྲ་ཡིན་ དུས། ཆབ་སྲིད་ཀྱི་རྒྱུ་མཚན་སྟེང་ནས་ང་ཚོས་ཕན་ཚུན་རང་ཕྱོགས་དང་གཞན་ཕྱོགས་ཟེར་ནས་རྒྱ་ཆེན་པོ་ བཤད་དགོས་པའི་དགོས་པ་གང་ཡང་མི་འདུག ང་ཚོའི་གྲོགས་པོ་གཅིག་གི་ངོས་ནས་ང་ཚོའི་བདེ་སྡུག སྡུག་བསྔལ་སེལ་ཐུབ་པ་དང་བདེ་བ་སྒྲུབ་ཐུབ་པ། དེ་ཡང་ཕན་ཚུན་གཉིས་ཕན་གྱི་སྟེང་ནས་ང་ཚོས་སྒྲུབ་ ཐུབ་པའི་རྒྱུ་མཚན་ཡོད་རེད།
དེ་རིང་ཁ་སང་རྒྱ་མི་རིགས་མང་པོ་ཞིག་གིས་ང་ཚོར་དོ་སྣང་གསར་པ་ཞིག་སླེབས་ཡོང་གི་འདུག་བ། ང་ཚོར་ བདེན་པ་ཡོད་རེད། མཐའ་གཅིག་ཏུ་ང་ཚོས་རང་རྒྱལ་གཞན་ཕམ་གྱི་སྐད་ཆ་བཤད་ཀྱིན་མེད་བ། དེ་འདྲ་ཡིན་ དུས། ང་ཚོ་བོད་མི་རིགས་འདི་འཕགས་པ་སྤྱན་རས་གཟིགས་ཀྱི་གདུལ་ཞིང་བཤད་ཀྱི་ཡོད་རེད། བཤད་པ་ ནང་བཞིན། སྔོན་གྱི་རྒྱལ་སྲས་བྱུང་ཆུབ་སེམས་དཔའི་ཚོགས་དེ་དག་གིས་བོད་མི་རིགས་འདི་དངོས་ནས་ ཙོག་ཙོག་བཟོས་ཤག
དུས་ཚོད་ཁག་པོ་ཞེ་དྲགས་ཤིག་གི་སྐབས་སུ་ང་ཚོའི་མི་རབས་འདིས་དཀའ་ངལ་ཞེ་པོ་མྱངས་པ་རེད་དེ། ཡིན་ནའང་། བོད་པའི་ཁ་དཔེ་ལ།“མཆོད་རྟེན་མགོ་མཇུག་ལོག་ཀྱང་བང་རིམ་རྐེད་པ’’་ཟེར་བ་ནང་བཞིན། ང་ཚོ་འཛམ་བུ་གླིང་འདིའི་ནང་དུ་མགོ་བཀྱགས་བཀྱགས་བྱས་ནས་བསྡད་ཡོད་ད། རྒྱ་མི་རིགས་དེ་ཚོའི་ནང་ ནས་ཀྱང་བློ་གཟུ་བོར་གནས་མཁན་ཚོས་དངོས་ནས་ཡིད་སྨོན་སྐྱེ་ཡ་ཞིག་ཆགས་བསྡད་ཡོད་ད། ཤེས་སོང་ང།
དེ་འདྲ་ཡིན་དུས། ད་སྔ་ཕན་ཆད་ང་ཚོའི་སྒྲིག་འཛུགས་ཀྱི་སྟེང་ནས་བཤད་པ་ཡིན་ནའང་ཚང་མས་ཧུར་ ཐག་འབད་ཐག་གནངས་སོང་། ང་ཚོའི་མི་རབས་ཁ་ཤས་ཕྱིན་པ་རེད། ཚང་མས་ཧུར་ཐག་འབད་ཐག་ གནངས་པ་རེད། དེའི་གྲུབ་འབྲུས་སུ་ང་ཚོ་བཙན་བྱོལ་བ་འདྲ་འདྲའི་ནང་ནས་མ་འདྲ་བ། གོང་བུའི་ནུས་པ་ གཅིག་ཏུ་འདྲིལ་ནས་བསྡད་ཡོད་རེད། དེ་ཡང་ཆབ་སྲིད་ཀྱི་གནས་དོན་གཅིག་པོ་མ་ཡིན་པར། རྒྱ་ཆེ་ས་ ནས་ཆོས་དང་རིག་གཞུང་གིས་འཛམ་བུའི་གླིང་སྤྱི་ལ་ཕན་ཐོགས་གང་འཚམ་སྒྲུབ་ཐུབ་པའི་དུས་མཚམས་སུ་ སླེབས་བསྡད་ཡོད་རེད།
ངས་རྟག་པར་འདི་ལྟར་བཤད་བསྡད་ཡོད། འཕགས་པ་སྤྱན་རས་གཟིགས་ཀྱི་འདུ་ཤེས་ཀྱི་ངོས་ནས་ང་ཚོར་ ཐུན་མོང་མ་ཡིན་པའི་འབྲེལ་བ་ཞིག་ཡོད་བསྡད་ཡོད་རེད། ང་ཚོའི་མི་རབས་འདིས་མིག་དཔེ་བྱས་ཡོད་པ་ངས་རྟག་པར་དེ་དྲན་གྱི་འདུག ཤེས་སོང་ང་། དེ་འདྲ་ཡིན་དུས། དེ་རིང་འདི་གར་ཁྱེད་ཅག་བཀའ་བློན་ཚོ་རེད། གྲོས་ཚོགས་ཀྱི་རྣཔ་པ་ཚོ་བཅས། ཁྱེད་རང་ཚོ་དང་ང་ཚོ་ཚང་མ་འདིར་འཛོམས་ཡོད་རེད། ང་ཚོའི་མི་རབས་ནས་མི་རབས་བརྒྱུད་བདེན་དོན་བརྩད་དེ་བདེན་དོན་ལ་མཐའ་འཁྱོལ་བ་ཞིག་ད་ལྟ་བར་ཏུ་ བྱུང་བ་རེད། དེ་འདྲ་ཡིན་དུས་ཚང་མ་ལ་ཐུགས་རྗེ་ཆེ་ཞུ། ད་དུང་ཡིན་ནའང་། ཚང་མས་སེམས་ཤུགས་ བསྐྱེད་ནས་ཧུར་ཐག་གནང་རོགས། བློ་རྒྱ་བསྐྱེད་ནས་བྱེད་རྒྱུ་དེ་གལ་ཆེན་པོ་རེད་ཤག གཅིག་ཁོ་ན་གུ་ དོག་པོ་བྱས་ནས་བསམ་བློ་གཏོང་སྡོད་པ་མ་ཡིན་པར། བློ་རྒྱ་བསྐྱེད་ནས་བསམ་བློ་བཏང་པ་ཡིན་ན། ང་ཚོའི་བདེན་མཐའ་གསལ་ལ་ཉེ་བའི་མཚམས་སུ་འགྲོ་སྡོད་ཀྱིན་ཡོད་རེད།
དེ་ནས་གཙོ་ཆེ་ཤོས། དཔལ་ན་ལེནྜའི་ཆོས་བརྒྱུད་འཛིན་མཁན་དེ་དག་ས་དགེ་བཀའ་རྙིང་རིས་སུ་མ་ཆད་ པའི་གཞུང་ཆེན་བཅུ་གསུམ་ལ་སློབ་གཉེར་གནང་མཁན་ཚོ་རེད། ཚིག་རྐྱང་རྐྱང་གི་འདོན་པ་རྐྱང་རྐྱང་བཏོན་ ནས་ན་ལེནྜའི་ཆོས་རྒྱུད་འཛིན་ཐུབ་ཀྱི་ཡོད་མ་རེད། དཔེར་བཞག་ན། ན་ལེནྜའི་པཎ་གྲུབ་བཅུ་བདུན་གྱི་ མགོན་པོ་ཀླུ་སྒྲུབ་དབུ་ལ་བཞུགས། ཨརྱ་དེ་ལྦས་དེའི་མཁྲིས་སུ་ཨོ་་་་(དབུ་མཛད་ཀྱི་གདངས་བཏང་ནས།) དེ་འདྲ་ཞིག་ཕར་ཆེར་ཡོད་མ་རེད། བཞད་མོ་དང་མཉམ་དུ། དེ་ཚོས་གཞུང་ཆེན་སློབ་སྦྱོང་བྱས་པ་རེད། ཀླུ་སྒྲུབ་འགྲེལ་བཤད་བསྐྱོན་ཏེ་ཁོང་ཚོ་ལ་ཆོས་མར་ཁྲིད། ཁོང་ཚོས་དེ་ལ་གསན་གྱིན་གསན་གྱིན། ཡང་ཟིན་ བྲིས་བསྐྱོན་གྱིན་བསྐྱོན་གྱིན་མར་ཡི་གེར་ཕབ། ཡང་ཁོ་རང་ཚོའི་བསླབས་པ་མར་སྤེལ། དེ་འདྲ་བྱས་ནས་ ཡོང་པ་རེད། ང་རང་ཚོའི་པཎ་གྲུབ་བཅུ་བདུན་གྱི་གཞུང་ཆ་ཚང་ལ་ལྟ་མཁན། སྔ་མོ་ཡིན་ན་ས་སྐྱ་དཔེ་ཡག་ པོ་ཡོད་རེད། བར་སྐབས་ཤིག་ནས་ཉམས་པ་རེད། གཞན་ས་པན་རང་ཉིད་ཀྱིས་ཚད་མ་རིག་གཏེར་མཛད་ བཞག་འདུག་བ། ཚད་མ་ལ་ཞེ་དྲག་ཐུག་སྣང་གནང་འདུག་བ། རྗེས་སུ་དགེ་འདུན་པ་ཚོ་ཡག་ཤོས་ཆགས་ བསྡད་ཡོད་རེད། ང་ཚོ་བཙན་བྱོལ་ཆགས་ནས་ཀྱང་གདན་ས་གསུམ་གཙོ་བོར་གྱུར་ནས་གཞུང་ཆེན་ལྟ་ མཁན་གྱི་དགོན་པ་དེ་དག་ན་ལེནྜའི་ཆོས་བརྒྱུད་འཛིན་མཁན་དངོས་ནས་དེ་རེད། ད་ལྟ་བར་དུ་ཧུར་ཐག་ བྱས་པ་རེད། ད་དུང་ཡིན་ནའང་། ཚང་མས་ཧུར་ཐག་བྱོས། སོ་སོ་ཡིན་ནའང་གཞུང་དེ་དག་སྦྱངས་ནས་ འདི་ཕྱི་གཉིས་ཡོད་པ་ཞིག་ཆགས་པ་རེད། མི་གཞན་པ་ཞིག་ལ་ཐུག་ནའང་ཁ་ཀྱོག་ཀྱོག་བྱས་ཏེ་བཤད་ཐུབ་ པ་ཞིག་དེ་འདྲ་བྱུང་ན་བསྟན་པའི་ཞབས་འདེགས་སྒྲུབ་པ་ཆགས་ཀྱི་ཡོད་རེད། དེ་གལ་ཆེན་པོ་རེད། དེ་འདྲ་བྱོས།


text:
■ ད་རེས་སློབ་གྲྭ་ཐོན་པའི་སློབ་མའི་ཁྲོད་སྐབས་དང་པོའི་གྲ་སྒྲིག་འཛིན་གྲྭའི་སློབ་མ་91ལ“ཕྲ་རམས་པའི”དམའ་རིམ་མཚན་གནས་དང་། 2015ལོའི་སློབ་གྲྭའི་ལམ་ལུགས་འཛིན་གྲྭའི་སློབ་མ་82ལ“འབྲིང་རམས་པའི”འབྲིང་རིམ་མཚན་གནས། སློབ་མ་47ལ་ཀྲུང་གོ་ནང་བསྟན་མཐུན་ཚོགས་བོད་ལྗོངས་ཡན་ལག་མཐུན་ཚོགས་དང་བོད་ལྗོངས་ནང་བསྟན་སློབ་གླིང་གིས་མཉམ་དུ“མཉེས་ཐང་སྔགས་རམས་པའི”འབྲིང་རིམ་མཚན་གནས་བཅས་ཁག་སོ་སོར་གནང་ཡོད་པ་རེད།
ཚེས་26ཉིན་གྱི་ཕྱི་དྲོ། བོད་ལྗོངས་ནང་བསྟན་སློབ་གླིང་གིས་2015ལོའི་སློབ་གྲྭའི་ལམ་ལུགས་འཛིན་གྲྭ་དང་སྐབས་དང་པོའི་གྲ་སྒྲིག་འཛིན་གྲྭའི་སློབ་ཐོན་མཛད་སྒོ་འཚོགས་ཤིང་། ལྗོངས་སྲིད་གྲོས་ཀྱི་ཀྲུའུ་ཞི་གཞོན་པ། ཀྲུང་གོ་ནང་བསྟན་མཐུན་ཚོགས་ཀྱི་ཚོགས་གཙོ་གཞོན་པ། ནང་བསྟན་མཐུན་ཚོགས་བོད་ལྗོངས་ཡན་ལག་མཐུན་ཚོགས་ཀྱི་རྒྱུན་ལས་ཚོགས་གཙོ་གཞོན་པ་སྒྲུབ་ཁང་ཐུབ་བསྟན་མཁས་གྲུབ་སློབ་ཐོན་མཛད་སྒོར་ཕེབས་པ་དང་འབྲེལ་གསུང་བཤད་ཀྱང་གནང་བ་རེད།
སློབ་ཐོན་མཛད་སྒོའི་ཐོག་སློབ་གྲྭ་ཐོན་ཉེར་ཡོད་པའི་སློབ་མ་ཚོས་སྦྱངས་ཟིན་པའི་ཤེས་བྱ་དེ་དག་ལག་ལེན་ཐོག་འཁྱོལ་བ་བྱས་ནས་བྱེད་པོ་དང་སྣེ་ཁྲིད་ཀྱི་ནུས་པ་འདོན་སྤེལ་བྱེད་དགོས་པ་དང་། བོད་བརྒྱུད་ནང་བསྟན་གྱི་བླ་མ་སྐྱེས་ཆེན་རིམ་བྱོན་གྱི་རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་དར་སྤེལ་གང་ལེགས་བཏང་ནས་ཀྲུང་གོ་གུང་ཁྲན་ཏང་གི་འགོ་ཁྲིད་ལ་བརྩི་བཀུར་མཐའ་གཅིག་ཏུ་ཞུ་བ་དང་། “སྲུང་སྐྱོང་གཉིས”མཐའ་གཅིག་ཏུ་བྱེད་ཐུབ་པ། དགོན་སྡེ་དོ་དམ་ཨུ་ལྷན་གྱི་འགོ་ཁྲིད་ཀྱི་བཀའ་ལ་བརྩི་བཀུར་མཐའ་གཅིག་ཏུ་ཞུ་བ་བཅས་བྱས་ཏེ་དགོན་སྡེའི་དོ་དམ་ལས་དོན་གསར་གཏོད་ལ་རྒྱབ་སྐྱོར་དང་དེའི་ནང་ཧུར་ཐག་ཞུགས་པ་བཅས་བྱེད་དགོས། རང་ལྗོངས་ཀྱི་ཆོས་ལུགས་ཁྱབ་ཁོངས་སུ་སྤེལ་བའི“ཚད་གཞི་བཞིར་བརྩི་སྲུང་གིས། སྔོན་ཐོན་གྲྭ་བཙུན་ཧུར་ཐག་བྱེད”ཅེས་པའི་བརྗོད་དོན་གཙོ་བོའི་སློབ་གསོའི་བྱེད་སྒོར་ཧུར་ཐག་ཞུགས་ཏེ་འདུལ་ཁྲིམས་དང་བསྟན་དོན་ལ་དགོངས་འགྲེལ་གྱི་ལས་དོན་ཡག་པོ་སྒྲུབ་པ་དང་། དད་ལྡན་མང་ཚོགས་ལ་ཚེ་འདིའི་བདེ་སྐྱིད་ལྡན་པའི་འཚོ་བ་ཡག་པོ་སྐྱེལ་རྒྱུར་ཁྲིད་སྟོན། སྤྱི་ཚོགས་ཀྱི་སྤྱི་ཕན་ཞབས་ཞུར་ཧུར་ཐག་ཞུགས་པ་བཅས་བྱས་ནས་ཀྲུང་གོའི་ཕུགས་འདུན་འགྲུབ་ཆེད་བོད་བརྒྱུད་ནང་བསྟན་གྱིས་སྟོབས་ཤུགས་ལེགས་སྐྱེས་སུ་ཧུར་ཐག་འབུལ་དགོས་པའི་བླང་བྱ་བཏོན་གནང་བ་རེད།


text:
ང་ཚོས་ཅི་ཞིག་འཚོལ་བཞིན་ཡོད།
ཇེ་ཀེར་ཤི་ནཱ་མོར་ཌེ་J.Krishnamurti ཡི་ >  > ཞེས་པའི་དབྱིན་ཡིག་བརྩམས་ཆོས་ལས།
ཆབ་ཆ་ལྗང་ལོས་བསྒྱུར།
དོན་དམ་པར་ང་ཚོས་ཅི་ཞིག་འཚོལ་བཞིན་ཡོད། ང་ཚོ་ལ་ཅི་ཞིག་མཁོ་བ་ཡིན། ལྷག་པར་དུ་རྙོག་འཛིང་ཆེ་བའི་འཛམ་གླིང་འདིའི་སྟེང་དུ་ཡོད་ཚད་ཀྱིས་འབད་པའི་འཚོལ་བཞིན་པའམ་སྐྱབས་ཡུལ་དུ་བྱེད་བཞིན་པ་དེ་ཞི་བ་དང་བདེ་སྐྱིད་ཡིན་ན། དེ་ནི་དེ་ལྟར་ངེས་པར་དུ་འཚོལ་དགོས་པ་ཞིག་ཡིན་ནམ། ང་ཚོས་ཧུར་བརྩོན་གྱིས་འཚོལ་བཞིན་པ་དེ་ཅི་ཞིག་ཡིན། ང་ཚོས་འབད་བརྩོན་གྱིས་གསར་རྟོགས་བྱེད་དགོས་པ་དེ་ཅི་ཞིག་ཡིན། ང་ཚོ་ཕལ་ཆེ་བ་ཞིག་གིས་འཛམ་གླིང་ནང་འཚོལ་བཞིན་པའི་ཞི་བ་དང་བདེ་སྐྱིད་དེ་ཟིང་འཁྲུག་དང་དམག་འཁྲུག འཐབ་རྩོད་དང་འཐབ་རྒོལ་གྱིས་མེད་པར་བཟོ་བཞིན་པའི་ཕྱིར་ན་ང་ཚོ་ལ་མཁོ་བ་དེ་ཞི་བདེར་གནས་ཐུབ་པའི་སྐྱབས་ཡུལ་ཅིག་ཡིན། ངས་བསམ་ན་དེ་ནི་ང་ཚོར་ཚང་མར་མཁོ་བ་ཡིན། དེར་བརྟེན། ང་ཚོས་དབུ་ཁྲིད་ནས་དབུ་ཁྲིད་བར། ཆོས་ལུགས་ནས་ཚོགས་པ་བར། དགེ་བའི་བཤེས་གཉེན་རེ་རེ་འཚོལ་བཞིན་པ་དེ་ཡིན།
དེང་གི་ཆར་ང་ཚོས་འཚོལ་བཞིན་པ་དེ་བདེ་སྐྱིད་ཡིན་ནམ་ཡང་ན་ང་ཚོའི་རེ་བ་བཞིན་བདེ་སྐྱིད་ལས་འབྱུང་བའི་དགའ་སྤྲོ་དེ་ཡིན། བདེ་སྐྱིད་དང་དགའ་སྤྲོ་གཉིས་ཀྱི་ཁྱད་པར་ནི། ཁྱོད་ཀྱིས་བདེ་སྐྱིད་འཚོལ་ཐུབ་བམ། གཅིག་བྱས་ན་ཁྱོད་ཀྱིས་དགའ་སྤྲོ་འཚོལ་ཐུབ། འོན་ཀྱང་བདེ་སྐྱིད་དེ་ནམ་ཡང་འཚོལ་མི་ཐུབ། བདེ་སྐྱིད་ནི་བྱ་དངོས་གཞན་ཞིག་གི་ཐོན་སྐྱེད་ལས་བྱུང་བ་ཡིན། དེར་བརྟེན། ང་ཚོའི་ཡིད་སེམས་དེ་བྱ་དངོས་སྣ་ཚོགས་ཤིག་གི་དབང་དུ་མ་སོང་བའི་སྔོན་དུ་ང་ཚོས་ངེས་པར་དུ་འཚོལ་དགོས། ང་ཚོས་འཚོལ་བཞིན་པ་དེ་ཅི་ཞིག་རེད། བདེ་སྐྱིད་རེད་དམ་དགའ་སྤྲོ་རེད། གནས་ལུགས་འདི་གླེང་དུས་ང་ངོ་མ་ཞེད་སྣང་སྐྱེས་ང་ཚོས་འཚོལ་བཞིན་པ་དེ་དགའ་སྤྲོ་ཡིན་པ་འདྲ། ང་ཚོས་འཚོལ་བཞིན་པའི་མཐར་ཐུག་ཏེ་དགའ་མགུ་ཙམ་ཞིག་གཏན་ནས་མིན།
གང་ལྟར། གལ་ཏེ་མི་ཞིག་གིས་ཞི་བ་ནི་དེ་ལྟར་ལས་སླ་མོའི་འཚོལ་ཐུབ་པར་འདོད་ན། དེ་ནི་སོ་སོ་ལ་དུངས་བ་ཆེ་དྲགས་པའམ་རྒྱུ་དང་རྐྱེན་ལ་བསམ་གཞིགས་མ་བྱེད་པའི་མིག་ལོང་ཙམ་ཞིག་རེད། དེ་ཡིས་དཀའ་ངལ་དེ་སེལ་ཐུབ་མེད་ལ་གཅིག་པུར་སེམས་པའི་རྙོག་འཛིང་གི་འཆིང་བ་ལས་ཀྱང་གྲོལ་ཐུབ་མེད། དེའི་ཕྱིར་ང་ཚོས་ངེས་པར་དུ་འཚོལ་དགོས། གལ་ཏེ་ཕྱི་སྣོད་ཀྱི་འཇིག་རྟེན་དང་ནང་བཅུད་ཀྱི་སེམས་ཅན་ང་ཚོ་ལ་ཅི་ཞིག་མཁོ་བའི་གནས་ཚུལ་འདི་གསལ་བོར་ཆགས་ན། དེ་ནས་ང་ཚོ་གང་དུའང་འགྲོ་མི་དགོས་ལ། དགེ་བའི་བཤེས་ཡང་འཚོལ་མི་དགོས། མཆོད་ཁང་དུའང་འགྲོ་མི་དགོས། ཚོགས་པ་ཞིག་ཏུ་དེ་བས་ཀྱང་ཞུགས་མི་དགོས། དེས་ན་ང་ཚོས་དམིགས་དོན་ལ་མ་ལྟོས་པར་དཀའ་ངལ་དེ་གསལ་བོ་ཆགས་པ་མ་རེད་དམ། ང་ཚོས་གནད་དོན་དེ་གསལ་བོ་ཆགས་ཐུབ་བམ། གནད་དོན་དེ་འཚོལ་ཞིབ་བྱེད་པའི་བརྒྱུད་རིམ་ལས་གསལ་བོ་ཆགས་པ་རེད་དམ་ཡང་ན་གཞན་གྱིས་ཅི་བཤད་པ་ལྟར་འཚོལ་ཐུབ་པ་ཡིན་ནམ། ཡང་ན་ནི་ཚད་མཐོའི་དགེ་རྒན་ཞིག་ནས་དཀྱུས་མའི་ཆོས་འཆད་མཁན་ཞིག་ལ་མཆོད་ཁང་གི་གྲུ་ཟུར་རེ་ནས་འཆད་པ་ལས་རྟོགས་པ་ཡིན་ནམ། ཁྱོད་ཀྱིས་དེ་ལྟར་གཞན་ཞིག་ལ་འཚོལ་ཞིབ་བྱེད་དུ་བཅུག་མྱོང་ཡོད་དམ། དོན་དངོས་སུ་དེ་ནི་ང་ཚོས་བྱེད་བཞིན་པ་དེ་རེད། མ་ཡིན་ནམ། ང་ཚོའི་མི་ཚེའི་ནང་གི་སྡུག་བསྔལ་དང་རྙོག་དྲྭ་དེ་དག་བཅོས་ཐབས་སུ་ཚོགས་འདུ་དང་བགྲོ་གླེང་སྣ་མང་དུ་འཛུལ་ཞུགས་བྱེད་བཞིན་ཡོད་ལ། དེ་མ་ཟད་བགྲང་ཡས་པའི་དཔེ་དེབ་ཀློག་གི་ཡོད། ཡིན་ནའང་གལ་ཏེ་ང་ཚོས་དེ་ལྟར་མི་བྱེད་པར་དམིགས་བསལ་གྱི་ཚོགས་པ་ཞིག དགེ་རྒན་ཅིག དཔེ་དེབ་ཅིག་གིས་ང་ཚོའི་ཡོད་ཚད་འདོད་པ་ཁེངས་སོང་སྙམ་ན། དེ་ནས་ང་ཚོ་དེའི་ནང་དུ་ཚུད་པ་མ་ཟད་སྲ་མཁྲེགས་ཅན་དུ་འགྱུར་ངེས་ཡིན།
ང་ཚོས་འཚོལ་བཞིན་པ་ཡོད་ཚད་ནི་ཐེ་ཚོམ་བརྒྱུད་ནས་བྱུང་བ་ཞིག་མ་ཡིན་ཏེ། དེ་ནི་བྱ་དངོས་ཅི་ཞིག་དོན་དམ་རྟག་པ་དཀོན་མཆོག་ལྟ་བུ་དང་། གཏན་གནས་ཀྱི་བདེན་པ་ལྟ་བུ་དེ་ཁྱོད་ཀྱིས་མིང་ཇི་ལྟར་བཏགས་ཀྱང་རུང་། དེའི་ཕྱི་ཚིག་ཙམ་ནི་དེ་ལྟ་བུ་གལ་ཆེན་ཞིག་མིན། དེར་བརྟེན་ང་ཚོ་ཚིག་ལ་འཐམ་ནས་མི་འདུག་པར་དེ་ཚོ་ལེགས་བཤད་ཆེད་ལས་མཁན་ཅན་དག་གི་ཆེད་དུ་བཞག་ཀྱང་ཆོག ང་ཚོས་འཚོལ་བཞིན་པ་དེ་ནི་རྟག་པའི་བྱ་དངོས་ཤིག་རེད་དམ། བྱ་དངོས་ལ་རེར་ང་ཚོ་འཐམ་འཁྱུད་བྱེད་ཆོག་ལ། ལ་རེས་ང་ཚོར་རེ་བ་དང་། ཡུན་གནས་ཀྱི་སྤྲོ་སེམས། ངེས་དོན་སོགས་ལ་ཁེག་ཐེག་བྱེད་ཐུབ། རྒྱུ་མཚན་ནི་ང་ཚོ་སོ་སོར་ངེས་གཏན་ཞིག་མེད་པ་མ་ཟད། ང་ཚོས་སོ་སོ་ངོས་ཟིན་གྱིན་མེད། ཐ་ན་དཔེ་དེབ་སོགས་ཀྱི་བརྗོད་སྙིང་ཅི་ཞིག་ཡིན་པ་ང་ཚོས་ཤེས་ཀྱིན་ཡོད། འོན་ཀྱང་ང་ཚོས་རང་ཉིད་ངོས་ཟིན་ཀྱིན་མེད་པ་མ་ཟད་དེའི་ཐད་ཀྱི་ཉམས་མྱོང་ཀྱང་མེད་དོ།
ང་ཚོས་ཅི་ཞིག་ལ་རྟག་པ་ཟེར་ཀྱིན་ཡོད། ང་ཚོས་ཅི་ཞིག་འཚོལ་བཞིན་ཡོད། ང་ཚོས་འགྱུར་མེད་རང་བཞིན་ཅི་ཞིག་ལ་རེ་བ་བྱེད་བཞིན་ཡོད། ང་ཚོས་ཆེས་མཐར་ཐུག་གི་བདེ་སྐྱིད་ཅིག་དང་། སྤྲོ་སེམས་ཤིག ངེས་དོན་ཞིག་འཚོལ་བཞིན་པ་མ་ཡིན་ནམ། ང་ཚོ་ལ་མཁོ་བའི་བྱ་དངོས་དེ་ནི་དུས་མཐའི་བར་དུ་ང་ཚོས་ཡིད་ཚིམ་ཞིག་ཡིན་དགོས། གལ་ཏེ་ང་ཚོས་ཚིག་དང་ཚིག་འགྲོས་རེ་རེར་བརྡར་ཤ་གཅོད་ཐུབ་པ་ཡིན་ན། དེ་ནི་ང་ཚོ་ལ་ཅི་ཞིག་མཁོ་བ་དང་སྤྱིར་བཏང་གི་མཐོང་སྣང་དེ་ཡིན། ང་ཚོར་མཁོ་བ་དེ་རྟག་བརྟན་གྱི་བདེ་བ་དང་འགྱུར་མེད་ཀྱི་སྤྲོ་སེམས་དེ་ང་ཚོས་བདེན་པ་དང་དཀོན་མཆོག་ལབ་བཞིན་པ་སྟེ། ཁྱོད་ཀྱིས་ཇི་ལྟར་ལབ་ཀྱང་ཆོག
ང་ཚོ་ལ་མཁོ་བ་དེ་བདེ་བ་ཡིན། ཅིག་བྱས་ན་དེ་ནི་ཧ་ཅང་གི་མ་སྨིན་པ་ཞིག་ཡིན་ནའང་སྤྱི་ཡོངས་ནས་ང་ཚོ་ལ་མཁོ་བ་དེ་ཡིན། ཤེས་བྱ་དང་ཉམས་མྱོང་གིས་ང་ཚོ་ལ་བདེ་བ་སྤྲོད་ལ། དགའ་སྤྲོ་ཡང་དེ་ལྟར་སང་ཉིན་བཞུད་འགྲོ་བ་ཞིག་མིན། གང་ལྟར་ང་ཚོས་དགའ་སྤྲོ་ལ་བརྟག་དཔྱད་གང་མང་ཞིག་བྱས་པའི་མཐའ་དོན་དེ་དག་ཡོད་ཚད་ཡལ་ནས་འགྲོ། དེ་བས་ང་ཚོས་རྟག་པ་དཀོན་མཆོག་དང་བདེན་པ་ལྟ་བུའི་དོན་དངོས་ཤིག་ལ་རེ་བ་བྱེད་བཞིན་ཡོད། དེ་ནི་ང་ཚོ་སྟེ་དངོས་འབྲེལ་གྱི་ཤེས་རབ་ཅན་དང་། བླུན་རྨོངས་བ། གཞུང་ལུགས་སྨྲ་བ་སྟེ་མདོར་ན་ཐམས་ཅད་ཀྱིས་དོན་དུ་གཉེར་བཞིན་པའམ་འཚོལ་བཞིན་པ་དེ་ཡིན། རྟག་བརྟན་ཐེར་ཟུག་གི་དགའ་སྤྲོ་ཞིག་སྲིད་དམ། གཏན་དུ་གནས་པའི་བྱ་དངོས་ཤིག་ཡོད་དམ།
གལ་ཏེ་ཁྱོད་ཀྱིས་འཚོལ་བཞིན་པ་དེ་རྟག་བརྟན་འགྱུར་མེད་ཀྱི་དགའ་སྤྲོ་ཞིག་ཡིན་ན་དེ་ལ་དཀོན་མཆོག་དང་བདེན་པ་སོགས་ཇི་ལྟར་བརྗོད་ཀྱང་རུང་། དོན་དམ་དུ་ཁྱོད་ཀྱིས་འཚོལ་བཞིན་པ་སྟེ་བཅས་ཀྱང་རྟོགས་དགོས། ཁྱོད་ཀྱིས་"ངས་མཐར་ཐུག་གི་བདེ་བ་འཚོལ་བཞིན་ཡོད་"ཅེས་བཤད་པའི་སྐབས་དེའི་བདེ་བ་དཀོན་མཆོག་དང་། བདེན་པ་གང་ཡིན་ཀྱང་རུང་མོད། འོན་ཀྱང་ཁྱོད་ཀྱིས་ངེས་པར་དུ་ཤེས་དགོས་པ་ནི་འཚོལ་བཞིན་པ་དེ་ཅི་ཞིག་ཡིན་པ་དང་། འཚོལ་མཁན་དེ་སུ་ཞིག་ཡིན་པ་ར་འཕྲོད་རྒྱུ་གལ་ཆེ། རྒྱུ་མཚན་ནི་ཅིག་བྱས་ན་དེ་ལྟ་བུའི་རྟག་པའི་བདེ་སྐྱིད་ཅིག་མེད་པའི་ཕྱིར། ངས་བསམ་ན་བདེན་པའི་དོན་ནི་ཁྱོད་ཀྱིས་མིག་ལ་ཇི་ལྟར་འཆར་བ་དེ་དང་ཡོངས་སུ་མ་འདྲ་བའི་ཁྱད་པར་ཡོད་སྲིད། དེར་བརྟེན་ང་ཚོས་ཅི་ཞིག་རྟག་པ་ཡིན་པ་མ་འཚོལ་བའི་སྔ་རོལ་དུ་འཚོལ་མཁན་དེ་སུ་ཞིག་ཡིན་པ་གསལ་བོ་ཆགས་དགོས་པ་དེ་ཡིན། ཁྱོད་ཀྱིས་འཚོལ་བཞིན་པའི་བྱ་དངོས་དེ་འཚོལ་མཁན་ལས་ཐ་དད་པ་ཞིག་རེད་དམ། "ངས་བདེ་སྐྱིད་འཚོལ་བཞིན་ཡོད་"ཅེས་པའི་སྐབས་དེར་ཁོས་འཚོལ་བཞིན་པའི་བྱ་དངོས་དེ་ལས་གཞན་པ་ཞིག་རེད་དམ། བསམ་བློ་དེ་བསམ་བློ་གཏོང་མཁན་ལས་ཀྱང་ཁྱད་པར་ཡོད་དམ། ཁོ་ཚོས་སྣང་ཚུལ་དེ་མ་འབྲེལ་བར་སོ་སོ་འབྱེད་ཐུབ་བམ། དེས་ན་ཁྱོད་ཀྱིས་ཁོས་ཅི་ཞིག་མ་འཚོལ་སྔོན་ལ་འཚོལ་མཁན་དེ་ཤེས་རྟོགས་བྱེད་རྒྱུ་ཤིན་ཏུ་ནས་ཀྱང་གལ་ཆེའོ།
དེ་ཡང་གནད་འགག་གི་སྐབས་སུ་ང་ཚོ་སོ་སོས་རང་ཉིད་ལ་ཡང་དག་པའམ་དྲང་བདེན་གྱིས་སྒོ་ནས་སྐད་ཆ་རེ་དྲིས་ན། གལ་ཏེ་ང་ཚོ་སོ་སོ་མ་ཡིན་པར་གཞན་ཞིག་གིས་ཞི་བ་དང་། བདེ་སྐྱིད། དོན་དམ། དཀོན་མཆོག་སོགས་སྤྲོད་ཐུབ་བམ། འདི་ལྟར་མུ་མཐུད་དུ་འཚོལ་བཞིན་པའི་འདུན་སེམས་འདིས་ང་ཚོར་ཐུན་མོང་མ་ཡིན་པའི་དངོས་དོན་གྱི་ཚོར་བ་དེ་ང་ཚོས་སོ་སོར་ངེས་ཤེས་རྙེད་པའི་སྐབས་རེར་གསར་སྐྲུན་བྱེད་ཐུབ་བམ། བདག་འཛིན་གྱི་ཤེས་བྱ་དེ་འཚོལ་ཞིབ་བརྒྱུད་ནས་བྱུང་ངམ། ཡང་ན་གཞན་རྗེས་བསྙེགས་པ་ལས་བྱུང་ངམ། ཡང་ན་ཁྱད་པར་བའི་ཚོགས་པ་རེ་ནས་བྱུང་ངམ། ཡང་ན་ནི་དཔེ་དེབ་ཀློག་པ་སོགས་ལས་བྱུང་ངམ། གང་ལྟར་དེ་ནི་དོན་གནད་གཙོ་བོ་དེ་ཡིན་ཡང་ངས་སོ་སོ་རང་ཉིད་ཤེས་རྟོགས་མི་ཐུབ་ལ། ཤེས་རྟོགས་བྱེད་པའི་བསམ་བློའི་གཞི་རྩ་ཡང་མེད། དེ་བས་ངས་འཚོལ་བཞིན་པ་ཡོད་ཚད་སྟོང་ཟད་ཡིན་ཡང་སྲིད། ང་འཁྲུལ་སྣང་དང་། འཁོན་སེམས། འགྲན་རྩོད་སོགས་ལས་ཡོལ་ཐུབ་ལ། ཐབས་གཞན་ཞིག་བརྒྱུད་ནས་ཐར་ལམ་འཚོལ་ཆོག འོན་ཀྱང་ང་ཇི་སྲིད་དུ་མི་ཤེས་པ་དང་གཏི་མུག་གི་འཆིང་བ་ལས་མ་གྲོལ་བར་དེ་སྲིད་དུ་ངར་བསམ་བློ་གཏོང་བའི་རྨང་གཞི་དང་བརྩེ་སེམས། ལས་དབང་སོགས་མེད་དོ།
ང་ཚོ་ལ་ཆེས་མཐར་ཐུག་གི་མཁོ་བ་དེ་རང་ངོས་ཟིན་རྒྱུ་དེ་ཡིན། དེ་ནི་ང་ཚོས་གོང་འཕེལ་གཏོང་དགོས་པའི་རྩ་བ་ཉག་ཅིག་དེ་ཡིན། ཡིན་ནའང་ང་ཚོས་གོང་འཕེལ་དང་བསྒྱུར་བཅོས་སོགས་མ་བྱས་པའི་སྔོན་ལ་ངེས་པར་དུ་ང་ཚོ་ཅི་ཞིག་ཡིན་པ་ཤེས་དགོས། དེ་ལྟར་མ་ཡིན་པར་ང་ཚོ་ཤེས་ཡོན་པའི་རྗེས་སུ་བསྙེག་པ་དང། ཆོ་ག་ཕྱག་ལེན་བྱེད་པ། རྩ་རླུང་སྒོམ་པ་དང་། དབུགས་རྔུབ་ལེན་བྱེད་པ། བླ་མ་དང་དགེ་རྒན་བརྗེ་བ་སོགས་ཕྱི་རོལ་དུ་ཅི་ཞིག་འཚོལ་ཀྱང་དོན་མེད་ཡིན། དེ་ལ་དོན་སྙིང་ཅི་ཡང་མེད་དོ ། ཐ་ན་ང་ཚོ་རྗེས་སུ་བསྙེག་བཞིན་པའི་མི་དེ་ཚོས་ང་ཚོར་" རང་གིས་རང་སྦྱོང་བྱོས་" ཟེར་བའི་རྒྱུ་མཚན་ནི་ང་ཚོ་ཅི་ཡིན་པ་དེ་འཛམ་གླིང་ཡང་དེ་བཞིན་ནོ། གལ་ཏེ་ང་ཚོ་གནད་མེད་དང་། ཕྲག་དོག་ཅན། རང་མཐོང་ཅན། འདོད་རྔམ་ཅན་སོགས་ཅི་ཡིན་པ་ང་ཚོས་སོ་སོ་ལ་སྤྱི་ཚོགས་དེའི་ནང་དུ་གོ་གནས་སྤྲོད་པ་ཅིག་རེད།
ང་རང་ལ་མཚོན་ན་ང་ཚོས་ཐོག་མའི་འགྲུལ་བཞུད་དེ་དོན་དམ་དང་། དཀོན་མཆོག ལས་དབང་། སྥྱི་ཚོགས་སོགས་གཞན་ལ་མཛའ་འབྲེལ་གང་ཡང་མ་བྱས་པར་ང་ཚོ་སུ་ཡིན་ཤེས་པར་བྱ་བའི་འགོ་ཚུགས་རྒྱུ་དེ་གལ་ཆེན་ནང་གི་དོན་ཆེན་དུ་འདོད། དེ་མ་ཟད་ངས་བསམ་ན་དྲང་བདེན་དང་གནས་ལུགས་མཐོང་བའི་མི་ཞིག་ཡིན་ན་ཐོག་མར་དམིགས་ཡུལ་དེ་ག་འདྲ་འགྲུབ་པ་ལ་བསམ་གཞིགས་མི་བྱེད་པར་ཐོག་མར་སོ་སོ་འཚོལ་ངེས་ཡིན། གལ་ཏེ་ཁྱོད་དང་ངས་སོ་སོ་ངོས་མ་ཟིན་པར་སྤྱི་ཚོགས་ལ་བསྒྱུར་བཀོད་གཏོང་རྒྱུ་དང་མཛའ་འབྲེལ་སྒྲིག་འདོད་བསམ་པ་དེ་རྨི་ལམ་ཙམ་མ་རེད་དམ། དེ་ཡིས་རང་ཉིད་ཀྱི་ཤེས་བྱ་དེ་མཛའ་འབྲེལ་ལས་ལོགས་སུའམ་ལྡོག་ཟླ་ཞིག་བཤད་ཀྱིན་མེད་ལ། དེ་ཡིས་བདག་རང་རྐྱ་བ་ང་ལས་ཀྱང་གཞན་གྱི་འགལ་ཟླ་ཞིག་ཀྱང་བརྗོད་ཀྱིན་མེད།
ཁྱོད་ཀྱིས་བསམ་བློའི་ཁ་ཕྱོགས་དང་རང་ངོས་མི་ཟིན་པར་རྒྱུ་མཚན་ཅིའི་ཕྱིར་བྱ་དངོས་ངེས་ཅན་ཞིག་ལ་བསམ་གཞིགས་བྱེད། ཁྱོད་ཀྱིས་གནས་བབ་དང་རྒྱབ་ལྗོངས་མི་ཤེས་པར་ཅིའི་ཕྱིར་སྒྱུ་རྩལ་དང་ཆོས་ལུགས་སྐོར་ལ་ཡིད་ཆེས་བྱེད། ཁྱོད་ཀྱིས་རྒྱལ་ཁབ་དང་། ཁྱིམ་མཚེས། རང་ཉིད་ཀྱི་དོན་དངོས་ལ་ཅི་ཞིག་གིས་བདེན་དཔང་བྱེད། ཁྱོད་ཀྱིས་རྒྱབ་ལྗོངས་དང་། བསམ་བློའི་ཁ་ཕྱོགས་མ་ཤེས་པར་ཅི་ཞིག་འཚོལ་བཞིན་པ་དེ་ནི་ངལ་བ་འབྲས་མེད་ཡིན། དེ་མིན་རང་ཨ་རི་བ་དང་ཧིན་རྡུ་བ་སོགས་ག་འདྲ་ཞིག་ཡིན་རུང་ཁྱོད་ཀྱི་ཆོས་ལ་དོན་སྙིང་དབེན་པ་ཡིན།
ང་ཚོས་ཆེས་མཐའ་མཇུག་གི་མི་ཚེའི་དམིགས་ཡུལ་དེ་མ་འཚོལ་སྔོན་ལ་དམག་འཁྲུག་དང་། རྒྱལ་ཁབ་ནང་ཕན་ཚུན་འགལ་བ་དང་རྙོག་འཛིང་སོགས་ཅི་ཡོད་པ་དེ་ཐོག་མར་རང་ཉིད་ནས་འགོ་ཚུགས་ཏེ་འཚོལ་དགོས། དེ་ཡི་ཕྱི་ཚུལ་ཙམ་ལས་སླ་མོ་ཞིག་མཐོང་ཡང་དོན་དམ་དུ་ཧ་ཅང་དཀའ་ཁེག་ཆེ་བ་ཡིན། ལྷག་པར་དུ་རང་ཉིད་ཀྱིས་དྭོགས་ཟོན་བྱེད་དགོས་པ་ནི་སོ་སོས་བསམ་བློ་ག་འདྲ་ཞིག་ཏུ་བཀོལ་སྤྱོད་དང་རྗེས་འདེད་བྱ་རྒྱུ་ཡིན་པ་དང་། དེ་མ་ཟད་སོ་སོ་གཅིག་པུ་ཡང་མ་ཡིན་པར་རང་དང་འབྲེལ་ཕྱོགས་དེ་དག་གིས་ཀྱང་བསམ་བློ་གཏོང་ཕྱོགས་དང་། ལན་འདེབས་ཕྱོགས། ཚོར་བ་མྱོང་ཕྱོགས་ཀྱི་རྙོག་ཟིང་སོགས་ཐམས་ཅད་ལ་དྭོགས་ཟོན་ཤུགས་ཆེར་གཏོང་དགོས། རང་ཉིད་ངོས་ཟིན་རྒྱུ་ནི་རང་ཉིད་དང་འབྲེལ་བའི་ལས་སམ་སློབ་སྦྱོང་དེ་ཡིན། ང་ཚོ་ཡི་དཀའ་ངལ་ཆེ་ཤོས་དེ་བྱ་བ་ཞིག་མ་འགྲུབ་པའི་བར་དུ་བཟོད་སྒོམ་བྱེད་མི་ཐུབ་པ་དང་། ལྷག་པར་དུ་ཆུ་ཚོད་དང་གོ་སྐབས་སྤྲད་ནས་ཉམས་ཞིབ་དང་སློབ་སྦྱོང་དེ་བས་ཀྱང་བྱེད་མི་ཐུབ་པ་དེ་ཡིན། དེ་མིན་ད་དུང་ང་ཚོས་བྱ་བ་རེས་མོས་སྣ་ཚོགས་ཤིག་སྒྲུབ་བཞིན་པ་དེ་ལ་ནོར་འཁྲུལ་གྱི་ཆ་མང་པོ་ཞིག་ཤོར་བཞིན་པ་དཔེར་ན། ཆུ་ཚོད་མང་པོ་ཞིག་འཚོ་ཐབས་དང་། བུ་ཕྲུག་གསོ་སྐྱོང་དང་། ཚོགས་པའི་འགན་ཁུར་སོགས་ཀྱི་ཆེད་དུ་བཏང་སྟེ་བསམ་གཞིག་དང་བརྟག་དཔྱད་སློབ་སྦྱོང་སོགས་ཀྱི་ཆུ་ཚོད་ཧ་ཅང་རག་དཀོན་པ། དེར་བརྟེན་ང་ཚོའི་འོས་འགན་དེ་ང་ཚོ་རང་གིས་ཁུར་དགོས་པ་ཞིག་ལས་གཞན་ཞིག་ལ་རག་ལས་པ་མིན། འཛམ་གླིང་འདིའི་སྟེང་དུ་བླ་མའི་ཆོས་ལུགས་སོགས་མང་པོ་ཞིག་བསྟེན་བཞིན་པ། ད་དུང་གསར་དུ་ཐོན་པའི་དཔེ་དེབ་འདི་དང་དེ་ཀློག་བཞིན་པ་སོགས་ངར་མཚོན་ན་དགོས་མེད་དང་དོན་སྙིང་ཅི་ཡང་མི་མཐོང་། ཅིག་བྱས་ན་ཁྱོད་འཛམ་གླིང་འདིར་མྱུལ་ཐུབ་ཀྱང་མཐར་འབབ་ས་དེ་རང་ཉིད་ཡིན། དེ་བས་ན་ང་ཚོ་མང་པོ་ཞིག་གིས་ཁྱོན་ནས་རང་ཉིད་ལ་དོ་སྣང་མེད་པ་དང་། བསམ་བློ་དང་། ཚོར་བ། ལས་ཀ་སོགས་ཀྱི་བརྒྱུད་རིམ་ཡང་དག་པ་ཞིག་མི་མཐོང་བའི་དཀའ་ངལ་ཆེ་ཤོས་དེ་ཡིན།
རང་ཉིད་ཀྱིས་རང་ཉིད་ཇི་ལྟར་རྟོགས་ཐུབ་ན་དེ་ལྟར་གསལ་བོ་ཆགས་ངེས་ཡིན་ལ ། རང་ཉིད་ཀྱི་ཤེས་བྱ་ལ་མཐའ་མེད་པས་དེ་ཡི་གྲུབ་འབྲས་གླེང་མི་ཐུབ་ལ་མཇུག་སྡོམ་དེ་བས་ཀྱང་རྒྱག་མི་ཐུབ། དེ་ནི་གཙང་ཆུ་ལྟ་བུ་ཡིན་པས་ཉམས་ལེན་ཇི་ལྟར་བྱེད་ཐུབ་ན་དེ་ལྟར་ཞི་བའི་ངང་འཚོལ་ཐུབ། སེམས་བག་ཕེབས་ཁོ་ན་རང་ཉིད་ཀྱི་ཤེས་བྱ་བརྒྱུད་ནས་བྱུང་བ་མ་གཏོགས་བཅོས་མའི་བསླབ་ཁྲིམས་བརྒྱུད་པ་ཞིག་མིན་ལ། དེ་ལྟ་བུའི་ཞི་འཇམ་དང་བག་ཕེབས་ལ་དོན་དམ་གནས་ཐུབ། དེ་ཁོ་ན་ལ་གསར་སྐྲུན་གྱི་ལས་དང་མཐར་ཐུག་གི་བདེ་བ་ཡང་འབྱུང་ཐུབ་པ་ཡིན། ངར་མཚོན་ན་འདིར་གོ་རྟོགས་དང་ཉམས་མྱོང་མེད་པར་དཔེ་དེབ་ཁོ་ན་ཀློག་པ། ཚོགས་འདུར་ཞུགས་པ། དཀྲོག་གཏམ་སྤེལ་བ་སོགས་ནི་ཕྲུ་གུའི་སྣང་བ་ལས་མ་མཆིས་པར་དེ་ལ་དོན་སྙིང་ཅི་ཡང་མེད་པར་འདོད། གལ་ཏེ་ནམ་ཞིག་གི་ཚེ་རང་གིས་རང་ཉིད་ཀྱི་གནས་ལུགས་རྟོགས་ན། དེ་བས་གསར་གཏོད་རང་བཞིན་གྱི་བདེ་སྐྱིད་ཐོབ་ངེས་ལ ། དེ་ནི་བློ་ཡི་ཉམས་མྱོང་ལས་བྱུང་བ་ཞིག་མ་ཡིན་པས། དེའི་ཕྱིར་འཛམ་གླིང་དེའི་ནང་དུ་ང་ཚོའི་འབྲེལ་ལམ་ནི་དེ་མ་ཐག་ཏུ་འགྱུར་ལྡོག་གི་གནས་ཤིག་ཏུ་འགྲོ་ངེས་སོ།


text:
སྤང་བྱ་མི་དགེ་བའི་ལས།
དང་པོ་སྲོག་གཅོད་པ་ནི། ཡུལ་ཕ་རོལ་པོ་མིའམ་དུད་འགྲོ་ལ་སོགས་པ་གང་ཡིན་ཀྱང་གསོད་འདོད་ཀྱི་ཀུན་སློང་དང་བཅས་པས་སྲོག་གི་དབང་པོ་འགགས་པར་བྱེད་པ་སྟེ། དེ་ཡང་དཔའ་བོ་གཡུལ་འཐབ་ས་ནས་དགྲ་གསོད་པ་ལྟ་བུ་ཞེ་སྡང་གི་སྒོ་ནས་སྲོག་གཅོད་པ། རི་དྭགས་ལྟ་བུ་ཤ་ཟ་འདོད། ལྤགས་གྱོན་འདོད་དེ་གསོད་པ་འདོད་ཆགས་ཀྱི་སྒོ་ནས་སྲོག་གཅོད། དགེ་སྡིག་གི་རྒྱུ་འབྲས་མི་ཤེས་པའམ། མུ་སྟེགས་པ་ལྟ་བུ་དགེ་བར་རློམ་ནས་སྲོག་གཅོད་པ་ནི། གཏི་མུག་གི་སྒོ་ནས་སྲོག་གཅོད་པ་ཡིན། དེ་ལས་ཀྱང་ཕ་གསོད་པ། མ་གསོད་པ། དགྲ་བཅོམ་གསོད་པ་གསུམ་ནི་མཚམས་མེད་པའི་ལས་ཞེས་བྱ་སྟེ་ཚེ་འདི་དང་ཕྱི་མའི་བར་མཚམས་སུ་བར་དོ་མེད་པར་དམྱལ་བ་མནར་མེད་དུ་སྐྱེ་བའི་རྒྱུ་ཡིན། ད་ལྟ་རང་རེ་རྣམས་ནས་དངོས་སུ་རང་གིས་ལག་དར་ཏེ་སྲོག་མ་བཅད་པ་ཙམ་ལ་བསམས་ནས་ང་ལ་སྲོག་གཅོད་ཀྱི་སྡིག་པ་ནི་མེད་སྙམ་པ་འདུག་ཀྱང༌། སྤྱིར་མཐོ་དམན་དྲག་ཞན་སུ་ཡང་རྐང་འོག་ནས་སྲོག་ཆགས་ཕྲ་མོ་བསད་པའི་སྡིག་པ་གྲངས་ཀྱིས་མི་ཆོད་པ་མེད་པ་སུ་ཡང་མེད་ལ། ཁྱད་པར་བླ་མ་དང་སེར་མོ་བ་རྣམས་ནི་ཡོན་བདག་གི་ཁྱིམ་དུ་བྱོན་སྐབས། དེ་དག་གིས་སེམས་ཅན་སྲོག་བཅད་ནས་ཤ་ཁྲག་གཡོས་སུ་བྱས་ནས་དྲངས་པའི་ཚེ་སེམས་ཅན་བསད་པ་ལ་འགྱོད་པ་དང༌། སྙིང་རྗེ་སོགས་གང་ཡང་མེད་པར་ཤ་ཁྲག་གི་རོ་ལ་སྲེད་པས་དགའ་བཞིན་དུ་གསོལ་ཙ་ན། སྲོག་གཅོད་ཀྱི་སྡིག་པ་ཡོན་མཆོད་གཉིས་ལ་ཁྱད་པར་མེད་པར་འཐོབ། མི་ཆེན་དང་དཔོན་ཆེན་རྣམས་ནི་གང་དུ་བྱོན་ཀྱང་ཇ་འདྲེན་དང་མགྲོན་ཁ་ལ་སོགས་ཀྱི་ཆེད་དུ་སྲོག་བཅད་པ་གྲངས་མེད། ཕྱུག་པོ་རྣམས་ནི་སྤྱིར་ཕྱུགས་ལུག་ཅི་ཙམ་ཡོད་པ་དེ་ཐམས་ཅད་མཐར་གྱིས་རྒས་པའི་དུས་ན་རེ་རེ་བཞིན་གསོད་པ་ལས། རང་བཞིན་གྱིས་འཆི་བ་རེ་གཉིས་ལས་མི་འོང་བས་སྲོག་བཅད་པ་གྲངས་ཀྱིས་མི་ཆོད། མ་ཟད་ཕྱུགས་ལུག་དེ་དག་གིས་ཀྱང་དབྱར་ཁའི་དུས། འབུ་སྦྲང་གྲོག་མ་ཉ་དང་སྦལ་པ་ཡན་ཆད་རྩྭ་དང་ལྷན་དུ་ཟ་བ་རྐང་ལག་གི་རྨིག་པས་བརྫི་བ། རྟ་སྦངས་དང་ལྕི་བ་ལ་སོགས་པའི་ནང་དུ་བསད་པ་གྲངས་ཀྱིས་མི་ཆོད་ཅིང༌། དེ་དག་གི་སྡིག་པ་ཡང་བདག་པོའི་སྟེང་དུ་འོང༌། ཁྱད་པར་རྟ་ཕྱུགས་སོགས་གཞན་ལས་ཀྱང་ལུག་འདི་ནི་སྡིག་པ་མི་ཟད་པའི་འབྱུང་གནས་སུ་འདུག་སྟེ། ཁོ་རང་ནས་ཀྱང་སྦྲུལ་དང༌། སྦལ་བ། བྱེའུ་ཕྲུག་སོགས་སྲོག་ཆགས་ཕྲ་མོ་ཐམས་ཅད་ཁ་ཟས་སུ་བྱེད། དབྱར་བལ་ལས་ཀྱི་དུས་ལུག་རེ་རེའི་རྒྱབ་ན་ཡང་སྲོག་ཆགས་འབུམ་ཕྲག་རེ་ཙམ་ཡོད་པ་དེ་ཐམས་ཅད་གསོད། དགུན་ལུ་གུའི་དུས་སུ་ལུ་གུ་སྐྱེས་འཕྲལ་ཕྱེད་ཙམ་ལས་མི་ལྷག་པར་གསོད། མ་མོ་རྣམས་ཀྱང་རྒས་ནས་ཟུངས་མ་ཟད་ཀྱི་བར་དུ་བཞོ་བ་དང༌། ལུ་གུའི་བེད་བཅད་ནས་རྒས་ཙ་ན་ཐམས་ཅད་བསད་དེ་ཤ་ལྤགས་ལ་ལོངས་སྤྱོད། ཐོང་བ་དང་ཤ་བཟན་ལ་སོགས་པ་རྣམས་གང་དུ་ཕྱིན་ཀྱང་གསོད་རྒྱུ་ལས་གཞན་མེད། ལུག་ལ་ཤིག་བྱུང་ཚེ་ལུག་རེ་རེའི་རྒྱབ་ནས་ཀྱང་སྲོག་ཆགས་དུང་ཕྱུར་རེ་ཙམ་ཡང་གསོད། དེས་ན་ལུག་བརྒྱ་ཡོད་ཕྱིན་ཆད་བདག་པོ་དེ་དམྱལ་བར་ལན་གཅིག་སྐྱེ་ངེས་ཅན་དུ་འདུག བུད་མེད་རྣམས་ཀྱང་གཞན་དང་གཉེན་སྦྲེལ་ནས་རིན་བརྫངས་དང་སྐྱེལ་བསུ་སོགས་ཀྱི་དུས་སུ་བཤས་ལུག་གྲངས་མེད་པ་གསོད། དེ་ཕྱིན་ཆད་རང་ཁྱིམ་དུ་ནམ་འོང་གི་གྲངས་ལ་སེམས་ཅན་རེ་ངེས་པར་གསོད། དེ་བཞིན་གཉེན་དང་ཉེ་བ་རྣམས་ཀྱིས་བོས་འོངས་སྐབས་ཀྱང་ཁ་ཟས་གཞན་བྱིན་ན་ཡིད་ཁར་མི་འགྲོ་བ་ལྟར་བྱེད་ཅིང༌། ཁྲམ་མ་དེས་འགྲམ་པ་འགུལ་མི་ཤེས་པ་ལྟར་ཟ་ཡང༌། བཤས་ལུག་ཚོ་བ་རེ་བསད་ནས་བྲང་དང་རྒྱུ་མ་སོགས་ཆེ་ངེས་པ་རེ་སྔོན་དུ་བཞག་ཙ་ན། སྲིན་མོ་གདོང་དམར་མ་དེ་མགར་འདུག་ཅིག་བྱས་ནས་གྲི་ཆུང་ཞིག་བླངས་ཏེ། ལྕིབ་ཐག་གེ་ཟ། སང་ཉིན་ཤ་ཁོག་དེ་དམར་ཙ་རེ་བཀལ་ནས་རྔོན་པ་རང་ཁྱིམ་དུ་ལྡོག་པ་ལྟར་འགྲོ་ཞིང༌། ནམ་ཕྱིན་ཕྱིན་སྟོང་ལོག་མི་བྱེད་པ་རྔོན་པ་ལས་ཀྱང་ཐུ། བྱིས་པ་རྣམས་ནས་ཀྱང་རྩེད་མོའི་དུས་མཐོང་བ་དང་མི་མཐོང་བར་བསད་པ་གྲངས་ཀྱིས་མི་ཆོད་ཅིང༌། ཐ་ན་གླང་ལྕག་དང་རྒྱུན་ལྕག་སོགས་ཀྱིས་དབྱར་དུས་ས་གཞིར་བྲབ་ནས་འགྲོ་བ་ལྟ་བུའི་དུས་བསད་པ་གྲངས་མེད། དེས་ན་རང་རེ་མི་རྣམས་ནི་སྲོག་གཅོད་ཀྱི་ལས་ཐབས་ཁོ་ནས་དུས་འདའ་བ་སྲིན་པོ་དང་འདྲ་ཞིང༌། ཚེ་གཅིག་ཏུ་རང་གིས་བེད་བཅད། འོ་མ་འཐུང་དྲིན་གྱིས་བསྐྱངས་པའི་མ་འབྲི་ཕ་མ་འདྲ་བ་རྣམས་བསད་ནས་ཤ་ཁྲག་ལོངས་སྤྱོད་པ་ལ་བསམ་ན་སྲིན་པོ་ལས་ཀྱང་ཐུ། དེ་ལྟར་སྲོག་གཅོད་ཀྱི་ལས་ཐབས་ཏེ་སྡིག་པའི་ཡན་ལག་བཞི་རྫོགས་པར་འགྱུར་ཏེ། དཔེར་ན་རྔོན་པས་རི་དྭགས་གསོད་པ་ལྟ་བུ་ལ། དང་པོ་ཤ་བ་དང་གླ་བ་ལྟ་བུ་རི་དྭགས་ཞིག་དངོས་སུ་མཐོང་བའི་ཚེ་རི་དྭགས་དེ་དང་དེའོ་སྙམ་དུ་མ་ནོར་བར་ཤེས་པ་ནི། གཞི་སེམས་ཅན་ཡིན་པ་ཤེས་པ། དེ་ལ་གསོད་འདོད་ཀྱི་ཀུན་སློང་སྐྱེས་པ་ནི། བསམ་པ་གསོད་སེམས་སྐྱེས་པ་དང༌། མེ་མདའ་དང་མདའ་ལ་སོགས་པས་གནད་དུ་བསྣུན་པ་ནི། སྦྱོར་བ་གསོད་ཐབས་ལག་ཏུ་བླང་བ། ཕ་རོལ་རི་དྭགས་དེ་དེ་མ་ཐག་ཏུ་སྲོག་གི་དབང་པོ་འགགས་ཏེ་ལུས་སེམས་ཀྱི་ཚོགས་པ་གྱེས་པ་ནི། མཐར་ཐུག་སྲོག་གི་དབང་པོ་འགགས་པ་ཞེས་བྱ་བ་ཡིན། ཡང་བདག་བཟུང་གི་བཤའ་ལུག་ཅིག་གསོད་པ་ལྟ་བུ་ལ་མཚོན་ན། དང་པོ་བཟའ་དཔོན་དེས་བྲན་ནམ་བཤན་པ་ལ་ལུག་གཅིག་བཤའ་དགོས་ཟེར་བའི་ཚེ། གཞི་སེམས་ཅན་ལུག་ཡིན་པ་ཤེས། ལུག་དེ་ལྟ་བུ་ཞིག་བཤའ་དགོས་སྙམ་པའི་ཚེ་བསམ་པ་གསོད་སེམས་སྐྱེས། གསོད་པ་པོ་དེས་ཞགས་པ་ཞིག་བཟུང་སྟེ་སོང་ནས་འཕྲལ་དུ་གསོད་རྒྱུའི་ལུག་གང་ཡིན་པ་དེ་བཟུང༌། ལུས་གནམ་ས་བསྒྱུར། རྐང་ལག་འབྲེང་པས་བཀྱིག མཆུ་ཐ་གུས་དཀྲི་བ་སོགས་བྱེད་པ་དེ་གསོད་ཐབས་ལག་ཏུ་བླངས། དེའི་ཚེ་སེམས་ཅན་དེ་མནར་གཅོད་ཀྱི་སྡུག་བསྔལ་དྲག་པོ་དང་བཅས་ཏེ་དབུགས་ཕྱི་ནང་གི་རྒྱུ་འགྲུལ་ཆད། མིག་སྔོ་ཅེ་རེ་མཆི་མ་ཁྲ་ཐར་རེ་སོང་ནས་རོ་ཁྱིམ་དུ་དྲུད་འོང་སྐབས་མཐར་ཐུག་སྲོག་གི་དབང་པོ་འགགས་པ་ཞེས་བྱ། དེ་མ་ཐག་པགས་པ་གྲིས་བཤུས་སྐབས་ཤ་འདར་ཕྲིལ་ཕྲིལ་བྱེད་པ་དེ་ད་དུང་ཁྱབ་བྱེད་ཀྱི་རླུང་འབྲོས་ལོང་མ་བྱུང་བར་ཡོད་པས་གསོན་པོ་དང་འདྲ་བ་དེ་འཕྲལ་དུ་མེ་ལ་བསྲེག་ཐབ་ཏུ་བཅོས་ནས་ཟ་བར་བྱེད་པ་དེ་ལ་བསམ་ན། སེམས་ཅན་གསོན་པོར་ཟ་བར་འདུག་པས་གཅན་གཟན་གཏུམ་པོ་རྣམས་དང་ཁྱད་མེད་པར་འདུག དེས་ན་དེ་རིང་སེམས་ཅན་ཞིག་གསོད་སྙམ་པའི་བློ་སྐྱེས་པའམ། ངག་ཏུ་སྨྲས་ནས་གསོད་མ་གྲུབ་ཀྱང༌། གཞི་སེམས་ཅན་ཡིན་པར་ཤེས་པ། བསམ་པ་གསོད་སེམས་སྐྱེས་པས་སྡིག་པའི་ཡན་ལག་གཉིས་རྫོགས་ཚར་པ་ཡིན་པས་དངོས་གཞི་ཚང་བ་ཙམ་མི་ལྕི་ཡང་མེ་ལོང་དུ་གཟུཌ་བརྙན་ཤར་བ་བཞིན་སྡིག་པས་གོས་ཚར་བ་ཡིན། དེར་མ་ཟད་གསོད་པ་པོ་དངོས་དེ་མ་གཏོཌ་སོད་ཟེར་མཁན་ལ་སྡིག་པ་མེད་སྙམ་པའམ། ཡོད་ཀྱང་ཅུང་ཟད་ཡང་སྙམ་པ་འདུག་སྟེ། གསོད་དུ་འཇུག་པ་པོ་ལྟ་ཅི། མཇུག་ཡི་རང་སྒོམ་མཁན་བཅས་པ་ཐམས་ཅད་ལ་སྡིག་པའི་ལས་འདྲ་བར་ཡོད་པ་ཡིན། དེ་ཡང་མི་རེ་རེ་ལ་སེམས་ཅན་རེ་བསད་པའི་སྡིག་པ་རིལ་པོ་ཐོབ་པ་ཡིན་གྱི། སྲོག་གཅོད་ཀྱི་སྡིག་པ་གཅིག་མི་མང་པོ་ལ་བགོ་བཤའ་བྱེད་པ་ལྟ་བུ་ནི་མེད་པར་ཤེས་དགོས་སོ།།
གཉིས་པ་མ་བྱིན་པར་ལེན་པ།མ་བྱིན་པར་ལེན་པ་ལ། དབང་གིས་ལེན་པ། འཇབ་བུས་ལེན་པ། གཡོ་སྒྱུས་ལེན་པ་དང་གསུམ་ཡིན། དེ་ཡང་མི་བཙན་པོ་རྒྱལ་པོ་ལྟ་བུས་ཐོབ་ཐང་གི་གཞུང་ལྟ་བུ་མ་ཡིན་པ་ཐོབ་མེད་ཀྱི་བཙན་བཙུགས་བྱས་ནས་འཕྲོག་པ་དང༌། དམག་ལ་སོགས་པ་དཔུང་ཤེད་ཀྱི་སྒོ་ནས་དངོས་སུ་འཕྲོག་ཡོང་བ་སོགས་ནི། དབང་གིས་མ་བྱིན་པར་ལེན་པའམ་སྟོབས་ཀྱིས་ལེན་པ་ཞེས་བྱ། རྐུན་པོ་ལྟ་བུས་བདག་པོས་མི་མཐོང་སར་ལྐོག་ནས་རྒྱུ་ཟས་བླངས་ཏེ་བདག་གིར་བྱས་པ་ནི་འཇབ་བུས་མ་བྱིན་པར་ལེན་པ་ཡིན། ཚོང་ལ་སོགས་པའི་སྐབས་ཕ་རོལ་བསླུ་བྱེད་ཀྱི་རྫུན་གཏོང་བ། བྲེ་ལོག་དང་སྲང་ལོག་འཛུགས་པ་སོགས་ཀྱིས་ཕ་རོལ་གྱི་རྒྱུ་རྫས་ལེན་པ་ནི། གཡོ་སྒྱུས་མ་བྱིན་པར་ལེན་པ་ཡིན། དེས་ན་དེང་སང་རང་རེ་རྣམས་ནས་དངོས་སུ་རྐུ་བ་སོགས་མ་བྱས་ཕྱིན་ཚོང་སོགས་གཡོ་ཐབས་ཀྱི་སྒོ་ནས་བླངས་པ་ཐམས་ཅད་ལ་ཉེས་པ་ཡོད་སྙམ་པ་མི་འདུག་སྟེ། གཡོ་སྒྱུ་བྱས་ཕྱིན་ཚོང་གི་ཁེ་ཇི་ཙམ་རྙེད་པ་དེ་བརྐུས་པ་དངོས་དང་ཁྱད་མེད། ཁྱད་པར་དེང་སང་གི་སྐབས་སུ་བླ་མ་དང་སེར་མོ་བ་རྣམས་ཀྱང་ཚོང་བྱེད་པ་ཉེས་པའམ་སྐྱོན་དུ་མི་ལྟ་ཞིང་སྐུ་ཚེ་དེ་ལ་བསྒྲིལ་ནས་ཕོ་རྒོད་པར་རློམ་པར་འདུག་ཀྱང༌། བླ་མ་སེར་མོ་ཞིག་གིས་རྒྱུད་ཆུད་ཟོས་བྱེད་པ་ལ་ཚོང་ལས་ཐུ་བ་གང་ཡང་མེད་དེ། རྟག་ཏུ་དེ་ལ་གཡེང་བས་སློབ་གཉེར་དང་སྒྲིབ་སྦྱོང་སོགས་བྱེད་རྒྱུའི་བློ་གཡེལ་ཞིང་གོ་སྐབས་ཀྱང་མེད། མཚན་མོ་ཉལ་བའི་དུས་ཚུན་ཆད་ཚོང་རྩིས་ཀྱི་བསམ་བློ་གཏོང་བས་དད་པ་དང་ངེས་འབྱུང༌། སྙིང་རྗེ་སོགས་ཀྱི་རྩ་བ་འཆད། དུས་རྟག་ཏུ་འཁྲུལ་བའི་གཞན་དབང་དུ་འགྱུར་བ་ཡིན་ཏེ། སྔོན་རྗེ་བཙུན་མི་ལ་དགོན་སྡེ་ཞིག་ཏུ་བྱོན་ནས་མཚན་གྲྭ་ཁང་ཞིག་གི་སྒོར་གཟིམ་བསྡད་པས། དེ་ན་གྲྭ་པ་ཞིག་ཡོད་པ་དེ་མཚན་མོ་ཉལ་ནས་སང་ཉིན་བ་ཞིག་བཤའ་རྒྱུ་ཡོད་པ་དེའི་ཤ་ཀོ་བཙོང་ཐབས་ལ་བསམ་བློ་བཏང༌། མགོ་དེས་འདི་ཁུག ལག་པ་དེའི་སོག་པ་ལ་འདི་རི། དཔུང་པ་འདི་རི། ལག་ངར་ལ་འདི་རི་སོགས་བ་དེའི་ཕྱི་ནང་ཐམས་ཅད་ཚོང་རྩིས་བཏང་བས། གཉིད་ཐུན་གཅིག་ཀྱང་གཉིད་ལོང་མ་བྱུང་བར་མཇུག་མ་མ་གཏོགས་ཐམས་ཅད་འདིང་ཕོག་སྐབས་ནམ་ལངས།
དེར་ཁོང་རང་འཕྲལ་དུ་ལངས་ནས་ཆོས་སྤྱོད་དང་གཏོར་མ་གཏོང་བ་སོགས་བྱེད། རྗེ་བཙུན་ད་དུང་གཟིམས་ནས་བཞུགས་པས་ཁོ་འོང་ནས་ཁྱེད་ཆོས་པར་རློམ་པ་ལ། ཆོས་སྤྱོད་དང་བཟླས་བརྗོད་སོགས་གང་ཡང་བྱེད་མི་ནུས་པར་ད་དུང་ཡང་ཉལ་ནས་སྡོད་པ་ཟེར་འཕྱ་བར་བྱེད་ལ། རྗེ་བཙུན་གྱི་ཞལ་ནས། ང་དུས་རྟག་ཏུ་དེ་ལྟར་གཉིད་འདུག་པ་ཞིག་མིན་ཀྱང་མདངས་སུམ་ང་རང་ལ་བ་ཞིག་བཤའ་རྒྱུ་ཡོད་པ་དེ་བཙོང་ཐབས་ལ་བསམ་བློ་གཏོང་གིན་བསྡད་པས་གཉིད་ལོང་མ་བྱུང་བར། ད་ནང་གཉིད་དུ་ཤོར་བར་འདུག་གསུངས་པ་ཁོའི་མཚང་ལ་ཕོག་ནས་སོང༌། དཔེ་དེ་བཞིན་དུ་ད་ལྟ་ཡང་ཚོང་ཁོ་ན་བྱེད་པ་རྣམས་ཉིན་དང་མཚན་དུ་ཚོང་རྩིས་ཀྱི་མནོ་བསམ་ཁོ་ན་ལ་འཁྲུལ་ནས་གཡེངས་ཤིང༌། འཆི་དུས་ཀྱང་དེ་ཁོ་ནའི་ངང་དུ་འཁྲུལ་ནས་འཆི། དེར་མ་ཟད་ཚོང་བྱེད་དུས་ཀྱང་རང་གི་བཙོང་རྒྱུའི་དངོས་པོ་དེ་ངན་པ་ཞིག་ཡིན་ཀྱང་དེ་ལ་བསྟོད་ར་སྣ་ཚོགས་བྱེད་པ་དང༌། སྔར་མི་འདི་དང་འདི་དག་ལ་བཙོང་ན་གོང་འདི་ལྟ་བུ་སྦྱིན་ཟེར་ཀྱང་དེ་ལ་མ་བརྗེས། ང་རང་གིས་ཚུར་ཉོ་སྐབས་ཀྱང་རིན་ཆེན་པོ་འདི་ལྟ་བུ་བྱིན་པ་ཡིན་ཟེར་བ་སོགས་རྫུན་ཁོ་ན་གཏོང༌། དེ་བཞིན་དུ་ཕ་རོལ་གཞན་གཉིས་ཚོང་བྱེད་པ་ལ། དེ་རང་གིས་ཉོ་འདོད་ནས་གཞན་གཉིས་མི་འགྲིགས་ཐབས་ཀྱི་ཕྲ་མ། ཕ་རོལ་གྱི་རྒྱུ་རྫས་ལ་ངན་སྨྲས་གཏོང་བ་དང༌། བུ་ལོན་གྱི་རྒྱུས་འཐབ་མོ་བྱེད་པ་སོགས་ཚིག་རྩུབ། དོན་མེད་པར་མི་རི་བའི་གོང་མོ་ཆེ་ཟེར་བ་དང༌། ཉོ་མ་སྙམ་ཡང་གོང་གཏམ་པ་སོགས་ངག་འཁྱལ། ཕ་རོལ་གྱི་རྒྱུ་རྫས་ལ་རློམ་སེམས་ཀྱིས་བདག་སྤྲད་པའི་བརྣབ་སེམས། གཞན་ཕམ་འདོད་ཀྱི་གནོད་སེམས། བཤས་ལུགས་ཉོ་ཚོང་བྱེད་པ་སོགས་སྲོག་གཅོད་དེ། ལོག་ལྟ་དང་འདོད་ལོག་ཙམ་མ་གཏོགས་མི་དགེ་བ་བཅུ་ཀ་དངོས་སུ་ཚང་ཞིང༌། ཚོང་དེ་ལམ་དུ་མ་སོང་ན་ནི་རང་གཞན་གཉིས་ཀའི་རྒྱུ་ཆུད་གཟན་ཏེ་ཐམས་ཅད་སྡུག་ལ་གཏད། མཐར་བདག་གནོད་གཞན་གནོད་རང་ཉིད་མུ་གེས་འཆི་བ་ཞིག་འོང༌། ཅུང་ཟད་ལམ་དུ་སོང་ན་ནོར་ནི་ཇི་ཙམ་འབྱོར་བཞིན་ཆོག་ཤེས་མེད་པ་ཡིན་པས། རྣམ་ཐོས་སྲས་ཀྱི་ལོངས་སྤྱོད་ལྟ་བུ་ལ་དབང་ཡང་ད་དུང་སྡིག་གི་ཚོང་བྱེད་པ་ལ་དགའ། རྣམ་གཡེང་དེ་ཁོ་ནའི་ངང་དུ་མི་ཚེ་ཟད་ནས་འཆི་ཁར་བྲང་ལག་འཐབ་སྟེ་ངན་སོང་གི་གཏིང་རྡོ་བྱེད་པ་ཞིག་འོང་བ་ཡིན་པས་རྒྱུན་མི་འཆད་པའི་སྡིག་པ་འཕེལ་ཞིང་རྒྱུད་ཆུད་ཟོས་སུ་བྱེད་པ་ཚོང་ལས་ཐུ་བ་མེད། དུས་རྟག་ཏུ་གཡོ་སྒྱུས་གཞན་བསླུ་བའི་བསམ་པ་གྲི་རྩེ་འབུག་རྩེ་ཁབ་རྩེ་ལྟ་བུ་གང་རྣོ་བལྟས་ནས། རྒྱུན་དུ་བསམ་པ་ངན་པ་ལ་གནས་པས་ཕན་སེམས་བྱང་ཆུབ་ཀྱི་སེམས་དང་རྒྱབ་འགལ་ཞིང་མི་དགེ་བ་མུ་མཐའ་མེད་པར་འཕེལ་བར་འགྱུར་བ་ཡིན་ནོ། མ་བྱིན་པར་ལེན་པ་འདི་ལ་ཡང་སྡིག་པའི་ཡན་ལག་བཞི་སྔར་ལྟར་ཡོད་ཅིང༌། རྔོན་པ་དང་ཇག་པ་སོགས་ལ་གྲོ་བཅས་ཀྱི་སྐལ་སྐུར་ཕྲན་བུ་རེ་ཡོད་པ་ཚུན་ཆད་སྲོག་གཅོད་དང་མ་བྱིན་ལེན་གྱི་ཉེས་པ་ནི། ཐམས་ཅད་ལ་མཉམ་པར་ཡོད་པ་ཡིན་ནོ།།
གསུམ་པ་ལོག་གཡེམ།ལོག་གཡེམ་ནི། ཁྱིམ་པའི་ཁྲིམས་ཡིན་ཏེ། སྔོན་བོད་དུ་ཆོས་རྒྱལ་སྲོང་བཙན་སྒམ་པོའི་སྐུ་རིང་ལ། དགེ་བཅུའི་ཁྲིམས་བཅས་སྐབས་ཁྱིམ་པ་རིགས་ཀྱིས་བསྲུངས་པ། ཆོས་ཀྱིས་བསྲུངས་པ་སོགས་ཁྱིམ་པས་སྤྱོད་པ་བཀག་པ་ལྟ་བུ་ཡིན། དེས་ན་ཁྱིམ་པ་ཡིན་ཀྱང་ཁྲིམས་དང་ལྡན་པ་ཞིག་དགོས་ཤིང༌། རབ་ཏུ་བྱུང་བ་རྣམས་ནི་མི་ཚངས་པར་སྤྱོད་པ་རྩ་བ་ནས་སྤངས་དགོས་པ་ཡིན། ལོག་གཡེམ་དེའི་ཉེས་པ་ཆེ་ཤོས་གཞན་གྱི་སྡོམ་པ་གཏོང་བའི་རྐྱེན་བྱས་པ་དང༌། གཞན་ཡང་རང་གིས་ཁུ་བ་ཕྱུང་བ། གཞན་གྱིས་བདག་པ་དང༌། གླ་རྔན་སྤྲད་ཚར་བ། རང་དབང་ཡིན་ཀྱང་ཉིན་མོ་དང༌། བསྙེན་གནས་བསྲུང་བ་དང༌། ན་བ་དང་སྦྲུམ་མ་དང༌། མྱ་ངན་གྱིས་ནོན་པ་དང༌། ཟླ་མཚན་ཡོད་པ་དང༌། བང་མ་སངས་བ་དང༌། དཀོན་མཆོག་གི་རྟེན་ཡོད་སར་བསྒྲོད་པ་དང༌། ཕ་མ་དང་རིགས་ཀྱིས་སྲུང་བ་དང༌། མ་སྨིན་པའི་གཞོན་ནུ་མ་དང༌། ཁ་དང་བཤང་ལམ་ལ་སོགས་པར་བསྒྲོད་པ་སྟེ། ཡུལ་དུས་གནས་སྐབས་ཀྱི་སྒོ་ནས་ལོག་གཡེམ་གྱི་རྣམ་པ་ཐ་དད་པ་ཉམས་སུ་མྱོང་བའོ།།
བཞི་པ་རྫུན།རྫུན་ལ། རྫུན་ཕལ་པ། རྫུན་ཆེན་པོ། མི་ཆོས་བླ་མའི་རྫུན་དང་གསུམ་ཡོད། དང་པོ་ནི་གཞན་བསླུ་བའི་བསམ་པ་ཅན་གྱིས་རང་བཞིན་རྫུན་དུ་སྨྲ་བ་ཐམས་ཅད་དང༌། གཉིས་པ་ནི། དགེ་བ་ལ་ཕན་ཡོན་མེད། སྡིག་པ་ལ་ཉེས་པ་མེད། དག་པའི་ཞིང་ལ་བདེ་བ་མེད། ངན་སོང་ན་སྡུག་བསྔལ་མེད། སངས་རྒྱས་ལ་ཡོན་ཏན་མེད་ཟེར་ན་དེ་ལས་ཐུ་བའི་རྫུན་རྔམ་པོ་ཆེ་བཤད་ཐབས་མེད་པས་རྫུན་ཆེན་པོ་ཞེས་བྱ། གསུམ་པ་ནི། ས་མ་ཐོབ་པར་ཐོབ། མངོན་ཤེས་མེད་པར་ཡོད་ཟེར་བ་ལྟ་བུ། རང་ལ་མེད་པའི་ཡོན་ཏན་ཡོད་པ་ལྟར་སྨྲ་བ་ཐམས་ཅད་མི་ཆོས་བླ་མའི་རྫུན་ཡིན། དེས་ན་དེང་སང་དམ་པ་ལས་ཀྱང་ཟོག་པོ་བྲིན་པའི་དུས་སུ་སོང་ཞིང༌། མི་ཐམས་ཅད་ཀྱང་བསམ་སྤྱོད་བསྒྱུར་སླ་བས། བླ་མའམ་གྲུབ་ཐོབ་ཏུ་ཁས་འཆེ་བ་ཁ་གཅིག་གཡོ་སྒྱུས་གཞན་མགོ་སྐོར་བར་ལྷུར་ལེན་ཞིང༌། ལྷ་ངས་མཐོང་ལྷ་ལ་གཏང་རག་བྱིན། འདྲེ་ངས་མཐོང་འདྲེ་ལ་ཆད་པ་བཅད་ཟེར་ལ་ཕལ་ཆེར་མི་ཆོས་བླ་མའི་རྫུན་ཁོ་ན་ཡིན་པས་ཙབ་ཙོབ་ཏུ་ཟོག་པོ་བསླུ་བྲིད་ཅན་ལ་བློ་མི་གཏོད་པར། རྒྱུས་ཡོད་ཀྱི་ཆོས་པ་གཉོམ་ཆུང་ཕྱི་ནང་མཚུངས་པ་འདི་ཕྱིའི་བློ་གཏད་འཆའ་བ་གལ་ཆེ། ལར་ཟག་བཅས་ཀྱི་མངོན་ཤེས་ཕྲན་བུ་འཇིག་རྟེན་པའི་ལམ་དུ་ཡོད་ཀྱང༌། དེ་རེས་འགའ་བ་ཡིན་པས་ཐིག་མི་ཐིག་སྣ་ཚོགས་འོང༌། ཟག་མེད་ཀྱི་མངོན་ཤེས་ནི་འཕགས་པ་ཐོབ་པ་མ་གཏོགས་གཞན་ལ་མེད་པས་དེ་འདྲ་བ་ནི་ཤིན་ཏུ་ཡང་དཀའ་འོ།།
ལྔ་པ་ཕྲ་མ།ཕྲ་མ་ལ་མངོན་ཕྲ་དང༌། ལྐོག་ཕྲ་གཉིས་ཡོད། དང་པོ་ནི་མི་དབང་ཡོད་པོ་ཕལ་གྱིས་མི་གཉིས་མཉམ་དུ་ཡོད་པ་ལ་དེ་གཉིས་དངོས་སུ་ཕྲ་མས་འབྱེད་ཅིང་འདིས་ཁྱོད་ལ་ལྐོག་ཏུ་ངན་སྨྲས་འདི་དང་འདི་ལྟ་བུ་བྱས། དངོས་སུ་གནོད་པ་ཡང་འདི་དང་འདི་ལྟ་བུ་བསྐྱལ། དེ་རིང་ཁྱེད་གཉིས་དེ་འདྲ་མིན་པ་ལྟར་བྱེད་དམ་ཞེས་མངོན་སུམ་དུ་ཕྲ་མ་བྱེད་པ་ནི་མངོན་ཕྲ། གཉིས་པ་ནི། མི་ཡིད་མཐུན་པ་གཉིས། གཅིག་གི་དྲུང་དུ་སོང་སྟེ། ཁྱོད་ཀྱིས་དེ་ལ་རྩིས་ཆེན་དུ་བྱེད་ཀྱང་དེས་ཁྱོད་ལ་འདི་དང་འདི་ལྟ་བུ་ཟེར་རོ་ཞེས་ཟེར་ནས། དེ་གཉིས་ཕྲ་མས་འབྱེད་པ་ལ་ལྐོག་ཕྲ་ཟེར། དེ་དག་ལས་ཀྱང་ཉེས་པ་ཆེ་ཤོས་དགེ་འདུན་ཕན་ཚུན་ཐུགས་མི་མཐུན་པར་བྱེད་པ་དང༌། ཁྱད་པར་དུ་གསང་སྔགས་ཀྱི་ཆོས་སྟོན་པ་བླ་མ་དང་སློབ་མའི་བར་དུ་དབྱེན་བྱེད་པ་དང༌། གྲོགས་མཆེད་ཕན་ཚུན་མི་མཐུན་པར་བྱེད་པ་ནི་ཤིན་ཏུ་ཡང་ཉེས་པ་ཆེའོ།།
དྲུག་པ་ཚིག་རྩུབ།ཚིག་རྩུབ་ནི། སྐྱེ་བོ་བྱད་མི་མཛེས་པ་ལྟ་བུ་ལ་དེའི་སྐྱོན་མངོན་དུ་སྒྲོགས་པ་ལྟ་བུ་སྟེ། དཔེར་ན་མི་ཞར་བ་དང༌། འོན་པ་སོགས་ལ། ལོང་བ། རྣ་འོན་ཞེས་པ་ལྟ་བུས་མངོན་དུ་འབོད་པ་དང༌། གཞན་ཡང་ཕ་རོལ་གྱི་མཚང་ནས་བརྗོད་པ་དང༌། ངན་དུ་སྨྲ་བ་ཐམས་ཅད་དང༌། ཚིག་རྩུབ་པོ་མིན་ཀྱང་འཇམ་པོའི་སྒོ་ནས་ཕ་རོལ་པོ་ཡིད་མི་བདེ་བར་བྱེད་པ་ཡང་ཚིག་རྩུབ་ཏུ་འདུས། གཞན་ཡང་བླ་མ་དགེ་བའི་བཤེས་གཉེན་སྐྱེས་བུ་དམ་པ་རྣམས་ཀྱི་དྲུང་དུ་མི་སྙན་པ་སྣ་ཚོགས་བརྗོད་པ་ཡང་ཉེས་པ་ཆེའོ།།
བདུན་པ་ངག་ཀྱལ།ངག་ཀྱལ་ནི། བྲམ་ཟེའི་གསང་སྔགས་སོགས་ཆོས་མ་ཡིན་པ་ཆོས་སུ་སེམས་པ་དང༌། སྨད་འཚོང་མའི་གཏམ་དང༌། ཆགས་སེམས་ཀྱི་གླུའི་རྣམ་པ་དང༌། དམག་དང་ཆོམ་རྐུན་ལ་སོགས་ཆགས་སྡང་སྐྱེ་བའི་གཏམ་མང་པོ་འབྲེལ་མེད་དུ་སྨྲ་བ་རྣམས་དང༌། ཁྱད་པར་གཞན་ཁ་ཏོན་དང་བཟླས་བརྗོད་བྱེད་པ་སོགས་ལ་དེ་དག་གིས་སེམས་ཡེངས་སུ་འཇུག་པའི་འབྲེལ་མེད་ཀྱི་གཏམ་མང་པོ་སྨྲ་བ་ནི། དགེ་བ་ཅན་གྱི་ཚོགས་བཅག་པ་ཡིན་པས་ཉེས་པ་ལྕི། ངག་འཁྱལ་སྣ་ཚོགས་སྨྲ་བ་དེ་ཡང་རང་བཞིན་དུ་གང་བབ་བྱུང་རྒྱལ་དུ་སྨྲ་བ་ལྟར་སྣང་ཡང༌། ལེགས་པར་བརྟགས་ན་ཆགས་སྡང་གིས་ཀུན་ནས་བསླངས་པ་ཤས་ཆེ་བས་རང་གཞན་གྱི་རྒྱུད་ཆགས་སྡང་ཅི་ཙམ་སློང་བ་དེ་ཙམ་དུ་ཉེས་པ་ཆེ་ལ། གཞན་ཡང་ཁ་ཏོན་དང་བཟླས་བརྗོད་ལ་སོགས་པ་ནི་ངག་འཁྱལ་དང་བསྲེས་ནས་ཅི་ཙམ་འདོན་ཟློས་བྱས་ཀྱང་འབྲས་བུ་མི་འབྱིན་ཞིང༌། ཁྱད་པར་དགེ་འདུན་གྱི་ཚོགས་གྲལ་ལྟ་བུར་ངག་འཁྱལ་སྣ་ཚོགས་སྨྲ་བ་ནི་ཚོགས་པ་གྲལ་གང་རེའི་དགེ་བའི་ཚོགས་མི་གཅིག་གིས་གཅོག་ཅིང་སྦྱིན་བདག་གི་ཚོགས་བསགས་ཆུད་གཟན་པ་ཡིན། སྤྱིར་རྒྱ་གར་འཕགས་པའི་ཡུལ་དུ་ལྡན་གྲོལ་གཉིས་གང་རུང་དང་ལྡན་པ་མ་གཏོགས་དགེ་འདུན་གྱི་དཀོར་ལ་སྤྱོད་པར་མི་དབང་ཞིང༌། བཅོམ་ལྡན་འདས་ཀྱིས་མ་གནང་མོད་ཀྱང༌། ད་ལྟ་རང་རེ་རྣམས་ཀྱིས་སྔགས་ཆོ་ག་རེ་གཉིས་རེ་བསླབས་ནས་དེ་འདོན་ཤེས་འཕྲལ་དཀོར་ནག་གང་བྱུང་ཟ་བར་འདུག་སྟེ། གསང་སྔགས་ཀྱི་ཆོ་གའི་སྒོ་ནས་དཀོར་ཟ་འདི་ལ་དབང་ཐོབ་ཅིང༌། དམ་ཚིག་དང་ལྡན་པ། བསྐྱེད་རྫོགས་ལ་མཁས་ཤིང་བསྙེན་པ་འཁྱོལ་བ་ཞིག་མེད་ན། གྱ་ཚོམ་དུ་གསང་སྔགས་བོན་དུ་གྱེར་བས་ཉེས་པ་ལྕི་ཞིང༌། དཀོར་ནག་འདི་ལྕགས་བསྲེགས་ཀྱི་རིལ་བུ་འདྲ་བས། བསྐྱེད་རྫོགས་ཟུང་དུ་འཇུག་པའི་ཁྲོའི་འགྲམ་པ་དང་ལྡན་ན་མ་གཏོགས། ཐ་མལ་གྱིས་ཟོས་ན་རྒྱུད་འཚིག་ཅིང་བརླག་པ་ཡིན་ཏེ། ཇི་སྐད་དུ། དཀོར་ནག་པོ་སྲོག་གི་སྤུ་གྲི་ཡིན། ཟོས་དྲགས་ན་ཐར་བའི་སྲོག་རྩ་གཅོད། ཅེས་གསུངས། དེས་ན་བསྐྱེད་རྫོགས་དང་ལྡན་པ་ལྟ་ཅི་ཚིག་ཙམ་ཡང་མ་ཤེས་པ་དེ་ཡང་ལེགས་པར་མི་འདོན། ཁྱད་པར་ཆོ་གའི་དོན་པོ་གལ་ཆེ་ཤོས་བསྙེན་པ་ཡིན་པ་ལ། བསྙེན་མཚམས་སུ་བབས་ན་ངག་འཁྱལ་གྱི་གཏེར་སྒོ་ཕྱེ་སྟེ། ཆགས་སྡང་གི་གཏམ་འབྲེལ་མེད་སྣ་ཚོགས་པས་དུས་འདའ་བ་ནི་རང་གཞན་ཕུང་ལ་སྦྱོར་བ་ཡིན། བླ་མ་སེར་མོ་བ་རྣམས་ནས་རྒྱུན་དུ་ངག་འཁྱལ་གྱི་གཏམ་འདི་སྤངས་ནས་སྨྲ་བཅད་དང་བཟླས་བརྗོད་ལ་བརྩོན་པ་གལ་ཆེ་བ་ཡིན་ནོ།།
བརྒྱད་པ་བརྣབ་སེམས།བརྣབ་སེམས་ནི། གཞན་ཕ་རོལ་གྱི་རྒྱུ་རྫས་ཡིད་དུ་འོང་བ་ལ་དེ་ངའི་ཡིན་ན་དགའ་བ་ལ་སྙམ་དུ་ཡང་དང་ཡང་དུ་ཡིད་ཀྱིས་བདག་གིར་བྱེད་པ་དང༌། དེ་ངས་ལོན་པའི་ཐབས་ཅི་ལྟ་བུ་ཡོད་སྙམ་པ་སོགས། ཡིད་ཙམ་གྱིས་གཞན་ནོར་ལ་འདོད་པ་སྐྱེས་པ་ཐམས་ཅད་ཡིན།
དགུ་པ་གནོད་སེམས།གནོད་སེམས་ནི། གཞན་ལ་ཞེ་སྡང་དང་ཁོང་ཁྲོའི་སེམས་ཀྱིས་ངས་འདི་དང་འདི་ལ་གནོད་པ་འདི་ལྟ་བུ་བྱའོ་སྙམ་པ་དང༌། གཞན་ལ་དཔལ་འབྱོར་ཡོད་པ་ལ་མི་དགའ་ཞིང༌། འདི་ཙམ་དུ་མ་བདེ་ན་མ་སྐྱིད་ན་འདི་ལ་ཡོན་ཏན་འདི་ལྟ་བུ་མེད་ན་ཅི་མ་རུང་སྙམ་པ་དང༌། གཞན་ལ་མི་འདོད་པ་བྱུང་ན་དེ་ལ་དགའ་བ་བསྒོམ་པ་སོགས་གཞན་ལ་གནོད་པར་སེམས་པ་ཐམས་ཅད་དོ།།
བཅུ་པ་ལོག་ལྟ།ལོག་ལྟ་ནི་རྒྱུ་འབྲས་མེད་པར་ལྟ་བ་དང༌། རྟག་ཆད་དུ་ལྟ་བ་སྟེ། དེ་ཡང་དགེ་བ་ལ་ཕན་ཡོན་དང༌། སྡིག་པ་ལ་ཉེས་པ་མེད་དོ་སྙམ་ནས་རྒྱུ་འབྲས་མེད་པར་ལྟ་བ་ཡིན། རྟག་ཆད་དུ་ལྟ་བ་ནི་མུ་སྟེགས་པ་སྟེ། དེ་ལ་སྤྱིར་ལྟ་ལོག་སུམ་བརྒྱ་དྲུག་ཅུའམ། ལྟ་ངན་དྲུག་ཅུ་རྩ་གཉིས་སོགས་སུ་དབྱེ་ཡང་བསྡུ་ན་རྟག་ཆད་དུ་ལྟ་བ་གཉིས་ལ་འདུ། དེ་ལ་རྟག་པར་ལྟ་བ་ནི། བདག་རྟག་པར་ལྟ་བ་དང༌། འཇིག་རྟེན་གྱི་བྱེད་པོ་དབང་ཕྱུག་དང་ཁྱབ་འཇུག་ལ་སོགས་པ་རྟག་པར་འདོད། ཆད་པར་ལྟ་བ་ནི། ཆོས་ཐམས་ཅད་ངོ་བོ་ཉིད་ལས་བྱུང་བར་འདོད་པས། ཚེ་སྔ་ཕྱི་ལས་རྒྱུ་འབྲས། ཐར་པ་དང་གྲོལ་བ་ལ་སོགས་པ་མེད་པར་འདོད་དེ། དབང་ཕྱུག་ནག་པོའི་གཞུང་ལས། ཉི་ཤར་ཆུ་བོ་ཐུར་དུ་འབབ་པ་དང༌། སྲན་ཟླུམ་ཚེར་མ་གཟེངས་རིང་རྣོ་བ་དང༌། རྨ་བྱའི་མདོངས་བཀྲ་བལྟ་ན་སྡུག་པ་རྣམས། སུས་ཀྱང་མ་བྱས་ངོ་བོ་ཉིད་ལས་བྱུང༌། ཞེས་བཤད། ཉི་མ་ཤར་ནས་འཆར་བ་འདི་སུས་ཁྲིད་ནས་འོང་བ་མིན། ཆུ་བོ་ཐུར་དུ་འབབ་པ་འདི་སུས་ཀྱང་དེད་ནས་འགྲོ་བ་མིན། སྲན་མ་ཐམས་ཅད་ཟླུམ་པོ་ཡིན་པ་འདི་སུས་ཀྱང་མ་བསྒྲིལ། ཚེར་མ་ཐམས་ཅད་གཟེངས་རིང་ཞིང་རྣོ་བ་འདི་ལ་སུས་ཀྱང་རྩེ་མ་ཕྱུང༌། རྨ་བྱའི་མདོངས་ཀྱི་ཐིག་ལེ་སྣ་ཚོགས་སུ་བཀྲ་བ་འདི་སུས་ཀྱང་བྲིས་པ་མིན་ཀྱང་རང་གི་ངོ་བོ་ཉིད་ཀྱིས་དེ་ལྟར་ཡིན་པ་ལྟར། འཇིག་རྟེན་དུ་བདེ་སྡུག་དང་ལེགས་ཉེས་སྣ་ཚོགས་སུ་སྣང་བ་ཡང་ངོ་བོ་ཉིད་ཀྱིས་དེ་ལྟར་བྱུང་བ་ཡིན་གྱིས། སྔོན་གྱི་ལས་དང༌། ཚེ་སྔ་བ་དང༌། སྐྱེ་བ་ཕྱི་མ་ལ་སོགས་པ་ནི་མེད་དོ་ཞེས་འདོད། དེ་དག་གི་གཞུང་ལ་བདེན་པར་བཟུང་ནས་དེའི་རྗེས་ཞུགས་པའམ། མིན་ཀྱང་རང་བཞིན་དུ་རྒྱལ་བའི་བཀའ། བླ་མའི་ལུང༌། མཁས་པའི་གཞུང་གང་ལ་ཡང་མི་བདེན་ནོ་སྙམ་དུ་ཐེ་ཚོམ་དང༌། སྒྲོ་སྐུར་བྱེད་པ་ཐམས་ཅད་ཀྱང་ལོག་ལྟ་ཡིན་ནོ།།
དེ་ལྟར་མི་དགེ་བ་བཅུ་པོ་ལས་ཀྱང་སྲོག་གཅོད་དང་ལོག་ལྟ་གཉིས་པོ་འདི་སྡིག་ཆེ་སྟེ། སྲོག་གཅོད་གོང་ན་སྡིག་གཞན་མེད།། མི་དགེ་བཅུ་ལ་ལོག་ལྟ་ལྕི།། ཟེར་བ་དེ་ཡིན། དེ་ཡང་དམྱལ་བ་པ་མ་གཏོགས་སུ་ལའང་འཆི་བ་ལ་མི་འཚེར་བ་མེད་ཅིང་རང་གི་སྲོག་འདི་ལས་གཅེས་པ་ཅུང་ཟད་ཀྱང་མེད་པས་སྲོག་དེ་གཅོད་པ་སྡིག་པ་ལྷག་པར་ཆེ་ཞིང༌། སེམས་ཅན་གཅིག་གི་སྲོག་བཅད་ཀྱང་སྲོག་ལན་ལྔ་བརྒྱ་འཇལ་དགོས་པ་དང༌། གཞན་ཡང་སེམས་ཅན་གཅིག་གི་སྲོག་བཅད་ཀྱང་བར་གྱི་བསྐལ་བ་ཞིག་ཏུ་དམྱལ་བར་གནས་དགོས་པར་མདོ་དྲན་པ་ཉེར་བཞག་ལས་གསུངས། དེ་ལས་ཀྱང་དཀོན་མཆོག་གི་རྟེན་བཞེངས་པ་དང༌། དགེ་བ་སོགས་ལ་སྙད་བཏགས་ནས་སྲོག་གཅོད་སོགས་སྡིག་པའི་ལས་བྱེད་པ་ནི་ལྷག་པར་ཡང་ལྕི་སྟེ། ཕ་དམ་པའི་ཞལ་ནས། དཀོན་མཆོག་གི་རྟེན་སྡིག་སྡུག་གིས་བཞེངས། ཚེ་ཕྱི་མ་རླུང་ལ་བསྐུར། ཞེས་གསུངས། དེ་བཞིན་དུ་དགེ་བ་བྱེད་པར་རློམ་ནས། བླ་མ་རྣམས་ཁྱིམ་དུ་གདན་འདྲེན་པ་དང༌། དགེ་འདུན་པ་ཚོགས་པ་སོགས་ལ་སེམས་ཅན་བསད་པའི་ཤ་ཁྲག་འདྲེན་པ་ནི། ཡོན་མཆོད་ཐམས་ཅད་ལ་སྲོག་གཅོད་ཀྱི་ཉེས་པ་འགོ་ཞིང༌། སྦྱིན་བདག་གིས་འཚོ་བ་དྲངས་པ་ཡང་སྦྱིན་བདག་ལ་མ་དག་པའི་སྦྱིན་པ་དང༌། མཆོད་ཡུལ་ལ་ལོག་པའི་འཚོ་བར་འགྱུར་ཏེ། དགེ་བ་ལས་ཀྱང་སྡིག་པ་ཆེ་བ་ཡིན། བསད་པ་འཕྲལ་དུ་གསོ་ནུས་པའི་དུས་མ་གཏོགས་སྲོག་གཅོད་ཀྱི་སྡིག་པས་མི་གོས་པའི་དུས་མེད་པས། བླ་མ་རྣམས་ནས་ཀྱང་སྐུ་ཚེ་དང་མཛད་ཕྲིན་ལ་གནོད་པར་ངེས་པས། རྣམ་ཤེས་བདེ་ཆེན་དུ་འདྲེན་ནུས་ན་མ་གཏོགས་སྲོག་གཅོད་ཀྱི་ལས་འདི་ཅི་ནུས་སུ་འཛེམ་དགོས་སོ།།
ལོག་ལྟ་ནི་རྒྱུད་ལ་སྐད་ཅིག་སྐྱེས་ཀྱང་སྡོམ་པ་ཐམས་ཅད་གཏོང༌། ནང་པའི་ཁྱུར་མི་ཚུད། དལ་བའི་ལུས་རྟེན་ཀྱང་མ་ཡིན་པར་འགྱུར་ཞིང༌། རྒྱུད་ལོག་ལྟས་བསླད་ཕྱིན་ཆད་དགེ་བ་བྱས་པ་ཡང་ཐར་པའི་ལམ་དུ་མི་འགྲོ། སྡིག་པ་བྱས་པ་ཡང་བཤགས་པའི་ཡུལ་མེད་པ་ཡིན་ནོ།།
མི་དགེ་བའི་ལས་བཅུ་པོ་དེ་དག་གི་འབྲས་བུ་ནི། རེ་རེ་ལའང་བཞི་བཞི་སྟེ། རྣམ་སྨིན་གྱི་འབྲས་བུ། རྒྱུ་མཐུན་གྱི་འབྲས་བུ། དབང་གི་འབྲས་བུ། སྐྱེས་བུ་བྱེད་པའི་འབྲས་བུ་དང་བཞི་ཡིན། དང་པོ་རྣམ་སྨིན་གྱི་འབྲས་བུ་ནི། མི་དགེ་བ་བཅུ་པོ་གང་ཡིན་ཀྱང༌། ཀུན་སློང་ཞེ་སྡང་གི་དབང་གིས་བྱས་ན་དམྱལ་བར་སྐྱེ། འདོད་ཆགས་ཀྱི་དབང་གིས་བྱས་ན་ཡི་དྭགས་སུ་སྐྱེ། གཏི་མུག་གི་དབང་གིས་བྱས་ན་དུད་འགྲོར་སྐྱེ། ངན་སོང་དེ་དག་ཏུ་སྐྱེས་ན་རང་གི་སྡུག་བསྔལ་ལ་སྤྱོད་དགོས་པ་ཡིན། ཡང་ན་ཀུན་སློང་ཆེན་པོ་ཞེས་བྱ་བ་ཆགས་སྡང་རྨོངས་གསུམ་ཤིན་ཏུ་ཚབས་ཆེ་བ་དང་རྒྱུན་རིང་པོའི་སྒོ་ནས་ལས་བསགས་ན་དམྱལ་བ། འབྲིང་གིས་ཡི་དྭགས། ཆུང་ངུས་དུད་འགྲོར་སྐྱེ་བ་ཡིན་ནོ།།
རྒྱུ་མཐུན་པའི་འབྲས་བུ་ནི། རྣམ་སྨིན་གྱི་འབྲས་བུས་འཕངས་པས་ངན་སོང་གི་གནས་རིས་ལས་ཐར་ནས་མིའི་ལུས་རྟེན་ཐོབ་པའི་དུས་མྱོང་བ་ཡིན་ཀྱང༌། ངན་སོང་གི་གནས་སུ་ཡང་ལས་རང་རང་གི་རྒྱུ་དང་མཐུན་པའི་སྡུག་བསྔལ་གྱི་རྣམ་གྲངས་དུ་མ་ཡོད་པ་ཡིན། རྒྱུ་མཐུན་དེ་ལ་བྱེད་པ་རྒྱུ་མཐུན་དང༌། མྱོང་བ་རྒྱུ་མཐུན་གཉིས་ཡོད། བྱེད་པ་རྒྱུ་མཐུན་ནི་བྱེད་ལས་མཐུན་པར་སྐྱེ་བ་སྟེ། སྔར་སྲོག་གཅོད་བྱེད་པ་ཞིག་ཡིན་ན་ད་ལྟ་ཡང་སྲོག་གཅོད་པ་ལ་དགའ། སྔར་མ་བྱིན་པ་ལེན་པ་ཞིག་ཡིན་ན་ད་ལྟ་ཡང་རྐུ་བ་ལ་དགའ་བ་སོགས་ཡིན། དེས་ན་མི་ཁ་ཅིག་བྱིས་པ་ཆུང་ངུའི་དུས་འབུ་སྦྲང་སོགས་མཐོང་ཚད་གསོད་ཅིང༌། གསོད་པ་ལ་དགའ་བ་དེ་རྣམས་སྔོན་སྲོག་གཅོད་བྱས་པའི་རྒྱུ་མཐུན་པ་ཡིན། དེ་བཞིན་དུ་བྱིས་པ་ཆུང་ངུའི་དུས་ནས་མི་རྣམས་རང་རང་སྔོན་བསགས་ཀྱི་ལས་དབང་གིས་མི་འདྲ་བར། ཁ་ཅིག་ནི་གསོད་པ་ལ་དགའ། ཁ་ཅིག་ནི་རྐུ་བ་ལ་དགའ། ཁ་ཅིག་ནི་དེ་དག་ལ་མི་དགའ་ཞིང་དགེ་བའི་ལས་སྤྲོ་བ་སོགས་ཡོད་པ་དེ་སྔོན་སྤྱད་པའི་ལས་ཀྱི་ལྷག་མའམ། རྒྱུ་མཐུན་པའི་འབྲས་བུ་ཡིན་པས་ན། སྔ་མ་གར་སྐྱེས་ད་ལྟའི་ལུས་ལ་ལྟོས།། ཕྱི་མ་གར་སྐྱེ་ད་ལྟའི་ལས་ལ་ལྟོས།། ཞེས་པ་དེ་ཡིན། དེར་མ་ཟད་དུད་འགྲོ་རྣམས་ལ་ཡང༌། ཁྲ་དང་སྤྱང་ཀི་ལ་སོགས་པ་ནི་གསོད་པ་ལ་དགའ་བ་བྱི་བ་ལ་སོགས་པར་རྐུ་བ་ལ་དགའ་བ་རྣམས་ཀྱང་རང་རང་གིས་སྔོན་བྱས་པའི་བྱེད་པ་རྒྱུ་མཐུན་ཡིན་ནོ།།
གཉིས་པ་མྱོང་བ་རྒྱུ་མཐུན་ནི། མི་དགེ་བ་བཅུ་པོ་རེ་རེ་ལ་ཡང་གཉིས་གཉིས་ཏེ། སྔོན་སྲོག་གཅོད་བྱས་པའི་འབྲས་བུ་ད་ལྟ་ཚེ་ཐུང་ཞིང་ནད་མང་བ་ཡིན་ཏེ། བྱིས་པ་ཆུང་ངུ་ཁ་ཅིག་སྐྱེས་འཕྲལ་འཆི་བ་དེ་དག་སྔར་སྲོག་གཅོད་བྱས་པའི་རྒྱུ་མཐུན་གྱི་ཡིན་པས། དེ་དག་སྐྱེ་བ་ལན་གྲངས་མང་པོའི་བར་དུ་སྐྱེས་ཙམ་ན་འཆི་བ་ཤས་ཆེ་བ་ཡིན། དེ་བཞིན་དུ་མི་ཁ་ཅིག་ཆུང་ངུའི་དུས་ནས་ནད་ཀྱི་རྣམ་གྲངས་མང་པོས་མནར་ཞིང༌། རྒས་ནས་འཆི་ལ་ཐུག་གི་བར་དུ་ནད་ཀྱིས་མི་གཏོང་བ་དེ་དག་ཀྱང་སྔར་སྲོག་གཅོད་དང་བརྡུང་བརྡེག་བྱས་པའི་ལས་འབྲས་སྨིན་པ་ཡིན་པས། འཕྲལ་རྐྱེན་མང་པོའི་བཅོས་ཐབས་ལ་བསམ་བློ་མི་གཏོང་བར། སྔོན་བྱས་ཀྱི་ལས་ལ་བཤགས་པ་དང་འགྱོད་སྡོམ། ལས་ངན་གྱི་གཉེན་པོ་དགེ་སྒྲུབ་སྡིག་སྤོང་སོགས་ལ་འབད་དགོས་པ་ཡིན་ནོ།།
མ་བྱིན་པར་བླངས་པས་ལོངས་སྤྱོད་དབུལ་བ་དང༌། གལ་ཏེ་ལོངས་སྤྱོད་ཅུང་ཟད་རེ་ཡོད་ནའང་འཕྲོག་པ་དང་རྐུ་བ་ལ་སོགས་དགྲ་ཟླ་དང་ཐུན་མོང་བར་འགྱུར། དེས་ན་ད་ལྟ་ཡང་ནོར་དང་ལོངས་སྤྱོད་ཀྱི་དབུལ་བ་རྣམས་ཀྱང་འབད་རྩོལ་རི་བོ་ཙམ་བྱེད་པ་ལས། བསོད་ནམས་མེ་སྟག་ཙམ་གསོག་པ་དགའ་བ་ཡིན། རང་ལ་སྔོན་གྱི་སྦྱིན་འབྲས་ཀྱིས་ནོར་དང་ལོངས་སྤྱོད་ལ་དབང་སྐལ་མེད་ན་ཚེ་འདིར་འབད་རྩོལ་ཆེ་བས་མི་ཕན་ཏེ། རྐུན་མ་དང་ཇག་པ་ཕལ་ཆེར་གྱི་དུས་རེ་རེའི་རྙེད་པ་ལ་བལྟས་ན། དེ་འདྲ་མང་པོ་རྙེད་ན་ས་སྟེང་དུ་ཤོང་དཀའ་བ་ཙམ་འདུག་ཀྱང༌། མི་ཚེ་ཇག་རྐུན་ལ་སྐྱེལ་མཁན་ཐམས་ཅད་མཐར་མུ་གེས་འཆི་བར་འདུག་པ་དང༌། དེ་བཞིན་དུ་ཚོང་བྱེད་པ་དང༌། དཀོར་ཟ་བ་སོགས་རྙེད་པ་ཅི་ཙམ་ཆེ་ཡང་མི་ཕན་པར་མཐོང་ལ། རང་ལ་སྔོན་གྱི་སྦྱིན་འབྲས་ཤིག་ཡོད་ན། འབད་རྩོལ་ཅུང་ཟད་ཀྱང་མེད་པའི་མི་མང་པོ་ཚེ་གཅིག་ཏུ་ལོངས་སྤྱོད་ཀྱིས་མི་གཏོང་བ་ཡང་ཡོད་པས། ལོངས་སྤྱོད་ཨེ་ཡོང་རེ་ན་མཆོད་སྦྱིན་ལ་འབད་དགོས་པ་ཡིན། འཛམ་གླིང་ལས་ཀྱི་ས་ཆ་འདིར་ཚེ་སྟོད་བྱས་པ་ཚེ་སྨད་ལ་སྨིན་པ་ཤས་ཆེ་ཞིང༌། ཞིང་ས་ཁྱད་པར་ཅན་རེ་དང་འཕྲད་ན་འཕྲལ་དུ་ཡང་སྨིན་པར་འགྱུར་བ་ཡིན། དེའི་ཕྱིར་ལོངས་སྤྱོད་ཡོད་དུ་རེ་ནས་གཡོ་སྒྱུས་ཚོང་དང༌། རྐུ་བ་སོགས་མ་བྱིན་པར་ལེན་པ་ལ་བརྩོན་པ་ནི། ཞེ་འདོད་དང་ལག་ལེན་ཕྱིན་ཅི་ལོག་ཏུ་སོང་བ་ཞེས་བྱ་སྟེ། བསྐལ་བ་མང་པོའི་བར་དུ་ཡི་དྭགས་ཀྱི་སྐྱེ་གནས་ལས་མི་ཐར་ཞིང༌། ཚེ་འདིར་ཡང་མཐར་ལས་ཀྱི་སུན་མས་སླེབ་ནས་ཇེ་དབུལ་ཇེ་ངན་དུ་འགྱུར་བའམ། ལོངས་སྤྱོད་ཅུང་ཟད་རེ་ཡོད་ཀྱང་དེ་ལ་སྤྱོད་དབང་མེད་པ་དང༌། རང་གིས་སེར་སྣའི་རྒྱུ་ལས་ཅི་ཙམ་འབྱོར་བཞིན་ཕོངས་སེམས་དང་མེད་སྣང་ཆེར་བ་འགྲོ་བ་དང༌། ལོངས་སྤྱོད་སྡིག་པའི་རྒྱུར་འགྲོ་བ་སོགས་ལོངས་སྤྱོད་ཡོད་ཀྱང་བེད་མི་ཆོད་པ་ཡི་དྭགས་ཀྱི་གཏེར་སྲུང་ལྟ་བུར་འགྱུར་བ་ཡིན། དེས་ན་ལྟར་སྣང་ཕྱུག་པོ་ལྟར་སྣང་བ་རྣམས་ཀྱང་ལེགས་པར་བརྟགས་ན་ལོངས་སྤྱོད་དེ་ལ་འདི་དང་ཕྱི་མའི་བདེ་སྐྱིད་ཀྱི་རྒྱུར་འགྱུར་བའི་ཆོས་དང༌། ལྟོ་གོས་སོས་དལ་གྱི་བེད་མ་ཆོད་ན་དབུལ་པོ་ལས་ཀྱང་ཐ་ཆད་ཅིང༌། ད་ལྟ་ཉིད་ནས་ཡི་དྭགས་ཀྱི་རྒྱུ་མཐུན་སླེབ་པ་རྣམས་མ་དག་པའི་སྦྱིན་འབྲས་ཡིན་ནོ།།
དགུ་པ་གནོན་སེམས།
འདོད་པས་ལོག་པར་གཡེམ་པའི་འབྲས་བུ་ནི། ཁྱིམ་ཐབ་མི་མཛེས་ཤིང༌། ལྷོད་པ་ཅན་དང༌། དགྲ་ཟླ་ལྟ་བུ་འབྱུང་བར་གསུངས། ད་ལྟ་བཟའ་ཚོ་ཕལ་ཆེར་དུས་རྟག་ཏུ་འཐབ་རྩོད་དང་འཁོན་འཛིང་ཁོ་ན་བྱེད་པ་རྣམས་ཀྱང༌། སྐྱེས་པའམ་བུད་མེད་དེ་གཤིས་ངན་པས་ཡིན་སྙམ་པ་འདུག་སྟེ། དེ་དག་ཀྱང་རང་རང་གི་སྔོན་འདོད་ལོག་སྤྱད་པའི་རྒྱུ་མཐུན་སླེབ་པ་ཡིན་པས། གཅིག་གིས་གཅིག་ལ་ཞེ་སྡང་མི་བསྐྱེད་པར་རང་གི་སྔོན་བྱས་ཀྱི་ལས་ངན་སྨིན་པ་ཤེས་པར་བྱས་ནས་བཟོད་བསྲན་བསྐྱེད་དགོས་ཏེ། རྗེ་དམ་པ་རིན་པོ་ཆེའི་ཞལ་ནས། བཟའ་ཚང་མི་རྟག་ཚོང་འདུས་མགྲོན་པོ་འདྲ།། ངན་ཤག་འཐབ་མོ་མ་བྱེད་དིང་རི་བ།། ཞེས་གསུངས། རྫུན་དུ་སྨྲ་བའི་མྱོང་བ་རྒྱུ་མཐུན་གྱིས་རང་ལ་སྐུར་བ་འདེབས་པ་མང་བ་དང༌། གཞན་གྱིས་བསླུ་བར་བྱེད་པ་མང་བ་ཡིན། དེས་ན་ད་ལྟ་རང་ལ་མ་ཉེས པའི་ཁ་ཡོག་དང་སྐུར་བ་འདེབས་པ་སོགས་བྱུང་ན་དེ་ཡང་ངག་གིས་སྔོན་རྫུན་དུ་སྨྲས་པའི་འབྲས་བུ་ཡིན་པས་དེ་ལྟར་སྨྲ་བ་པོ་ལ་ཞེ་སྡང་བསྐྱེད་པ་དང༌། ངན་ཤག་གི་རྩོད་པ་སོགས་མི་བྱེད་པར་འདིས་བདག་གི་ལས་ངན་མང་པོ་འཛད་པས་དྲིན་ཆེའོ་སྙམ་དུ་དགའ་བ་བསྒོམ་དགོས་ཏེ། རིག་འཛིན་འཇིགས་མེད་གླིང་པའི་ཞལ་ནས། དགྲས་ལོག་སྒྲུབ་བྱས་ཀྱང་ཐུགས་དམ་གྱི་བོགས་འདོན།། གཏམ་མ་ཉེས་ཁ་ཡོག་དགེ་སྐུལ་གྱི་ལྕག་འདེབས།། འདི་ཆགས་ཞེན་འཇིག་པའི་བླ་མ་རུ་འདུག་པས།། ཁོའི་དྲིན་ལན་འཁོར་ཐབས་མེད་པ་རུ་གཟིགས་མཛོད།།
ཅེས་གསུངས། ཕྲ་མ་བྱས་པའི་རྒྱུ་མཐུན་གྱིས། འཁོར་གཡོག་མི་མཐུན་པ་དང༌། བདག་ཉིད་ལ་རྒོལ་བ་སོགས་འབྱུང་སྟེ། བླ་མའི་གྲྭ་ཚང་ངམ། དཔོན་གྱི་སྐུ་འཁོར། དུད་ཚང་གི་གླ་གཡོག་ཕལ་ཆེར་ནང་མི་འདུམ་ཞིང༌། ཅི་ཙམ་སྨྲས་ཀྱང་ཉན་དུ་མི་བཏུབ་པར་སླར་ལ་རྒོལ་བ་འབྱུང་སྟེ། མི་ཁྱིམ་ཕལ་གྱི་གླ་གཡོག་རྣམས་ལས་སླ་བ་ཞིག་ལ་མངགས་ཀྱང་ལན་གཉིས་ལན་གསུམ་གྱི་བར་དུ་མ་ཐོས་པ་ལྟར་བྱེད། དེར་ཞེ་སྡང་ལངས་ནས་དྲག་ཏུ་སྨྲས་ཙ་ན་མ་མོས་བཞིན་དུ་དལ་གྱིས་སོང་ནས་ལས་དེ་བསྒྲུབས་ཀྱང༌། གཟོད་ལས་དེ་ལྟ་བུ་བྱས་ཡོད་ཅེས་གཏམ་ལན་ཙམ་ཡང་མི་བྱེད་པར་རྟག་ཏུ་གཤིས་ངན་ཁོ་ན་ལ་གནས་པ་དེ་དག་ཀྱང༌། དཔོན་པོ་རང་གིས་སྔོན་ཕྲ་མ་བྱས་པའི་ལས་འབྲས་སྨིན་པ་ཡིན་པས་ལས་ངན་ལ་འགྱོད་པ་བསྐྱེད། རང་གཞན་གྱི་འཁོན་པ་སྡུམ་པ་ལ་འབད་དགོས་པ་ཡིན། ཚིག་རྩུབ་པོ་སྨྲས་པས། རྟག་ཏུ་མི་སྙན་པ་ཐོས་ཤིང༌། རང་གིས་སྨྲས་པ་ཡང་འཐབ་མོའི་ཚིག་ཏུ་འགྱུར། ལར་ཚིག་རྩུབ་པོ་འདི་དག་ནི་མི་དགེ་བ་རྣམས་ལས་ཉེས་པ་ཆེས་ལྕི་ཤོས་ཡིན་ཏེ། འཇིག་རྟེན་དཔེ་ལ་ཡང༌། ཚིག་ལ་མདའ་མཚོན་མེད་ཀྱང་མི་སེམས་ཚལ་བར་གཏོང་ཟེར་བ་ལྟར། ཕ་རོལ་པོའི་རྒྱུད་ལ་ཞེ་སྡང་གློ་བུར་དུ་སྐྱེད་པ་དང༌། ཁྱད་པར་ཡུལ་གཉན་པོ་ལ་ཚིག་ངན་གཅིག་སྨྲས་པས་ཀྱང༌། ཚེ་རབས་མང་པོའི་བར་དུ་ངན་སོང་ནས་མི་ཐར་བྱེད་པ་ཡང་ཡོད་དེ། སྔོན་བྲམ་ཟེ་སེར་སྐྱ་བྱ་བས། སངས་རྒྱས་འོད་སྲུང་གི་དགེ་སློང་རྣམས་ལ། རྟ་ཡི་མགོ་ཅན། བ་གླང་གི་མགོ་ཅན་ཞེས་པ་ལྟ་བུ་ཚིག་ངན་མང་པོ་སྨྲས་པས། ཆུ་སྲིན་ཉའི་རིགས་མགོ་བཅོ་བརྒྱད་ཡོད་པར་སྐྱེས་པ་དེ་བསྐལ་པའི་བར་དུ་མི་ཐར་ཞིང༌། དེ་ལས་འཕོས་ནས་ཀྱང་དམྱལ་བར་སྐྱེ་བར་གསུངས་པ་དང༌། གཞན་ཡང་དགེ་སློང་མ་ཞིག་གིས། དགེ་སློང་མ་གཞན་ལ་ཁྱི་མོ་ཞེས་བརྗོད་པས། ཁྱི་མོའི་སྐྱེ་བ་ལྔ་བརྒྱ་བླངས་པ་སོགས་དེ་ལྟ་བུ་དུ་མ་ཡོད་པས། དུས་རྟག་ཏུ་འཇམ་པོར་སྨྲ་བ་ལ་བསླབ་ཅིང༌། ཁྱད་པར་འཕགས་པའི་གང་ཟག་དང་བྱང་ཆུབ་སེམས་དཔའ་གང་ན་ཡོད་མི་ཤེས་པར་ཐམས་ཅད་ལ་དག་སྣང་སྦྱང༌། ཡོན་ཏན་དང་བསྔགས་པ་བརྗོད་དགོས། བྱང་ཆུབ་སེམས་དཔའ་ཞིག་ལ་སྐུར་བ་འདེབས་པ་དང་ངན་སྨྲས་བྱས་ན་ཁམས་གསུམ་སེམས་ཅན་བསད་པ་ལས་ཉེས་པ་ལྕི་བར་གསུངས་ཏེ། ཁམས་གསུམ་སེམས་ཅན་བསད་ལས་སྡིག་ཆེ་བ།། བྱང་ཆུབ་སེམས་དཔའ་རྣམས་ལ་སྐུར་པ་བཏབ།། དོན་མེད་སྡིག་ཆེན་བསགས་པ་མཐོལ་ལོ་བཤགས།།
ཞེས་གསུངས། ངག་ཀྱལ་བའི་རྒྱུ་མཐུན་གྱིས་རང་གི་ཚིག་མི་བཙུན་ཞིང་སྤོབས་པ་ཆུང་བར་གསུངས་པས། དྲང་པོར་སྨྲས་ཀྱང་གཞན་གྱིས་བདེན་དུ་མི་འཛིན་པ་དང་མང་པོའི་ནང་དུ་གཏམ་བཤད་ལྟ་བུ་ལ་རང་ཉིད་སྤོབས་པ་ཆུང་བ་འབྱུང་བ་ཡིན། བརྣབ་སེམས་ཀྱི་རྒྱུ་མཐུན་པའི་འབྲས་བུར་ཡིད་པ་བསམ་པ་མི་འགྲུབ་ཅིང་མི་འདོད་པ་ཐོག་ཏུ་འབབས། གནོད་སེམས་ཀྱིས་འཇིགས་ཤིང་སྐྲག་པ་དང་འཚེ་བ་མང༌། ལོག་ལྟས་ལྟ་བ་ངན་པ་ཐམས་ཅད་གནས་ཤིང༌། གཡོ་སྒྱུས་རང་གི་སེམས་འཁྲུགས་པ་འབྱུང་ངོ༌། དབང་གི་འབྲས་བུ་ནི། ཡུལ་ལ་སྨིན་པ་སྟེ། སྲོག་གཅོད་ཀྱིས་ས་ཕྱོགས་ཉམས་མི་དགའ་ཞིང་ངམ་གྲོག་དང་གཡང་ས་ཅན་ལ་སོགས་སྲོག་ལ་མི་གནོད་པ་ཅན་དུ་སྐྱེ། མ་བྱིན་པར་བླངས་པས་ལོ་ཏོག་ལ་སད་སེར་སྡང༌། ལྗོན་ཤིང་ལ་འབྲས་བུ་མི་ཆགས། མུ་གེ་ཡོད་པའི་སར་སྐྱེ། ལོག་པར་གཡེམ་པས་བཤང་ལྕི་འདམ་རྫབ་ལ་སོགས་པ་ཡིད་དུ་མི་འོང་བར་གནས་དགོས་པའོ།།
རྫུན་གྱིས་འབྱོར་བ་མི་བརྟན་ཞིང་རྟག་ཏུ་ཤེས་པ་རྟབས་ཤིང་སྐྲག་པའི་ཡུལ་རྐྱེན་དང་འཕྲད། ཕྲ་མས་ཡུལ་ངན་གྲོག་དང་གཅོང་རོང་སོགས་བགྲོད་དཀའ་བར་གནས་དགོས། ཚིག་རྩུབ་པོས་རྡོ་གསེག་ཚེར་མ་ཅན་ལ་སོགས་པའི་ས་ཕྱོགས་ཡིད་མི་བདེ་བར་སྐྱེ། ངག་འཁྱལ་གྱིས་སོ་ནམ་བྱས་ཀྱང་འབྲས་བུ་མི་འབྱུང༌། དུས་ཚིགས་ལོག་ཅིང་མི་བརྟན་པར་སྐྱེ། བརྣབ་སེམས་ཀྱིས་ལོ་ཏོག་ཉེས་ཤིང་གནས་དུས་ངན་པའི་སྡུག་བསྔལ་མང་པོ་འབྱུང༌། གནོད་སེམས་ཀྱིས་རྟག་ཏུ་འཇིགས་པ་དང་འཚེ་བ་མང་བའི་ཡུལ་དུ་སྐྱེ། ལོག་ལྟས་འབྱོར་བ་ཉུང་ཞིང་སྐྱབས་དང་དཔུང་གཉེན་མེད་པར་སྐྱེ། སྐྱེས་བུའི་བྱེད་པའི་འབྲས་བུ་ལས་གང་བྱས་པ་དེ་མང་པོར་འཕེལ་ནས། སྐྱེ་བ་དང་ཚེ་རབས་སུ་སྡུག་བསྔལ་མུ་མཐའ་མེད་པར་བརྒྱུད་པ་དང༌། སླར་ཡང་ལས་ངན་གོང་ནས་གོང་དུ་འཕེལ་ནས་འཁོར་བ་མུ་མཐའ་མེད་པར་འཁྱམས་པར་འགྱུར་བ་ཡིན་ནོ།།
བསྒྲུབ་བྱ་དགེ་བའི་ལས།
བསྒྲུབ་བྱ་དགེ་བའི་ལས་བཅུ་ནི། སྤྱིར་མི་དགེ་བ་བཅུ་པོ་དེ་དག་གི་ཉེས་དམིགས་ཤེས་ནས་དེ་མི་བྱེད་སྙམ་པའི་སྡོམ་པ་ཡང་དག་པར་བླངས་པ་དེ་དགེ་བ་བཅུ་ཡིན་ཏེ། སྲོག་མི་གཅོད་པ་དང༌། མ་བྱིན་པ་མི་ལེན་པ་སོགས་བཅུ་ཡིན། དེ་ཡང་བླ་མ་དང་མཁན་པོ་ལྟ་བུའི་དྲུང་ནས་ཁས་བླངས་པ་མི་དགོས་ཏེ། རང་གིས་དུས་གཏན་དུའམ། གནས་དུས་འདི་ལྟ་བུར་ཞེས་པའམ། སེམས་ཅན་འདི་དང་འདི་ལྟ་བུའི་སྲོག་མི་གཅོད་སྙམ་པ་སོགས་དགེ་བའི་ལས་ཡིན་ཞིང༌། བླ་མ་དགེ་བའི་བཤེས་གཉེན་ནམ་དཀོན་མཆོག་གི་རྟེན་ལ་སོགས་པའི་དྲུང་ནས་ཁས་བླངས་ན་ནི་ལྷག་པར་སྟོབས་ཆེ། དེས་ན་རང་བཞིན་དུ་སྲོག་གཅོད་པ་ལྟ་བུས་མི་འོང་གིས་གང་ལྟར་ཡང་མི་དགེ་བའི་ལས་དེ་མི་བྱེད་སྙམ་པའི་དམ་བཅའ་ཞིག་དགོས་པ་ཡིན། དེའི་ཕྱིར་ཁྱིམ་པ་སོགས་སྲོག་གཅོད་ཀྱི་ལས་གཏན་དུ་སྤོངས་མི་ནུས་པ་རྣམས་ནས་ཀྱང་ལོ་རེའི་ནང་ནས། ཧོར་ཟླ་དང་པོ་ཆོ་འཕྲུལ་གྱི་ཟླ་བ་དང༌། ཟླ་བ་བཞི་པ་ས་ག་ཟླ་བ་ལྟ་བུ་ལ་སྲོག་མི་གཅོད་པར་དམ་བཅའ་བའམ། ཡང་ན་ཟླ་བ་བྱུང་ངོ་ཅོག་གི་བཅོ་ལྔ་དང༌། གནམ་སྟོང་ལ་སྲོག་མི་གཅོད་པ་དང༌། གཞན་ཡང་ལོ་དང་ཟླ་བ་ཞག་ལ་སོགས་པར་དམ་བཅའ་བྱས་ཀྱང་ཕན་ཡོན་ཆེན་པོ་ཐོབ་སྟེ། སྔོན་འཕགས་པ་ཀ་་ནའི་དྲུང་དུ་གནས་པའི་གྲོང་གི་ཤན་པས་མཚན་མོ་སྲོག་མི་གཅོད་པ་ཁས་ལེན་བྱས་པ་ཉི་ཚེ་བའི་དམྱལ་བར་སྐྱེས་ཏེ། ཉིན་མོ་ལྕགས་བསྲེགས་ཀྱི་ཁང་པར་སྡུག་བསྔལ་མྱོང་ཞིང་མཚན་མོ་གཞལ་མེད་ཁང་དུ་ལྷ་མོ་བཞིས་བསྐོར་ནས་བདེ་སྐྱིད་མྱོང་བ་ལྟ་བུ་ཡིན། དེའི་ཕྱིར་དགེ་བ་བཅུ་ཞེས་པ་ནི། མི་དགེ་བ་བཅུ་སྤངས་ཤིང་གཉེན་པོ་དཀར་ཕྱོགས་ཉམས་སུ་ལེན་པ་ཡིན།
ལུས་ཀྱི་དགེ་བ་གསུམ།
དེ་ཡང་སྲོག་གཅོད་པ་སྤངས་ནས་སེམས་ཅན་གྱི་སྲོག་བསྐྱབ་དགོས། དེ་ལུས་ཀྱི་དགེ་བ་དང་པོ་ཡིན། མ་བྱིན་པ་པར་ལེན་པ་སྤངས་ནས་སྦྱིན་པ་གཏོང་དགོས། དེ་ལུས་ཀྱི་དགེ་བ་གཉིས་པ་ཡིན། འདོད་ལོག་སྤངས་ནས་ཚུལ་ཁྲིམས་བསྲུང་དགོས། དེ་ལུས་ཀྱི་དགེ་བ་གསུམ་པ་ཡིན།
ངག་གི་དགེ་བ་བཞི།
རྫུན་སྤངས་ནས་བདེན་པར་སྨྲ་དགོས། དེ་ངག་གི་དགེ་བ་དང་པོ་ཡིན། ཕྲ་མ་སྤངས་ནས་འཁོན་པ་ཟླུམ་དགོས། དེ་ངག་གི་མི་དགེ་བ་གཉིས་པ་ཡིན། ཚིག་རྩུབ་སྤངས་ནས་སྙན་པར་སྨྲ་དགོས། དེ་ངག་གི་དགེ་བ་གསུམ་པ་ཡིན། ངག་འཁྱལ་སྤངས་ནས་ཁ་ཏོན་བྱེད་དགོས། དེ་ངག་གི་དགེ་བ་བཞི་བ་ཡིན།
ཡིད་ཀྱི་དགེ་བ་གསུམ།
བརྣབ་སེམས་སྤངས་ནས་གཏོང་སེམས་འཆང་དགོས། དེ་ཡིད་ཀྱི་དགེ་བ་དང་པོ་ཡིན། གནོད་སེམས་སྤངས་ནས་ཕན་སེམས་བསྒོམ་དགོས། དེ་ཡིད་ཀྱི་དགེ་བ་གཉིས་པ་ཡིན། ལོག་ལྟ་སྤངས་ནས་ཡང་དག་པའི་ལྟ་བ་རྒྱུད་ལ་བསྟེན་དགོས། དེ་ཡིད་ཀྱི་དགེ་བ་གསུམ་པ་ཡིན། དེ་དག་གི་རྣམ་སྨིན་གྱི་འབྲས་བུ་ནི་མཐོ་རིས་གསུམ་གང་རུང་དུ་སྐྱེ། བྱེད་པ་རྒྱུ་མཐུན་གྱིས་ཚེ་རབས་ཐམས་ཅད་དུ་དགེ་བ་བྱེད་པ་ལ་སྤྲོ་ཞིང་དགེ་བ་གོང་འཕེལ་དུ་འགྱུར། མྱོང་བ་རྒྱུ་མཐུན་སྲོག་གཅོད་སྤངས་པས་ཚེ་རིང་ཞིང་ནད་ཉུང༌། མ་བྱིན་ལེན་སྤངས་པས་ལོངས་སྤྱོད་དང་ལྡན་ཞིང་དགྲ་རྐུན་མེད། འདོད་ལོག་སྤངས་པས་ཁྱིམ་ཐབས་མཛེས་ཤིང་དགྲ་ཟླ་ཉུང༌། རྫུན་སྤངས་པས་ཀུན་གྱིས་བསྟོད་ཅིང་བྱམས། ཕྲ་མ་སྤངས་པས་འཁོར་གཡོག་ལ་གུས། ཚིག་རྩུབ་སྤངས་པས་སྙན་པར་ཐོས། ངག་འཁྱལ་སྤངས་པས་འཚེ་བ་དང་བྲལ། ལོག་ལྟ་སྤངས་པས་ལྟ་བ་བཟང་པོ་རྒྱུད་ལ་སྐྱེ། དབང་གི་འབྲས་བུ་ནི། ཡུལ་ལ་སྨིན་པས། སྔར་མི་དགེ་བའི་འབྲས་བུ་དེ་དག་ལས་ལྡོག་སྟེ། ཕུན་སུམ་ཚོགས་པའི་ཡོན་ཏན་ཐམས་ཅད་ཀྱིས་འབྱོར་བར་འགྱུར་བ་ཡིན། སྐྱེས་བུའི་བྱེད་པའི་འབྲས་བུ་ནི། དགེ་བའི་ལས་གང་བྱས་པ་དེ་མངོན་པར་འཕེལ་ནས། བསོད་ནམས་རྒྱུན་མི་ཆད་པ་འབྱུང་བ་ཡིན་ནོ།།


text:
Terdzo-OM-055
བདུད་མགོན་སེང་གདོང་ཅན་གྱི་སྒྲུབ་ཐབས་རྗེས་གནང་དང་བཅས་པ
by གཏེར་བདག་གླིང་པ་འགྱུར་མེད་རྡོ་རྗེ་ (Terdak Lingpa Gyurme Dorje)
revealed by རྒྱལ་སྲས་ལེགས་པ་ (Gyalse Lekpa)
in cycle དཔལ་ལྡན་ཞིང་སྐྱོང་དབང་པོའི་སྒྲུབ་སྐོར་ (Dpal ldan zhing skyong dbang po'i sgrub skor)
parent cycle སྒྲུབ་ཐབས་འདོད་འཇོའི་བུམ་བཟང་ (Sgrub thabs 'dod 'jo'i bum bzang)
Volume 61 (ཨོཾ་) / Pages 651-660 / Folios 1a1 to 5b2
ཨོཾ་སྭསྟི། རྒྱལ་བའི་མཐུ་སྟོབས་གཅིག་བསྡུས་པ། །བདུད་དཔུང་མཐར་མཛད་བདུད་ཀྱི་མགོན། །ཞིང་སྐྱོང་ཆེན་པོ་ལ་བཏུད་ནས། །སྒྲུབ་ཐབས་རྗེས་གནང་ཆོ་ག་བཤད། །འདིར་ཞིང་སྐྱོང་སེང་གདོང་ཅན་གྱི་སྒྲུབ་ཐབས་དང་འབྲེལ་བར་དབང་བསྐུར་བ་ལ་གསུམ་སྟེ། སྦྱོར་བ་ཡོ་བྱད་ཀྱི་གཤོམ་དང་། དངོས་གཞི་སྒྲུབ་པའི་ཐབས། དབང་གི་ཆོ་གའོ། །དང་པོ་ཡོ་བྱད་བཤམ་པ་ནི། དུས་ཁྱད་པར་ཅན་ལ་དབེན་པའི་གནས་སུ། སྟེགས་བུ་གྲུ་བཞི་པ་ཁྲག་གིས་བྱུགས་པ་ལ་མཎྜལ་གྲུ་གསུམ་ཉིས་རིམ་ཕྱི་ནས་ཐོད་ར་མེ་རི་དང་བཅས་པས་ཟླུམ་པོར་བསྐོར་བར་ལྷ་གྲངས་ཀྱི་ཚོམ་བུ་བཀོད། དབུས་སུ་མཉྫི་ལ་བཤོས་བུ་གྲུ་གསུམ་འཁོར་བཅུ་གཅིག་གིས་བསྐོར་བ་ཤ་ཁྲག་གིས་བརྒྱན་པ་ལ་མདའ་དར་ནག་པོ་སྐུ་རྟེན་དང་བཅས་པ་བཙུགས། དེའི་མདུན་དུ་སྐུ་རྟེན། གཡས་སུ་སྒྲུབ་ཡིག་གམ་སྔགས་བྱང་། གཡོན་དུ་བདུད་རྩིའི་ཐོད་པ། མཐར་སྨན་རཀ་དང་ཉེར་སྤྱོད་ལྔ་སོགས་མཆོད་པ་རྣམས་དང་། འོག་ཏུ་དགོས་པའི་དབང་རྫས་རྣམས་ཕྱོགས་ཅི་བདེ་བར་བཤམ་མོ།། །།གཉིས་པ་སྒྲུབ་པའི་ཐབས་ནི། བདག་བསྐྱེད་ཕྱག་རྡོར་སོགས་ཡི་དམ་ཁྲོ་བོ་གང་རུང་ཞིག་གི་སྒོམ་བཟླས་སྔོན་དུ་འགྲོ་བས། ཕྱི་ནང་གི་མཆོད་པ་རྣམས་བྱིན་གྱིས་བརླབ། མདུན་གྱི་རྟེན་བསང་སྦྱང་། རང་གི་མདུན་དུ་མེ་རླུང་དམར་ནག་འཚུབས་པའི་དབུས་སུ་པད་ཉི་དགྲ་བགེགས་ཀྱི་སྟེང་དུ་ཧཱུྃ་ལས་བདུད་མགོན་སེང་གེའི་གདོང་པ་ཅན་ཁྲོས་པའི་ཞལ་གདངས་ཤིང་མཆེ་བ་གཙིགས་པ། རལ་པ་ཁམ་ནག་གྱེན་དུ་འབར་བའི་གསེབ་ནས་སེང་ཆུང་སྤྲོ་བ། གཡས་དར་ནག་གི་བ་དན་འཕྱར་ཞིང་གཡོན་ཐོད་པར་དམར་གཏོར་ཁྱེར་བ། ཤིན་ཏུ་མི་བསྲུན་པ། དར་ནག་གི་བེར་ཅན་བདུད་རྟ་ནག་པོ་ལ་ཞོན་པ། གཡོན་དུ་ཏྲི་ལས་བདུད་མོ་སེང་གདོང་མ་དམར་མོ་ཤིན་ཏུ་ཁྲོས་པ། ཁྲག་གི་རལ་པ་ཅན། རལ་པའི་གསེབ་ནས་སེང་ཆུང་དང་མེ་སྟག་འཕྲོ་བ། གཅེར་བུ་སྟག་ལྤགས་ཀྱི་སྨད་དཀྲིས་ཅན། གཡས་ཁ་ཊྭཱཾ་རྩེ་གསུམ་དང་གཡོན་ན་སྙིང་བསྣམས་པ་རྟ་དམར་ལ་འཆིབ་པ། དེ་གཉིས་ཀྱི་མདུན་དུ་བམ་རོ་ཕོ་མོ་སྤྲེའུའི་གཟུགས་ཅན་སྤྱི་ཚུགས་སུ་ལག་གཉིས་ས་ལ་བཙུགས་ནས་རྒྱུག་ཅིང་། རྐང་པས་དམར་གཏོར་འཕེན་པ་སྲིད་པའི་རླུང་ལས་མགྱོགས་པ། གཞན་ཡང་ལས་བྱེད་ཤ་ཟ་སྡེ་བརྒྱད་སོགས་སྣང་སྲིད་ཀྱི་ལྷ་མ་སྲིན་དྲེགས་པ་ཅན་ཐམས་ཅད་ཀྱིས་བསྐོར་བའོ། །གནས་གསུམ་བྱིན་གྱིས་བརླབ། ཧཱུྃ་ལས་འོད་ཟེར་འཕྲོས་པས་དཔལ་གྱི་ཙ་རི་ཏྲ་སོགས་གར་བཞུགས་ཀྱི་གནས་ནས་བདུད་མགོན་འཁོར་བཅས་སྤྱན་དྲངས་པར་བསམ་ལ། གུ་གུལ། གྲིར་བསད་པའི་ཤ་ཁྲག་ཀླད་པ་སྤང་སྤོས་སྒོག་གཅིག་བུ་རམ་རྣམས་སྦྱར་བའི་སྤོས་བསྲེག་ཅིང་། ཧཱུྃ་བྷྱོཿ ཕོ་བྲང་མཁའ་སྤྱོད་ཙ་རི་ནས། །བདུད་མགོན་སེང་གདོང་ཡབ་ཡུམ་དང་། །མི་བསྲུན་གྲོགས་བམ་འཁོར་དང་བཅས། །སྔོན་གྱི་ཁས་བླངས་དམ་ལ་འདུ། །བདུད་ཀྱི་དམག་ཚོགས་སྐུ་སྐྱོད་ལ། །བསྟན་པ་སྲུང་ཕྱིར་གཤེགས་སུ་གསོལ། །ཨོཾ་མ་ཧཱ་ཀཱ་ལ་སིཾ་ཧ་མུ་ཁ་ཧཱུྃ་ཕཊ་ཏྲི་ཧྲིཾ་ཛཿ སི་ན་ར་མ་ཧཱུྃ་ཕཊ་ཏྲི་ཧྲིཾ་ཛཿ ཡ་མ་ར་ཙ་དུ་ཏྲི་ཕུ་ཏྲི་ཧཱུྃ་ཕཊ། ཨཱ་ཀརྵཱ་ཡ་ཛཿཛཿ ཞེས་པས་སྤྱན་དྲངས། ཧཱུྃ༔ རྡོ་རྗེ་འཆང་གི་བཀའ་མ་བཅག༔ དཀོན་མཆོག་གསུམ་གྱི་དམ་མ་འདྲལ༔ གལ་ཏེ་དམ་ལས་འདས་གྱུར་ན༔ འཁོར་བཅས་བརླག་པར་གདོན་མི་ཟ༔ ས་མ་ཡ་རཀྵནྟུ༔ ཞེས་པས་དམ་ལ་བཞག །ཧཱུྃ་བྷྱོ༔ ཞིང་སྐྱོང་སེང་གདོང་འཁོར་བཅས་ལ༔ གདུག་པའི་དགྲ་བགེགས་བསྒྲལ་པ་ཡི༔ མཐུན་པའི་དམ་རྫས་སྣ་ཚོགས་པ༔ ཏིང་འཛིན་སྔགས་དང་ཕྱག་རྒྱ་ཡིས༔ ནམ་མཁའ་གང་བར་སྤེལ་ཏེ་མཆོད༔ དམ་ཚིག་དབང་གིས་བཞེས་སུ་གསོལ༔ ཨརྒྷཾ་ནས་ཤབྡའི་བར་དང་མ་ཧཱ་པཉྩ་ཨ་མྲྀཏ་ཁ་ཁ་ཁཱ་ཧི་ཁཱ་ཧི། མ་ཧཱ་རཀྟ་ཁ་ཁ་ཁཱ་ཧི་ཁཱ་ཧི། སྔགས་མཐར་ཨི་དཾ་བ་ལིནྟ་ཁ་ཁ་ཁཱ་ཧི་ཁཱ་ཧི། ཞེས་པས་གཏོར་མ་ཕུལ་ལ་ཕྲིན་ལས་གསོལ། བསྟོད་པ་ནི། ཧཱུྃ༔ ཕོ་བྲང་མཁའ་སྤྱོད་ཙ་རི་ཏྲའི༔ ཞིང་སྐྱོང་བདུད་ཀྱི་མགོན་པོ་ཆེ༔ མདོག་ནག་འཇིགས་གཟུགས་སེང་གེའི་གདོང༔ ཞལ་གདངས་མཆེ་གཙིགས་སྤྱན་རྩ་དམར༔ གཡུ་རལ་སེང་ཆུང་སྐར་ལྟར་འཁྲུགས༔ དར་ནག་བེར་ཆེན་སྐུ་ལ་གསོལ༔ ཕྱག་གཉིས་རུ་དར་དམར་གཏོར་བསྣམས༔ བདུད་དམག་གཡབ་ཅིང་དམ་ཅན་སྡུད༔ བདུད་རྟ་ནག་པོ་རླུང་གཤོག་འཆིབ༔ སྤྲུལ་པ་སྣ་ཚོགས་ཕྱོགས་བཅུར་འགྱེད༔ གུང་གཉིས་རྒྱུ་ཞིང་མེ་རླུང་འཚུབས༔ ཡུམ་ཆེན་བདུད་མོ་སེང་གེའི་གདོང༔ རབ་འཇིགས་དམར་ནག་ཁྲག་རལ་ཅན༔ ཕྱག་གཉིས་ཁ་ཊྭཱཾ་དགྲ་སྙིང་བསྣམས༔ བདུད་རྟ་དམར་ནག་རླུང་གཤོག་འཆིབ༔ བམ་རོ་ཕོ་མོ་སྤྱི་ཚུགས་འགྲོ༔ རྐང་པས་གཏོར་ཁྱེར་དགྲ་ལ་འཕེན༔ བདུད་མགོན་ཡབ་ཡུམ་བཀའ་འཁོར་ན༔ ལས་བྱེད་ཤ་ཟ་སྡེ་བརྒྱད་ཚོགས༔ མི་བསྲུན་ཁྲོ་གཏུམ་དྲག་རྩལ་ཅན༔ འཁོར་དང་བཅས་ལ་ཕྱག་འཚལ་བསྟོད༔ འདིར་གཤེགས་དམར་གྱི་གཏོར་མ་བཞེས༔ རྣལ་འབྱོར་བཅོལ་བའི་ཕྲིན་ལས་མཛོད༔ ཅེས་པས་བསྟོད། བཟླས་པ་ནི། བདུད་མགོན་འཁོར་བཅས་ཀྱི་ཐུགས་ཀར་ཉི་མ་ལ་གནས་པའི་སྲོག་ཡིག་གི་མཐར་སྔགས་ཀྱིས་བསྐོར་བ་བདག་གི་ཐུགས་ཀའི་འོད་ཀྱིས་བསྐུལ་བས་ཅི་འདོད་པའི་ཕྲིན་ལས་ཐོགས་མེད་དུ་སྒྲུབ་པར་བསམ་ནས། ཨོཾ་མ་ཧཱ་ཀཱ་ལ་སིཾ་ཧ་མུ་ཁ་ཧཱུྃ་ཕཊ༔ ཏྲི་ཧྲིང་ཛ༔ སི་ན་ར་མ་ཧཱུྃ་ཕཊ༔ ཏྲི་ཧྲིཾ་ཛ༔ ཡ་མ་ར་ཙ་དུ་ཏྲི་ཕུ་ཏྲི་ཧཱུྃ་ཕཊ༔ ཅེས་བཟླས་ནས་མཆོད་ཅིང་འདོད་དོན་གསོལ། སྐོང་བཤགས་དང་རྦད་བསྐུལ་སོགས་བྱེད་ནའང་སྐབས་འདི་ཉིད་དུའོ། །ཐུན་མཐར་གཏོར་མ་བསྟབ་པ་དང་གཤེགས་བསྡུ་སོགས་སྤྱི་དང་འདྲའོ།། ༈ །།གསུམ་པ་དབང་གི་ཆོ་ག་ནི། བདག་མདུན་གྱི་སྒྲུབ་མཆོད་སྔར་ལྟར་བྱས། སློབ་མའི་བྱ་བ་ཁྲུས་དང་བགེགས་སྐྲོད་རྣམས་སོང་ནས། མཚམས་སྦྱོར་གྱི་ཁྱད་པར། འདིར་རྒྱལ་བའི་བསྟན་སྲུང་ཐམས་ཅད་ཀྱི་ནང་ནས་མཐུ་ནུས་ལྷག་པར་ཆེ་ཞིང་དྲག་རྩལ་མྱུར་མགྱོགས་ཀྱི་ཕྲིན་ལས་དང་ལྡན་པ་འདི་ཉིད། ངེས་པའི་དོན་དུ་དཔལ་ཆེན་པོ་ཧེ་རུ་ཀཿཉིད་རྣམ་པ་བསྟན་པ་སྲུང་ཞིང་གདུག་པ་ཅན་རྣམས་དྲག་པོའི་ཕྲིན་ལས་ཀྱིས་ཚར་གཅོད་པའི་ཆེད་དུ་བདུད་མགོན་སེངྒེའི་གདོང་པ་ཅན་གྱི་སྐུར་བཞེངས་ནས་དཔལ་གྱི་ཙ་རི་ཏྲའི་ཞིང་སྐྱོང་བར་མཛད་པ་སྟེ། དེ་ཡང་སྔོན་གསང་བའི་བདག་པོ་ཕྱག་ན་རྡོ་རྗེས་འདིའི་རྒྱུད་གསུངས་ཏེ་རྡོ་རྗེ་ཐེག་པའི་བསྟན་པ་བསྲུང་བར་གཉེར་གཏད་པ་ལྟར་བདུད་མགོན་ཉིད་ཀྱིས་ཁས་བླངས་ཤིང་དམ་བཅས། དེ་ནས་སློབ་དཔོན་ཆེན་པོ་དྷ་ན་སཾསྐྲྀཏ་ལ་བཀའ་བབས། སློབ་དཔོན་དེས་ཨོ་རྒྱན་གྱི་སློབ་དཔོན་པདྨ་འབྱུང་གནས་ལ་བསྩལ་ནས་རྒྱུད་དང་སྒྲུབ་སྐོར་ཨུ་ཙ་ལའི་དུར་ཁྲོད་ཀྱི་ཕ་ཝང་སྤྲེའུ་འདྲ་བར་ཡོད་པར་ལུང་བསྟན་པ་བཞིན་སྤྱན་དྲངས། མགོན་པོ་ཉིད་ཀྱིས་གཟུགས་དངོས་སུ་བསྟན་ནས་སྲོག་སྙིང་ཕུལ་དམ་ལ་ཞུགས་ཤིང་ཕྲིན་ལས་སྒྲུབ་པའི་ཐ་ཚིག་བཅས་པ་ལ་བརྟེན་ནས། འདི་ཉིད་ཀྱི་རྒྱུད་དང་སྒྲུབ་ཐབས་དུ་མ་གངས་ཅན་གྱི་ལྗོངས་འདིར་ཕྱི་རབས་བསྟན་པ་སྲུང་བའི་ཆེད་དུ་གཏེར་ཁ་དུ་མར་སྦས་པ་ལས། འདིར་ལས་འབྲེལ་རྩལ་དང་རྒྱལ་སྲས་ལེགས་ལྡན་པའི་ཟབ་གཏེར་ལས་བྱོན་པ་དང་རྗེས་སུ་འབྲེལ་བའི་སྲོག་དབང་ཟབ་མོ་རིག་འཛིན་བརྒྱུད་པའི་ཕྱག་བཞེས་བཞིན་སྒྲུབ་པ་ལ་སློབ་དཔོན་གྱི་བྱ་བ་རྣམས་སྔོན་དུ་སོང་། སློབ་མའི་བྱ་བ་མཎྜལ་ཕུལ་ནས། གསོལ་བ་གདབ་པ། སངས་རྒྱས་བསྟན་པ་སྲུང་བ་དང༔ དགྲ་བགེགས་དཔུང་ཚོགས་གཞོམ་པའི་ཕྱིར༔ སེང་གེའི་གདོང་ཅན་རྗེས་གནང་ནི༔ དཔའ་ཆེན་ཁྱོད་ཀྱིས་བསྩལ་དུ་གསོལ༔ ཞེས་གསོལ་བ་བཏབ། བསྟན་དང་འགྲོ་ལ་བརྩེ་བ་དང༔ རྟག་ཏུ་སེང་གདོང་སྒྲུབ་ཅིང་མཆོད༔ དེ་ལྟར་ནུས་པར་དམ་འཆའ་ན༔ བུ་ཁྱོད་ལ་ནི་སྦྱིན་པར་བྱ༔ ཞེས་ལན་བྱིན། ཚོགས་གསག་རྒྱུན་བཤགས་གང་འོས་བྱ། སློབ་དཔོན་དང་སློབ་མ་ཕྱག་རྡོར་དུ་བསྐྱེད་ནས། གཏོར་མ་མདུན་བསྐྱེད་བཞིན་གསལ་འདེབས་པའི་དམིགས་པ་ཕོག་ལ། སློབ་དཔོན་ལ་མོས་གུས་དུང་བྱས་པས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་ཐུགས་ཀར་ཕོག་པས་རྒྱུད་བསྐུལ། དེའི་ཐུགས་ཀ་ནས་མགོན་པོ་གཙོ་འཁོར་བསམ་གྱིས་མི་ཁྱབ་པ་བྱུང་བ་ཁྱེད་རང་རྣམས་ཀྱི་ལུས་ལ་ཐིམ་པར་མོས་ཤིག་བྱས་ལ། སྤོས་དང་རོལ་མོའི་སྒྲ་བྱ། སྐུ་རྟེན་སྤྱི་བོར་བཞག་སྟེ། ཧཱུྃ༔ ཕྲིན་ལས་མཐའ་དག་སྒྲུབ་བྱེད་ཅིང༔ དགྲ་བགེགས་མ་ལུས་བསྒྲལ་བའི་ཕྱིར༔ མགོན་པོ་སེང་གདོང་ཡབ་ཡུམ་གྱི༔ སྐུ་ཡིས་མངོན་པར་དབང་བསྐུར་རོ༔ གཟི་བརྗིད་མཐུ་ཡི་དབང་ཐོབ་ཤོག༔ སྔགས་མཐར་ཀཱ་ཡ་ཨ་བྷི་ཥིཉྩ་ཨོཾ༔ ཞེས་པ་སྐུའི་དབང་ངོ་། །ཡང་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་ཐུགས་རྒྱུད་བསྐུལ། དེའི་ཐུགས་ཀ་ནས་རྩ་སྔགས་དང་དབྱངས་གསལ་གྱི་ཡི་གེ་བསམ་གྱིས་མི་ཁྱབ་པ་བྱུང་། ཁྱེད་རང་རྣམས་ཀྱི་མགྲིན་པར་ཐིམ་ཞེས་བརྗོད་ལ། སྔགས་བྱང་སྒྲུབ་པོད་གཏད་ལ། ཧཱུྃ༔ ཕྲིན་ལས་མཐའ་དག་སྒྲུབ་བྱེད་ཅིང༔ དགྲ་བགེགས་མ་ལུས་བསྒྲལ་བའི་ཕྱིར༔ མགོན་པོ་སེང་གདོང་ཡབ་ཡུམ་གྱི༔ གསུང་གིས་མངོན་པར་དབང་བསྐུར་རོ༔ དྲག་སྔགས་ནུས་པའི་དབང་ཐོབ་ཤོག༔ ཅེས་དང་སྔགས་མཐར་ཝཱ་ཀ་ཨ་བྷི་ཥིཉྩ་ཨཱ༔ དེ་ནས་སྔགས་ཀྱི་བཟླས་ལུང་བྱ་སྟེ། སློབ་དཔོན་དང་ཁྱེད་རང་གཉིས་ཀ་གསང་བའི་བདག་པོར་གསལ་བའི་བླ་མའི་ཐུགས་ཀའི་འོད་ཟེར་གྱིས་མདུན་བསྐྱེད་བསྐུལ། ཐུགས་ཀ་ནས་སྔགས་ཕྲེང་བྱུང་། ཞལ་ནས་ཐོན། ཁྱེད་རང་གི་སྙིང་གར་ཐིམ་པར་མོས་ཤིག་བྱས་ལ་སྔགས་ཀྱི་རྗེས་ཟློས་ལན་གསུམ་བྱར་གཞུག །གསུང་གི་རྗེས་གནང་ངོ་། །ཡང་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་ཐུགས་རྒྱུད་བསྐུལ། དེའི་ཐུགས་ཀ་ནས་སྲོག་གི་སྙིང་པོ་རྡོ་ཁབ་ལེན་གྱིས་ལྕགས་ཕྱེ་བསྡུས་པ་བཞིན་དུ་ཁྱེད་རང་གི་སྙིང་གའི་ས་བོན་ལ་ཐིམ་ཞེས་བརྗོད་ལ། བདུད་རྩིའི་ཀ་པཱ་ལ་སྙིང་གར་བཞག་སྟེ། ཧཱུྃ༔ ཕྲིན་ལས་མཐའ་དག་སྒྲུབ་བྱེད་ཅིང༔ དགྲ་བགེགས་མ་ལུས་བསྒྲལ་བའི་ཕྱིར༔ མགོན་པོ་སེང་གདོང་ཡབ་ཡུམ་གྱི༔ ཐུགས་ཀྱིས་མངོན་པར་དབང་བསྐུར་རོ༔ སྟོང་ཉིད་སྙིང་རྗེའི་དབང་ཐོབ་ཤོག༔ སྔགས་དང་ཙིཏྟ་ཨ་བྷི་ཥིཉྩ་ཧཱུྃ༔ ཞེས་ཐུགས་ཀྱི་རྗེས་གནང་ངོ་། །ཡང་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་ཐུགས་རྒྱུད་བསྐུལ། དེའི་ཐུགས་ཀ་ནས་རྒྱན་དང་ཆས་གོས་ཕྱག་མཚན་བསམ་གྱིས་མི་ཁྱབ་པ་བྱུང་། ཁྱེད་རང་རྣམས་ལ་མངའ་གསོལ་བར་གྱུར། ཅེས་བརྗོད་ལ། དར་བེར་སྟག་ཤམ་མི་ལྤགས་མགོ་ཕྲེང་ཁྲག་ཞག་ཐལ་བ་རུ་མཚོན་ཁ་ཊྭཱཾ་སོགས་ཀྱི་ཙཀླི་གཏད་ལ། ཧཱུྃ༔ ཕྲིན་ལས་མཐའ་དག་སྒྲུབ་བྱེད་ཅིང༔ དགྲ་བགེགས་མ་ལུས་བསྒྲལ་བའི་ཕྱིར༔ མགོན་པོ་སེང་གདོང་ཡབ་ཡུམ་གྱི༔ ཡོན་ཏན་དཔའ་ཆས་དབང་བསྐུར་རོ༔ ཆེ་བཙན་དྲག་པོའི་དབང་ཐོབ་ཤོག༔ སྔགས་མཐར་གུ་ཎ་ཨ་བྷི་ཥིཉྩ་ཏྲཱཾ༔ ཡོན་ཏན་གྱི་དབང་ངོ་། །ཡང་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་ཐུགས་རྒྱུད་བསྐུལ། དེའི་ཐུགས་ཀ་ནས་སྤྲུལ་པའི་ཕོ་ཉ་བསམ་གྱིས་མི་ཁྱབ་པ་སྤྲོས། ཕྱོགས་བཅུར་གནས་པའི་དགྲ་བགེགས་གདུག་པ་ཅན་ཐམས་ཅད་བཀུག་ཅིང་ཚར་བཅད་པར་བསམ་ལ། ལིངྒ་གསུམ་བཅས་པར་དམིགས་བྱ་དགུག་བསྟིམ་བྱས་པ་ལག་ཏུ་གཏད་ལ། ཧཱུྃ༔ ཕྲིན་ལས་མཐའ་དག་སྒྲུབ་བྱེད་ཅིང༔ དགྲ་བགེགས་མ་ལུས་བསྒྲལ་བའི་ཕྱིར༔ མགོན་པོ་སེང་གདོང་ཡབ་ཡུམ་གྱི༔ ཕྲིན་ལས་བརྟུལ་བཞུགས་དབང་བསྐུར་རོ༔ ལས་རྣམས་ཐོགས་མེད་འགྲུབ་པར་ཤོག༔ སྔགས་མཐར་ཀརྨ་ཨ་བྷི་ཥིཉྩ་ཧཱ༔ དེ་ལྟར་གཏད་པའི་ལིངྒ་གཅིག་བསྒྲལ། གཅིག་སློབ་མར་སྟོབ། གཅིག་གདན་དུ་བཏིང་ནས་ཆེ་བའི་ང་རྒྱལ་བསྐྱེད་དུ་བཅུག་ལ། ཞི་དང་རྒྱས་དང་དབང་དང་དགུག༔ གདུག་པ་བསྒྲལ་དང་ཆོ་འཕྲུལ་སྟོན༔ གནན་དང་བསྐྲད་པ་ལ་སོགས་པ༔ ལས་དེ་རྣམས་ཀྱང་སྒྲུབ་པར་གྱིས༔ ཞེས་པ་སྟེ་ཕྲིན་ལས་ཀྱི་རྗེས་གནང་ངོ་། །དེ་ནས་གཏོར་མ་ལག་ཏུ་གཏད་ལ། བླ་མ་བརྒྱུད་པའི་བཤར་འདེབས་སྔོན་དུ་འགྲོ་བས་བཀའ་ཉན་དུ་བཀའ་བསྒོ་དྲག་ཏུ་བྱས་ཏེ་གཏོར་མའི་མཐེབ་ཀྱུ་ནས་ཅུང་ཟད་བླངས་པ་བདུད་རྩི་དང་སྦྱར་བ་དངོས་གྲུབ་ཀྱི་དོན་དུ་བྱིན། ཕྱིན་ཆད་བླ་མ་ལ་མི་དམོད་ཅིང་། ཆོས་སྐྱོང་མི་སྤོང་བ། སྒྲུབ་པ་ལ་ཞུགས་ནས་བླ་རྡོ་མི་འདོར་བ་སྟེ་མི་སྤོང་བའི་དམ་ཚིག་གསུམ། བྱ་ནག་དང་ཁྱི་ནག་ལ་མི་འཚེ། ཆོས་བཞིན་སྤྱོད་པ་ལ་མི་རྦད། རང་དོན་གཅིག་པུ་ལ་ལས་སྦྱོར་མི་བྱེད། ཉེས་པ་ཕྲ་མོ་ལ་མི་བསྐུལ་བ་སྟེ་སྲུང་བའི་དམ་ཚིག་བཞི། ཞག་རེའི་རྒྱུན་གཏོར་མ་ཆག་པ། དགུ་སྟོང་གི་དུས་གཏོར་འཛིན་པ། གཙང་སྦྲ་དང་ལྡན་པ་སྟེ་སྤྱད་པའི་དམ་ཚིག་གསུམ་མོ། །དེ་ལྟར་དམ་ཚིག་བཅུ་པོ་བསྲུང་བར་བསྒྲག་ཅིང་། ཁས་བླང་བ་སོགས་རྗེས་སྤྱི་དང་འདྲ། མཐར་གཏང་རག་གི་མཆོད་བསྟོད་བཟོད་གསོལ། མདུན་བསྐྱེད་གཤེགས་གསོལ་རྗེས་ཀྱི་བྱ་བ་རྣམས་གོང་བཞིན་ནོ།། །། ༄། རྗེས་གནང་འབྲིང་པོའི་ལུགས་སུ་བྱེད་ན། བཅས་གཤོམ་ཚོམ་བུ་དང་གཏོར་མ་ཙམ་ལ་བརྟེན་ཅིང་། རྗེས་གནང་དངོས་གཞིའི་སྐུ་གསུང་ཐུགས་ཀྱི་རྗེས་གནང་དམིགས་པ་ལ་བརྟེན་པ་ལས་དབང་རྫས་དང་ཚིགས་གཅད་མེད་པ་བྱེད། ཡོན་ཏན་གྱི་རྗེས་གནང་ལ། མགུལ་རྒྱན་སྲོག་ཞུ་བེར་ནག་སྐ་རགས་ཕྱག་མཚན་རྣམས་དངོས་སམ་ཙཀླི་གཏད་ལ། དཔལ་ལྡན་ཁྲག་འཐུང་ཆེན་པོ་ཡི༔ རིན་ཆེན་ལས་གྲུབ་སྲོག་ཞུ་དང༔ ཀླུ་རིགས་ལྔ་ཡིས་ཡན་ལག་བརྒྱན༔ མཛེས་པའི་གསེར་རྐེད་བེར་ཆེན་དང༔ ཕྱག་རྒྱ་བཅས་པ་འདི་དག་ནི༔ ཁྱོད་རྣམས་ལ་ནི་སྦྱིན་པར་བྱ༔ ཞེས་པ་དང་། ཕྲིན་ལས་ཀྱི་རྗེས་གནང་ལ་ལིང་ག་གཏད་ནས། ཞི་དང་རྒྱས་དང་སོགས་སྔར་ལྟར་གྱི་མཐར། གཏོར་མའི་བཀའ་བསྒོ་བྱ་ཞིང་། ༧ བསྡུས་པ་ནི། སྐུ་གསུང་ཐུགས་ཀྱི་རྗེས་གནང་བཤད་མ་ཐག་པ་ལྟར་བྱས་པའི་རྗེས་སུ་གཏོར་མའི་བཀའ་བསྒོ་བྱས་པས་ཀྱང་འགྲུབ་བོ། །འདིའི་ཕྱག་མཚན་གཡོན་པ་ད་ལྟའི་ལག་ལེན་ལྟར་ཟན་གཏོར་གྱི་དབྱིབས་སུ་བྱེད་པ་ཕྱོགས་འདིར་མི་འགལ་མོད། ངོ་བོ་ནི་གློ་སྙིང་སོགས་ཤ་ཁྲག་གི་གཏོར་མའོ། །རྣམ་འ༵གྱུར་མི་བཟད་ཐོགས་མེ༵ད་མཐུ། །རྣོ་མྱུར་རྡོ༵་རྗེ༵་ཐེག་པ་ཡི། །བསྟན་སྲུང་ཞིང་སྐྱོང་ཆེན་པོ་ཡི། །སྒྲུབ་ཐབས་རྒྱ་མཚོའི་བཅུད་དུ་དྲིལ། །བདུད་མགོན་སེང་གདོང་ཅན་གྱི་སྒྲུབ་ཐབས་རྗེས་གནང་དང་བཅས་པའི་ལེའུ་ཚན་ནོ།། །།


text:
བོད་ཀྱི་རིག་གནས་མཚོན་རྟཌ་ལ་དམའ་འབེབས་དང་རྡོག་བརྫིས་བྱས།
༢༠༡༤ལོའི་ཟླ་༩ཚེས་༢༨ཉིན་སྤེལ། བོད་ཀྱི་རིག་གནས་ཀྱི་མཚོན་རྟགས་ལ་དམའ་འབེབས་དང་རྡོག་བརྫིས་བྱས་པར་རྒྱ་ཆེའི་མང་ཚོགས་ཀྱི་ངོ་རྒོལ་ཐེབས། ཞེས་བོད་ལྗོངས་དྲ་བ་ཞེས་པར་བཀོད་འདུག
དེ་ཡང་གསར་འགྱུར་དེའི་ནང་དུ་གསལ་དོན། "ཉིན་བསྟུད་མའི་རིང་དུ། བོད་ཀྱི་རིག་གནས་སྡེ་ཁག་དང་འཕྲིན་ཕྲན་གྱི་ཚོགས། པོད་ཕྲན་སོགས་ཀྱི་སྟེང་ཏུ་གླུ་མ་སྭ་ཏེན་ཏེན་གཙོ་བྱས་པའི་གླུ་བ་དང༌། གཟུགས་མཛེས་མ་སོགས་ཀྱིས་བོད་བརྒྱུད་ནང་བསྟན་གྱི་མཚོན་བྱེད་དང་རྒྱུ་ཆ་སོགས་པར་བའི་ལྭ་བ་དང་ལྷམ་གྱོན་ཡོད་པ་རྒྱ་ཁྱབ་ངང་བརྒྱུད་བསྐུར་བྱས་པ་མ་ཟད། དེ་ལ་བརྟེན་ནས་བོད་ཀྱི་རིག་གནས་ལ་དམའ་འབེབས་བྱེད་པའི་བྱ་སྤྱོད་ཀྱིས་མི་མང་པོ་ཁོང་ཁྲོ་བསླངས་ཡོད། ཚང་མས་བྱ་སྤྱོད་དེ་ཡིས་རྒྱ་ཆེའི་བོད་རིགས་སྤུན་ཟླ་དང་བོད་བརྒྱུད་ནང་བསྟན་དད་ལྡན་མང་ཚོགས་ཀྱི་བརྩེ་བ་དང་ལ་རྒྱ་ལ་གནོད་འཚེ་བཏང་ཡོད་པར་འདོད་བཞིན་ཡོད།
བོད་ཀྱི་སྲོལ་རྒྱུན་རིག་གནས་ཀྱི་མཚོན་རྟགས་དང༌། ལྷག་པར་དུ་བོད་བརྒྱུད་ནང་བསྟན་གྱི་སྐུ་འདྲ། མཆོད་རྟེན་སོགས་ཀྱིས་བོད་མི་རིགས་ཀྱི་ལོ་ངོ་སྟོང་ཕྲག་རིང་ཉམས་པ་མེད་པའི་བསམ་པའི་འཚོལ་སྙེག་དེ་མཚོན་ཡོད་ལ། རྒྱ་ཆེའི་བོད་རིགས་སྤུན་ཟླ་དང་བོད་བརྒྱུད་ནང་བསྟན་གྱི་དད་ལྡན་མང་ཚོགས་ལ་བསམ་བློ་དང་བརྩེ་བའི་ཐོན་ཁུངས་རྒྱ་ཆེན་པོ་མཁོ་འདོན་བྱས་ཡོད། དེ་ནི་མང་ཚོགས་ཀྱིས་མཆོད་བཀུར་བྱེད་གནས་ཡིན་པས་དགའ་ཞེན་དང་གུས་འདུད་ཆེན་པོ་བྱེད་པ་རེད།
དུས་རབས་གསར་བར། འཛམ་གླིང་གོང་བུ་གཅིག་གྱུར་ཅན་གྱི་འཕེལ་ཕྱོགས་ཁྲོད་དུ། ཕྱོགས་གཅིག་ནས་རིག་གནས་ཡུལ་སྐོར་ཐོན་ལས་འཕེལ་རྒྱས་དང་ཚོང་ར་ཅན་གྱི་འགྲན་རྩོད་འོག་ཏུ། ཁེ་ལས་དང་མི་སྒེར་འགའ་རེས་ཚོང་རྟགས་བཞེངས་བསྐྲུན་དང་ཐོན་ལས་གསར་སྤེལ་བྱེད་ཆེད་དང༌། དཔལ་འབྱོར་ཁེ་ཕན་ཆེན་པོ་སྙེག་པའི་ཆེད་དུ། བོད་ཀྱི་སྲོལ་རྒྱུན་རིག་གནས་ཀྱི་མཚོན་རྟགས་དང་རྒྱུ་ཆ་བཀོལ་བ་དང༌། ཐ་ན་ཤུལ་བཞག་ཐོན་རྫས་རྩ་ཆེན་དང་ཆོས་ལུགས་དད་མོས་ལ་བརྩི་བཀུར་དང་གུས་མཐོང་ཅི་ཡང་མེད་པར་གང་འདོད་དུ་གསར་སྤེལ་དང་འཁྲབ་སྟོན། ཚོང་སྐུལ་སོགས་བྱས་པས། རིམ་པ་བཞིན་རིག་གནས་སྒྱུ་རྩལ་གྱི་སྣང་བརྙན་མང་པོ་ཞིག་ཉམས་རྒུད་དང་རིག་གནས་རིན་ཐང་རྩ་མེད་དུ་འགྱུར་བཞིན་ཡོད་པ་རེད།
ཕྱོགས་གཞན་ཞིག་ནས། རིག་གནས་མི་འདྲ་བ་སོ་སོའི་བར་གྱི་གཏམ་གླེང་དང་སྤེལ་རེས་ཉིན་རེ་བཞིན་ཇེ་མང་དུ་གྱུར་ཡོད་ནའང༌། རིག་གནས་སྣ་མང་ཅན་ལ་བརྩི་བཀུར་དང་རིག་གནས་གཞན་པར་བརྟག་བཤེར་རྒྱུས་ལོན་སྐོར་གྱིས་རྗེས་འབྲང་ཐུབ་མེད། དེ་མ་ཟད་བོད་ཁུལ་གྱི་ཡུལ་སྐོར་རྒྱབ་ལྗོངས་འོག་གི་ཧམ་སེམས་ཀྱིས། རང་འདོད་རང་མོས་ཅན་གྱི་མི་མང་པོ་ཞིག་གིས་བོད་ཀྱི་རིག་གནས་ལ་འགྲེལ་བཤད་དང་བཟོ་བཅོས་བྱས་ཏེ། རིག་གནས་ཕན་ཚུན་བར་གྱི་ཁྱད་པར་རང་བཞིན་སྣང་མེད་དུ་བཞག་ནས་འགྲེལ་བཤད་ལོག་པར་བརྗོད་པ་དེ་དག་གིས་ཚད་ངེས་ཅན་ནས་ཤུགས་རྐྱེན་ངན་པ་བཞག་ཡོད་པ་རེད།
ཤེས་ཡོན་པ་ལ་ལས་བཤད་རྒྱུར། དཔལ་འབྱོར་འཕེལ་རྒྱས་ཀྱི་དགོས་མཁོ་ལ་དམིགས་ནས་རིག་གནས་ནི་ཐོན་ལས་ཅན་དང་ཚོང་ར་ཅན་ལ་སྤེལ་བའི་འགྲེལ་བཤད་ཚང་མ་ཡིས། ཀྲུང་ཧྭ་མི་རིགས་ཀྱི་སྲོལ་རྒྱུན་རིག་གནས་སྒྱུ་རྩལ་ཁྲོད་ཀྱི་རིག་གནས་བསམ་བློར་དམའ་འབེབས་དང་གནོད་འཚེ་བྱས་པ་རེད། ལྷག་པར་དུ་དཔལ་འབྱོར་ཁེ་ཕན་འཚོལ་སྙེག་བྱས་ཏེ་རིག་གནས་སྒྱུ་རྩལ་ལ་གཏོར་བརླག་དང་དམའ་བརྗོད། ཚད་ལས་བརྒལ་བའི་ཚོང་ར་ཅན་འཚོལ་སྙེག་བྱེད་པ་སོགས་ཀྱིས། རྩ་བའི་ཆ་ནས་ང་ཚོའི་རིག་གནས་འཛུགས་སྐྱོང་བྱེད་ནུས་དང་དམིགས་འབེན་གྱི་ངོས་འཛིན་ཚད་གཞི་རྙོག་འཛིང་ཅན་དུ་གཏོང་བ་དང༌། མང་ཚོགས་ལ་རིག་གནས་ཐད་ཀྱི་ཁ་ཕྱོགས་བོར་དུ་བཅུག་པས། ནུས་ཤུགས་ཆེན་པོས་ ང་ཚོར་རིག་གནས་འཛུགས་སྐྱོང་གི་གྲུབ་འབྲས་ནི་དོན་དངོས་སུ་དགོས་མཁོ་ཆེ་བ་དེ་མིན་ཡང་སྲིད་ཅེས་བརྗོད་པ་རེད།
དེའི་སྟབས་ཀྱིས། ང་ཚོས་རིག་གནས་གླེང་བ་དང༌། དེ་ལ་བརྟེན་ནས་རིག་གནས་དེ་ཐོན་ལས་ཅན་དང་ཚོང་ར་ཅན་དུ་སྐུལ་འདེད་གཏོང་བའི་དུས་སུ། ངེས་པར་དུ་གཟབ་ནན་ཆེན་པོ་བྱེད་དགོས། རང་བསམ་གང་འདོད་ཀྱིས་ཕྱིའི་རྣམ་པ་ཁོ་ན་བཀོལ་སྤྱོད་དང་གསར་སྤེལ་བྱས་ཏེ། རིག་གནས་སྒྱུ་རྩལ་གྱི་ལོ་རྒྱུས་དང་སྲོལ་རྒྱུན་ཐད་ལ་ལོག་འགྲེལ་དང་གནོད་འཚེ་བཟོ་བ་དང༌། དེ་མ་ཟད་དཔལ་འབྱོར་ཁེ་ཕན་སྙེག་པའི་ཧམ་སེམས་ཀྱིས་རིག་གནས་སྒྱུ་རྩལ་ཕྱིའི་་རྣམ་པ་དང་ནང་སྙིང་སོ་སོར་དབྱེ་ནས། མཇུག་མཐར་ཕྱིའི་རྣམ་པ་སོར་འཇོག་དང་ནང་སྙིང་འདོར་བར་བྱེད་པའི་མཇུག་འབྲས་བྱུང་བ་རེད།"
ཡོང་ཁུངས། བོད་ལྗོངས་དྲ་བ། དཔལ་མགོན་སྐྱབས།


text:
ཡིད་ཆེས་བརྟན་པོ་མེད་ན་འགོ་ཁྲིད་བྱས་ནས་ཆོ་མེད་པ་རེད།
༢༠༡༥།༠༨།༢༤ཉིན་སྤེལ། འདི་ག་རྒྱལ་སྤྱིའི་བོད་ཀྱི་ཆ་འཕྲིན་གསར་ཁང་གིས་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་ལ་བཙན་བྱོལ་བོད་མིའི་གནས་སྟངས་དང། ཁོང་གིས་སྲིད་སྐྱོང་གི་ཐུགས་འགན་བཞེས་ནས་ད་བར་གྲུབ་འབྲས་ཇི་ཙམ་བྱུང་མིན། ལྷག་པར་དུ་སྲིད་སྐྱོང་གི་རྩ་བའི་དགོངས་པ་གསུམ་གྱི་ཐད་ལ་གྲུབ་འབྲས་ཇི་ལྟར་བྱུང་མིན་བཅས་ཀྱི་སྐོར་ལ་བཅར་འདྲི་བྱས་པ་ཞིག་གཤམ་དུ་བཀོད་ཡོད་པས་གཟིགས་ཞིབ་ཡོད་པ་ཞུ།
༡། སྐུ་ཉིད་སྲིད་སྐྱོང་གནང་ནས་དུས་ཡུན་གང་ཙམ་ཕྱིན་པའི་ནང་ལ་བཙན་བྱོལ་བོད་མིའི་གནས་སྟངས་གང་འདྲ་ཞིག་ལ་སླེབས་ཡོད་དམ།
ལན། འོས་བསྡུའི་གསལ་བསྒྲགས་ནང་ངས་སྙིང་བསྡུས་ཤིག་བཤད་ཡོད། ད་ལྟའི་ཆར་གཙོ་ཆེ་ཤོས་དེ་གང་ཞུ་ཡི་ཡོད་དམ་ཟེར་ན། ༧གོང་ས་མཆོག་གིས་ཆབ་སྲིད་ཀྱི་སྐུ་དབང་གནང་སྐབས་སེམས་ཚབ་ཆེན་པོ་བྱུང་། འོན་ཀྱང་བཙན་བྱོལ་གཞུང་ཞེས་པའི་སྤྱི་ཚོགས་ཤིག་ཡོད་པ་དེ་སྤྱི་ཡོངས་ཀྱི་ཆ་ནས་ལྷིང་འཇགས་ཡིན་པ་དེ་མི་མང་གི་གྲུབ་འབྲས་ཆེ་ཤོས་ཤིག་ལ་ངོས་འཛིན་བྱེད་ཀྱི་ཡོད། ད་ལྟའི་ཆར་དབུས་བོད་མིའི་སྒྲིག་འཛུགས་ཀྱི་གནས་སྟངས་ཡག་ཐག་ཆོད་ཡོད་པ་རེད། དཔལ་འབྱོར་དང་འཕྲོད་བསྟེན། གཞིས་ཆགས་སྲ་བརྟན་ཡོང་ཆེད། ཕྲལ་ཕུགས་རྒྱང་གསུམ་དུ་རྒྱ་གར་ལ་ཡང་བོད་པའི་གནས་སྟངས་ཀྱིས་ཕན་ཐོགས་བྱུང་གི་རེད་དྲན་གྱི་འདུག དེ་བཞིན་ཆོས་དང་རིག་གཞུང་སྐད་ཡིག་གསུམ་གྱི་ཐད་ལ་ཡང་མི་ཉམས་གོང་འཕེལ་འགྲོ་དང་འགྲོ་བཞིན་པ་རེད་ཞུ་རྒྱུ་ཡིན། དེ་བཞིན་ཉེ་ཆར་ཨ་རིའི་གྲོས་ཚོགས་གོང་འོག་སྤྱི་མོས་ཐོག་གཏན་འབེབས་གནང་བའི་གྲོས་ཆོད་གཉིས་བཞག་ཡོད་པ་རེད། གཙོ་ཆེ་བ་དེ་ཨ་རིའི་གྲོས་ཚོགས་གོང་འོག་གཉིས་ཀྱིས་གྱ་སྟོན་དང་འབྲེལ་བའི་གྲོས་ཆོད་བཞག་པ་དེ་བཀའ་དྲིན་ཆེན་པོ་ཞེ་དྲགས་རེད།
དེའི་ནང་དོན་ལ་བོད་ནང་ལ་ད་དུང་ཛ་དྲག་གི་གནས་སྟངས་ཡིན་པ་དང༌། ཁོར་ཡུག་གཏོར་བཤིག་གཏོང་གི་ཡོད་པ། རིག་གཞུང་རྩ་མེད་གཏོང་གི་ཡོད་པ། འགྲོ་བ་མིའི་ཐོབ་ཐང་མེད་པ་ཆ་ཚང་བཀོད་པའི་ཐོག བོད་རྒྱ་གྲོས་མོལ་ཐོག་ནས་བོད་དོན་གསལ་དགོས་ཀྱི་ཡོད་པ། བོད་མིའི་སྒྲིག་འཛུགས་ཞེས་ཆེད་མངགས་མིང་བཏོན་ཡོད་པ་རེད། གྲོས་ཚོགས་གོང་འོག་སྤྱི་མོས་གཏན་ལ་ཕབ་པའི་ནང་ལ་བོད་མིའི་སྒྲིག་འཛུགས་ཞེས་ནས་བཀོད་པ་དེ་ཕལ་ཆེར་དང་པོ་རེད་སེམས་ཀྱི་འདུག ཨ་རིའི་གྲོས་ཚོགས་གོང་འོག་གཉིས་ནས་ང་ཚོའི་བོད་མིའི་སྒྲིག་འཛུགས་ཀྱི་དམངས་གཙོའི་ལམ་ལུགས་ཡོད་པ་དེར་གཞུང་འབྲེལ་གྱི་ཐོག་ནས་ངོས་འཛིན་མེད་ཀྱང་གྲོས་ཆོད་ནང་བཀོད་པ་དེ་༧་གོང་ས་མཆོག་གིས་གསོལ་རེས་གནང་བཞག་པ་དེར་ཆེ་མཐོང་གནང་བ་ཞིག་ལ་ངོས་འཛིན་ཞུ་བཞིན་ཡོད
གཞན་ཡང་ཡུ་རོབ་མཐུན་ཚོགས་ཀྱིས་བོད་དོན་གླེང་བའི་སྐོར་གསུངས་དོན།རྒྱ་ནག་གི་སྲིད་བློན་ལི་ཁེ་ཆང་LiKe qiangཡུ་རོབ་ཏུ་ཕེབས་པའི་སྐབས་ལ་ཡུ་རོབ་མཐུན་ཚོགས་ཀྱི་ཚོགས་གཙོ་ཊོལ་ནོའུ་Donald Tuskརང་གིས་གསར་འགོད་ལྷན་ཚོགས་སྐབས། རྒྱ་ནག་གི་སྲིད་བློན་ལི་ཁེ་ཆང་རང་ལ་བོད་དང་ཤིན་ཅང་ནང་ལ་འགྲོ་བ་མིའི་ཐོབ་ཐང་གི་གནད་དོན་ཐོག་དཀའ་ངལ་ཡོད་པ་དང༌། དེའི་ནང་ནས་བོད་དོན་དེ་༧གོང་ས་མཆོག་གི་སྐུ་ཚབ་དང་རྒྱ་གཞུང་གི་སྐུ་ཚབ་བར་གྲོས་མོལ་གནང་སྟེ་སེལ་ཐབས་བྱ་དགོས་པ་རེད་ཅེས་དངོས་སུ་བཤད་འདུག དེ་ཡིན་དུས་བོད་ནང་ལ་རང་ལུས་མེར་བསྲེགས་གནང་མཁན་གཙོས་འའི་འཐབ་རྩོད་བྱེད་མཁན་དང་ངོ་རྒོལ་བྱེད་མཁན། ལས་འགུལ་སྤེལ་མཁན་མང་པོ་ཞིག་ཡོད་པ་དེ་ཚོར་རྒྱལ་སྤྱིའི་ཐོག་ཨ་རི་དང་ཡུ་རོབ་གཙོས་པའི་རྒྱབ་སྐྱོར་ཤུགས་ཆེན་པོ་ཡོང་གི་འདུག་ཅེས་ཞུ་རྒྱུ་ཡིན།
༢། དབུས་བོད་མིའི་སྒྲིག་འཛུགས་ཀྱི་ལས་དོན་གཙོ་བོ་དེ་གང་རེད་དམ། ལས་དོན་གཙོ་བོ་དེ་སྒྲུབ་ཕྱོགས་ཀྱི་ཐད་ལ་སྡེ་མཚན་ཁག་མི་འདྲ་བ་ག་ཚོད་ཡོད་དམ། དེ་དག་གི་ལས་དོན་གཙོ་བོ་གང་དང་གང་རེད་དམ། ལན། ལས་དོན་གཙོ་བོ་དེ་ཆབ་སྲིད་ཀྱི་ཐོག་ནས་བོད་མིའི་རང་དབང་བསྐྱར་བཟོ་བྱེད་རྒྱུ་དེ་རེད། འཛིན་སྐྱོང་གི་ཐོག་ནས་བཤད་ན། ཕྱི་དྲིལ་ལས་ཁུངས་ཀྱིས་དྲིལ་བསྒྲགས་བྱེད་རྒྱུ་དང་། ནང་སྲིད་ལས་ཁུངས་ཀྱིས་གཞིས་ཆགས་སྲ་བརྟན་ཡོང་བ་བྱེད་རྒྱུ། མི་མང་གི་བདེ་སྡུག་ལ་ལྟ་རྒྱུ། འཕྲོད་བསྟེན་ལས་ཁུངས་ཀྱིས་མི་མང་གི་འཕྲོད་བརྟེན་གྱི་ཐོག་ནས་རྟག་དཔྱད་བྱེད་རྒྱུ་དང་། སྨན་བཅོས་ལྟ་སྐྱོང་ལས་གཞི་བརྒྱུད་ནས་མི་མང་ཚོ་དེའི་ནང་འཛུལ་བཞུགས་བྱེད་ཐུབ་ཏུ་བཅུག་གི་ཡོད་རེད། གལ་སྲིད་དེ་རུ་འཛུལ་བཞུགས་བྱས་ནས་མི་ཞིག་ན་ནས་ཛ་དྲག་བྱུང་བ་ཡིན་ན་དེ་ཚོ་ལ་གུན་གསབ་སྤྲད་རྒྱུ་བྱུང་གི་ཡོད་རེད། དེ་བཞིན་ཐ་མག་ཉལ་ཐ་འཐེན་མཁན། གཉེན་ནད་རེག་དུག་ན་མཁན། མ་དང་བྱིས་པ་བཅས་ལ་ནད་རིགས་འདྲ་མིན་སྣ་ཚོགས་ཡོང་གི་ཡོད་པ་དེ་དག་ལ་ལྟ་རྟོག་བྱེད་རྒྱུ་དེ་འཕྲོད་བསྟེན་ལས་ཁུངས་ཀྱི་འགན་རེད།
དཔལ་འབྱོར་ལས་ཁུངས་ཀྱི་འགན་དེ་དཔྱ་ཁྲལ་ལག་དེབ་བསྡུ་རུབ་བྱེད་རྒྱུ་དང་། ཕྱི་ལ་ཕྱིན་ནས་སྒོར་མོ་ཐབས་ཤེས་བྱས་ཏེ། དེ་དག་བགོ་འགྲེམས་བྱས་ནས་ལག་བསྟར་བྱེད་རྒྱུ་དེ་རེད། ཆོས་རིག་ལས་ཁུངས་ནས་དགོན་སྡེ་ཁག་ཡོངས་རྫོགས་ལ་མཐུན་འགྱུར་སྦྱར་བ་དང་མཆོད་འབུལ་སྨོན་ལམ་བྱེད་པ། བརྟན་བཞུགས་ཕུལ་བའི་སྐབས་སུ་ཆོས་དང་འབྲེལ་བ་ཡོད་པ་གང་ཡོད་ན་ཡང་གོ་སྒྲིག་བྱེད་ཡག དཔེར་ན་ད་ལོ་དུས་འཁོར་དབང་ཆེན་གོ་སྒྲིག་བྱེད་པ་ལྟ་བའི་ལས་འགན་དེ་ཚོ་རེད། བདེ་སྲུང་ལས་ཁུངས་ཀྱིོས་གཙོ་ཆེ་ཤོས་༧གོང་ས་མཆོག་གི་སྐུ་བཅར་དང་འབྲེལ་བའི་ཐོག་ནས་ཕྱག་ལས་གནང་གི་ཡོད་པ་རེད། ལྷག་པར་དུ་རྒྱ་གར་གཞུང་ངོས་ནས་གང་ཅིའི་ཐད་ནས་མཐུན་འགྱུར་རོགས་རམ་གང་མིན་ཚད་གནང་གི་ཡོད་པ་རེད། ཤེས་རིག་ལས་ཁུངས་ཀྱིས་སློབ་གྲྭ་ཁག་ཚང་མའི་ནང་ལ་མཐུན་རྐྱེན་སྦྱར་རྒྱུ་དེ་རེད། དཔེར་ན། དགེ་རྒན་ཚོ་ལ་ཟབ་སྦྱོང་སྤྲད་རྒྱུ་ལ་སོགས་པས་མཚོན་པའི་འགན་ཁུར་བྱ་རྒྱུ་བཅས་ལྷན་ཁང་ཁག་བདུན་གྱི་ངོ་སྤྲོད་དེ་ཙམ་ཡིན།
༣། སྐུ་ངོས་ལགས་ཁྱེད་རང་བཙན་བྱོལ་བོད་མིའི་སྲིད་སྐྱོང་གནང་ནས་དུས་ཡུན་གང་ཙམ་ཕྱིན་པའི་ནང་ནས་དམིགས་བསལ་གྲུབ་འབྲས་ཆེ་བ་གང་དང་གང་བྱུང་ཡོད་དམ།
ལན། བཙན་བྱོལ་བོད་གཞུང་གི་ཆབ་སྲིད་དང་འཛིན་སྐྱོང་གཉིས་ཀའི་ཐུགས་འགན་བཞེས་པ་ནས་བཟུང། འདས་པའི་མི་ལོ་བཞི་རིང་ཆིག་སྒྲིལ་དང། གསར་གཏོད། རང་ཁ་རང་གསོའི་སྲིད་བྱུས་རྩ་དོན་དུ་ཟིན་ཏེ། བོད་ཀྱི་ཆབ་སྲིད་དང། དཔལ་འབྱོར། ཤེས་ཡོན།སྤྱི་ཚོགས་གང་གི་ཆ་ནས་གྲུབ་འབྲས་གཟེངས་སུ་ཐོན་པའི་ཕྱག་ལས་གནང་ཡོད་པ་མ་ཟད། རྒྱལ་སྤྱིའི་སྲིད་སྟེགས་གང་དུའང་བོད་མིའི་སྒྲིག་འཛུགས་ཀྱི་སྲིད་སྐྱོང་གི་གཟུགས་བརྙན་མཇལ་རྒྱུ་ཡོད་པའི་ཆབ་སྲིད་ཀྱི་རྣམ་པ་གསར་པའི་ལེའུ་ཞིག་གཏོད་ཡོད།
༤། གྲུབ་འབྲས་དེའི་སྐོར་ལ་གནད་འགག་ཆེ་བ་གཅིག་ནས་ལྔ་ཡང་ན་བཅུ་བར་གསུང་རོགས་གནང་།
ལན། དང་པོ། ༧གོང་ས་མཆོག་དང་གཞིས་བྱེས་མི་མང་གི་གཟེངས་བསྟོད་ཐོབ་པ། ཕྱི་ལོ་༢༠༡༡ ཟླ་༨ཚེས་༨ཉིན་དཔལ་ལྡན་སྲིད་སྐྱོང་མཆོག་གིས་དམ་འབུལ་མཛད་སྒོར། ༧གོང་ས་སྐྱབས་མགོན་ཆེན་པོ་མཆོག་གིས་“སྲིད་སྐྱོང་གི་འགན་དབང་བཞེས་མཁན་སྟག་བྲག་རིན་པོ་ཆེའི་སྐུ་མདུན་ནས་ངས་རྩིས་ལེན་ཞུས་པ་འདི། སྲིད་སྐྱོང་བློ་བཟང་སེང་གེ་ལ་ངོས་ཀྱིས་རྩིས་སྤྲོད་བྱ་རྒྱུ་ཡིན། ངོས་ཀྱི་མི་ཚེའི་ནང་རིང་ནས་སྙིང་དུ་བརྣག་པའི་འདོད་པའི་དོན་ཞེས་བརྗོད་པའི་འདོད་དོན་གཅིག་དེ་རིང་དངོས་སུ་འགྲུབ་ཐུབ་པ་བྱུང་ཞེས་དང༌། ༢༠༡༤ཟླ་༣པར་སྤྱི་འཐུས་ལྷན་ཚོགས་ཀྱི་ཚོགས་ཁང་དབུ་འབྱེད་བཀའ་དྲིན་གནང་སྐབས།“ངོས་ཀྱི་ཆབ་སྲིད་ཀྱི་ལས་འགན་ཆ་ཚང་སྲིད་སྐྱོང་ལ་རྩིས་འབུལ་ཞུས་ཡོད། ང་མི་གཅིག་གི་མི་ཚེ་ལ་བསྟུན་མི་དགོས་པ་ཆགས་ཡོད་” ཅེས་དང༌། ༢༠༡༤ ཟླ་ ༨ཚེས་༢༧ཉིན་འཇར་མིན་དུ།“ངོས་ཀྱི་ཆབ་སྲིད་ཀྱི་འགན་དབང་ཆ་ཚང་འོས་འདེམས་བྱས་པའི་ཕུལ་དུ་བྱུང་བའི་ན་གཞོན་འགོ་ཁྲིད་བློ་བཟང་སེང་གེ་ལ་གནང་ཡོད་ཅེས་དང༌།
༢༠༡༥ཟླ་༣ཚེས་༢༣ཉིན་ལྡི་ལིར་རྒྱལ་སྤྱིའི་མང་གཙོའི་འགོ་འཁྲིད་ལྷན་འཛོམས་སར། བོད་པའི་མང་གཙོའི་ལམ་ནས་འོས་འདེམས་བྱུང་བའི་སྲིད་སྐྱོང་གིས། འགན་དབང་ཡོངས་རྫོགས་ཚད་དང་ལྡན་པའི་ཐོག་ནས་འཁུར་བཞིན་ཡོད་པའི་སྐོར་བཀའ་བཟང་ཕེབས་ཡོད། ཆབ་སྲིད་ཀྱི་འགན་དབང་ཆ་ཚང་མར་གནང་བ་དང་རྩིས་ལེན་ཞུས་པའི་དུས་ཚོད་འགྱུར་ལྡོག་ཆེན་པོ་དེའི་ཁྲོད་ནས། སྲིད་སྐྱོང་མཆོག་གིས་བོད་མི་མང་གི་སྲི་ཞུ་ནུས་པ་དང་ལྡན་པའི་ཐོག་ནས་སྒྲུབ་བཞིན་པ་དེའང༌། གཙོ་བོ་༧གོང་ས་མཆོག་གི་ལམ་སྟོན་བཀའ་སློབ་དང༌། ཁོང་གི་ཐུགས་བརྩེ་བ་ཆེན་པོས་རྒྱལ་སྤྱིའི་སྡིང་ཆ་གང་སར་སྲིད་སྐྱོང་ངོ་སྤྲོད་གནང་པ་སོགས་ཀྱི་ཐུགས་རྗེ་བྱིན་རླབས་དང་ཐུགས་རེ། ལས་དང་བསོད་ནམས་ཀྱི་འབྲས་བཟང་སྨིན་པ་བཅས་ལ་བརྟེན་ནས་བྱུང་བ་ཡིན་པ་ནི་སྨོས་ག་ལ་དགོས།
གཉིས་པ། བོད་ནང་གི་ཛ་དྲག་གི་གནས་སྟངས་ལ་རྒྱལ་སྤྱིའི་ཐོག་ཁྱབ་བསྒྲགས་དང་རྒྱབ་སྐྱོར་ཐོབ་པ། བོད་ཀྱི་བྱུང་རབས་ལོ་རྒྱུས་ནང་སྔར་བྱུང་མ་མྱོང་བའི་རང་ལུས་མེར་སྲེག་གི་ལས་འགུལ་རིམ་བྱུང་དང༌། བོད་མི་སྤྱི་ཡོངས་ཀྱི་ཛ་དྲག་གི་གནས་སྟངས་ཐད། དཔལ་ལྡན་སྲིད་སྐྱོང་མཆོག་གིས་རྒྱལ་སྤྱིའི་དཔོན་རིགས་བློན་ཆེན་དང་གྲོས་ཚོགས་འཐུས་མི་ཁག་རྒྱལ་སྤྱིའི་བརྒྱུད་ལམ་སོགས་གླེང་སྟེགས་ཆེ་ཁག་ཏུ་བོད་ནང་གི་དངོས་ཡོད་གནས་ཚུལ་འགྲེལ་བརྗོད་དང་དྲིལ་བསྒྲགས་ཧ་ཅང་ཆེན་པོ་གནང་ཡོད་པ་དང༌། འདས་པའི་མི་ལོ་བཞི་ཙམ་གྱི་རིང་ལ་དཔལ་ལྡན་སྲིད་སྐྱོང་མཆོག་བྱང་ཨ་རི་དང་ཡུ་རོབ། ཨེ་ཤེ་ཡ་བཅས་རྒྱལ་ཁབ་༢༠ལྷག་ཙམ་ནང་ཆིབས་སྒྱུར་གནང་སྟེ།
སྟོབས་ལྡན་གྱི་རྒྱལ་ཁབ་ཁག་གི་བློན་ཆེན་རིམ་པ་དང་དྲུང་ཆེ་རིམ་པ། གྲོས་ཚོགས་ཀྱི་ཚོགས་གཙོ་དང་འཐུས་མི། ཞི་བདེའི་གཟེངས་རྟགས་བཞེས་མྱོང་མཁན། བོད་དོན་རྒྱབ་སྐྱོར་ཚོགས་པ་སོགས་དང་མཇལ་འཕྲད་དང་བོད་དོན་གླེང་སློང༌། འཛམ་གླིང་གི་མཁས་དབང་ཁག་དང་བསྟི་གནས་ཁག་སྙན་གྲགས་ཆེ་བའི་བརྒྱུད་ལམ་ཁག་ནང་གསུང་བཤད་རབ་དང་རིམ་པ་གནང་བ་མ་ཟད། བརྒྱུད་ལམ་དེ་དག་གིས་སྲིད་སྐྱོང་མཆོག་གི་ལོ་རྒྱུས་དངོས་སུ་བཀོད་ནས་ཁྱབ་སྤེལ་བཏང་བ་དང༌། སྲིད་སྐྱོང་རང་ཉིད་ཀྱིས་ལྗགས་རྩོམ་གནང་བའི་བོད་དོན་དཔྱད་གླེང་གི་རྩོམ་ཡིག་ཁག་འཛམ་གླིང་གྲགས་ཅན་གྱི་དུས་དེབ་དང་ཚགས་པར་ཁག་ནང་རྒྱ་ཁྱབ་སོང་ཡོད། དེ་དག་ལ་བརྟེན་ནས་རྒྱལ་སྤྱིའི་ཐོག་བོད་དོན་ལ་རྒྱབ་སྐྱོར་དང་གླེང་སློང་གི་རྣམ་པ་ཤུགས་ཆེ་རུ་ཐོན་ཡོད།
ཕྱི་ལོ་༢༠༡༢ལོར་བོད་ནང་གི་ཛ་དྲག་གནས་སྟངས་ལ་དམིགས་ནས་བོད་གཞུང་མང་དམིགས་བསལ་ཚོགས་ཆེན་འཚོགས་པ་དང༌། དེ་འབྲེལ་གྱིས་ལྡི་ལིར་བཀའ་སྤྱི་གཉིས་ཀྱི་ལས་འགུལ་ཆེན་པོ་དང༌། ༢༠༡༥ལོར་ཧྥེ་རི་སི་ལ་མི་འབོར་སྟོང་ཕྲག་༧ལྷག་འདུ་འཛོམས་ཀྱིས་ལས་འགུལ། ཨོ་སི་ཁྲིར་ཡ་ཝི་ན་དུའང་དེ་ལྟར་ལས་འགུལ་སྤེལ་བ་སོགས། བོད་ནང་གི་ཛ་དྲག་གི་གནས་སྟངས་ལ་རྒྱལ་སྤྱིའི་ཐོག་ཁྱབ་བསྒྲགས་དང་རྒྱབ་སྐྱོར་ཚད་མཐོན་པོ་ཐོབ་སྟེ། བོད་ནང་གི་བོད་མི་ཚོས་བོད་མིའི་སྒྲིག་འཛུགས་དང་སྲིད་སྐྱོང་གི་སྐོར་ལ་གོ་རྟོགས་དང་རྒྱབ་སྐྱོར། ཡིད་ཆེས་སོགས་ཚད་མཐོ་པོ་སླེབས་ཡོད་ཅེས་ཞུ་ཐུབ། དེ་ལྟར་ཞུ་ཐུབ་པའི་རྒྱུ་མཚན་ཡང་བོད་བཞུགས་གཞས་པ་གཞས་མ་ཚོས་བསྟོད་པའི་གླུ་དབྱངས་ལེན་པ་དང༌། རྩོམ་པ་པོ་ཚོས་རྩོམ་ཡིག་བྲིས་པ། དགོན་སྡེ་ཁག་དང་མི་མང་གིས་སྨོན་འདུན་ཞུས་པ་སོགས་ལས་ཤེས་ཐུབ།
གསུམ་པ། དབུ་མའི་ལམ་གྱི་གོ་རྟོགས་ལས་འགུལ་རྒྱ་ཁྱབ་དུ་སྤེལ་ཏེ་དོ་སྣང་དང་རྒྱབ་སྐྱོར་ཤུགས་ཆེ་ཐོབ་པ། བོད་དོན་བདེན་མཐའ་གསལ་བའི་རྩ་བའི་སྲིད་བྱུས་ནི་ྋགོང་ས་མཆོག་གི་དགོངས་པ་གཞིར་བཟུང་མང་གཙོའི་ལམ་ནས་གཏན་འབེབས་གནང་བའི་དབུ་མའི་ལམ་ཡིན་ཞིང། དཔལ་ལྡན་སྲིད་སྐྱོང་མཆོག་ཐོག་མ་དམ་འབུལ་མཛད་སྐབས་ནས་དབུ་མའི་ལམ་གྱི་སྲིད་བྱུས་བཀའ་ཤག་གོང་མ་ཁྲི་ཟུར་ཟམ་གདོང་རིན་པོ་ཆེ་མཆོག་གིས་ཕྱག་བསྟར་གནང་པ་རྣམས། མུ་མཐུད་མཇུག་སྐྱོང་གནང་རྒྱུའི་ཞལ་བཞེས་གནང་ཡོད་པ་ལྟར། བཀའ་ཤག་གི་ཐུགས་འགན་མཛད་མ་ཐག་བདེ་སྲུང་བོད་གནས་ཉམས་ཞིབ་ཁང་དེ་བཞིན་རྒྱ་བསྐྱེད་དུ་བཏང་སྟེ་ཐད་ཀར་བཀའ་ཤག་འོག་སྟངས་འཛིན་ཡོད་པའི་བོད་ཀྱི་སྲིད་བྱུས་ཉམས་ཞིབ་ཁང་གི་ངོ་བོར་བསྒྱུར་གནང་མཛད་དེ།
རྒྱ་གར་གཙོས་རྒྱལ་སྤྱིའི་ཚད་ལྡན་ཉམས་ཞིབ་ཁང་དང་མཉམ་དུ་དབུ་མའི་ལམ་གྱི་སྲིད་བྱུས་གཙོས་བོད་དོན་དང་འབྲེལ་བའི་བགྲོ་གླེང་ཚོགས་འདུ་དང་གཏམ་བཤད་སྣ་མང་སྤེལ་ཡོད་པ་དང། བོད་མིའི་སྒྲིག་འཛུགས་ཁྱབ་ཁོངས་གཞིས་སྒར་ཁག་དང། དགོན་སྡེ་གྲྭ་ཚང། སློབ་གྲྭ་ཁག་སོགས་སུ་ཆེད་ལས་ཉམས་ཞིབ་པ་བཏང་སྟེ་དབུ་མའི་ལམ་གྱི་གོ་རྟོགས་ལས་འགུལ་སྤེལ་བ་མ་ཟད། ཕྱི་ལོ་༢༠༡༤ལོར་དཔལ་ལྡན་སྲིད་སྐྱོང་མཆོག་དང་ཕྱག་སྦྲེལ་བཀའ་བློན་རྣམ་པ། དྲུང་ཆེ་རྣམ་པ་བཅས་ཀྱང་ཆེད་དུ་གཞིས་ཆགས་དང་སློབ་གྲྭ། དགོན་སྡེ་གཅིག་ཀྱང་མ་ལུས་པར་རིམ་ཕེབས་གནང་སྟེ་དབུ་མའི་ལམ་གྱི་གོ་རྟོགས་ལས་འགུལ་རྒྱ་ཁྱབ་བརྩམས་ཡོད། དེ་མཚུངས་ཕྱི་ལོ་༢༠༡༤ཟླ་༦ནང་རྒྱལ་སྤྱིའི་སྟེང་དབུ་མའི་ལམ་གྱི་གོ་རྟོགས་ལས་འགུལ་རྒྱ་སྐྱེད་གཏོང་རྒྱུའི་ལས་གཞི་དང་འབྲེལ་བའི་ཡིག་ཆ་ཁག་༧གོང་ས་མཆོག་གིས་དབུ་འབྱེད་གནང་བ་དང༌། དབུ་མའི་ལམ་གྱི་དྲ་རྒྱ་དང་སྐར་མ་བརྒྱད་ཅན་གྱི་བརྙན་ཐུང༌། ཡིག་ཆ་ཁག་བཅས་བོད་ཡིག་དང་ཨིན་ཡིག་རྒྱ་ཡིག་སོགས་སྐད་རིགས་འདྲ་མིན་ཐོག་འགྲེམས་སྤེལ་གྱིས། རྒྱལ་སྤྱིའི་གྲགས་ཆེ་བའི་བརྒྱུད་ལམ་ཁག་༣༠ལྷག་ཙམ་ནང་ཤུགས་ཆེ་ཐོན་ཡོད་པ་དང། ཨ་རིའི་ཕོ་བྲང་དཀར་པོ་གཙོས་རང་དབང་སྟོབས་ཆེན་རྒྱལ་ཁབ་ཁག་གིས་དབུ་མའི་ལམ་གྱི་སྲིད་བྱུས་ལ་སྔགས་བརྗོད་དང་རྒྱབ་སྐྱོར་སྔར་ལས་ཆེ་བ་ཐོབ་ཡོད།
བཞི་པ། བོད་རྒྱ་འབྲེལ་མོལ་གྱི་ལས་དོན་ལ་མངོན་ལྐོག་བརྒྱུད་གསུམ་ནས་ཤུགས་རྒྱག་བཞིན་པ། བོད་རྒྱའི་དཀའ་རྙོག་སེལ་བའི་ཐབས་ལམ་བཟང་ཤོས་ནི་བོད་རྒྱའི་དབར་འབྲེལ་མོལ་གནང་རྒྱུ་དེ་ཆགས་ཀྱི་ཡོད་པར་བརྟེན། བོད་རྒྱ་འབྲེལ་མོལ་ཚོགས་ཆུང་རྒྱ་སྐྱེད་ཐོག་ཚོགས་འདུ་ཐེངས་ལྔ་འཚོགས་ཏེ་དམིགས་བསལ་སློབ་སྟོན་པ་མཁས་དབང་ཟམ་གདོང་རིན་པོ་ཆེ་གདན་ཞུ་བྱས་པ་དང༌། སྔོན་དུས་དམིགས་བསལ་སྐུ་ཚབ་ཡོད་པའི་ཐོག་ནས་འབད་བརྩོན་དང༌། དེང་སྐབས་མེད་པའི་ཐོག་ནས་འབད་བརྩོན་བྱེད་བཞིན་པར། རྒྱ་ནག་དབུས་གཞུང་གི་ཏང་སློབ་སྤྱི་ཚོགས་ཚན་རིག་སློབ་དཔོན་ Jin Wei ཇིན་ཝུས་ཀྱིས། བོད་རྒྱའི་དབར་གྲོས་མོལ་བསྐྱར་འཛུགས་དགོས་སྐོར་གཞུང་འབྲེལ་དུས་དེབ་དང་ས་གནས་གང་སར་གསུང་བཞིན་པ་དང༌། དེ་འབྲེལ་གྱི་རྩོམ་ཡིག་རྒྱ་ནག་གི་དྲ་རྒྱ་ཁག་ལ་བཀྲམ་པ།
༢༠༡༥ཟླ་༡ཚེས་༢༩ཉིན་BBCདྲ་རྒྱའི་ཐོག་རྒྱ་ནག་གཞུང་གི་ཆེས་མཐོའི་དཔོན་རིགས་ཟུར་པ་ཞའོ་ཝོ་ལན་XiaoWunanཞུས་པ། རྡ་སར་ཕེབས་ནས་༧གོང་ས་མཆོག་དང་གནད་ཡོད་མི་སྣ་ཚོ་མཇལ་སྐོར་དང༌། བོད་རྒྱའི་གནས་སྟངས་ལ་འགྱུར་བ་འགྲོ་བཞིན་ཡོད་སྐོར་བཀོད་པ། ༢༠༡༤ཟླ་༨ཚེས་༢༥ཉིན་TheHinduདྲ་རྒྱའི་ཐོག་བོད་རང་སྐྱོང་ལྗོངས་ཀྱི་དམར་ཤོག་དྲུང་ཆེ་གཞོན་པ་ཝུག་དབྱིང་ཇེ་WuYingjieཟེར་བས། བོད་རྒྱ་གཞུང་དབར་སྐད་ཆ་ཤོད་དགོས་ཡོད་ཅེས་རྒྱ་གར་གྱི་གསར་འགོད་སྡེ་ཚན་ལ་བརྗོད་པ།
དེ་བཞིན་ཡུ་རོབ་གནའ་འབྲེལ་ཚོགས་པའི་ཚོགས་གཙོ་ European council President DonaldTuskམཆོག་གིས། རྒྱ་ནག་གི་སྲིད་བློན་ལི་ཁེ་ཆང་Likeiqijangརྒྱལ་དོན་འཚམ་གཟིགས་ལ་ཕེབས་སྐབས། བོད་རྒྱ་འབྲེལ་མོལ་སྐོར་ཡོངས་གྲགས་གླེང་སློང་གནང་བ་དང༌། ད་དུང་ཨ་རིའི་ཕྱི་སྲིད་ལས་ཁུངས་དང་ཡུ་རོབ་སོགས་སྟོབས་ལྡན་རྒྱལ་ཁབ་ཁག་ནས་བོད་རྒྱ་འབྲེལ་མོལ་དང་འབྲེལ་བོད་དོན་སྐོར་ཡོངས་གྲགས་གླེང་སློང་དང། གྲོས་ཆོད། བསྒྲགས་གཏམ་ཁག་༡༥ཙམ་བཞག་ཡོད་པ། རྣམ་ཀུན་དཔལ་ལྡན་སྲིད་སྐྱོང་མཆོག་ནས་ཕྱིའི་རྣམ་པ་ལས་ནང་གི་དོན་སྙིང་གལ་ཆེ་བ་དང༌། བོད་ཕྱོགས་ནས་དུས་ཚོད་དང་ས་གནས་གང་དུའང་༧གོང་ས་མཆོག་གི་སྐུ་ཚབ་དང་རྒྱ་ནག་གཉིས་དབར་འབྲེལ་མོལ་མུ་མཐུད་ནས་བྱ་རྒྱུའི་གྲ་སྒྲིག་ཨང་སར་ཡོད་པའི་རྣམ་པ་ཐོན་བཞིན་པ་བཅས་ལས། ད་དུང་དེ་འབྲེལ་གྱི་གནད་དོན་མང་པོ་ཡོད་ངེས་དང༌། ལས་དོན་འགྲུབ་པའི་རེ་བ་ཆེན་པོ་ཡོད་པ་ཟུར་བལྟས་ལེབ་མཐོང་བྱེད་ཐུབ་ཀྱི་ཡོད།
ལྔ་པ། རྒྱ་གར་གཞུང་གི་འབྲེལ་ཡོད་དབར་མཛའ་བརྩེའི་འབྲེལ་ལམ་བཙུགས་པ། བོད་ཀྱི་གནད་དོན་ལ་གལ་འགངས་ཆེ་ཤོས་རྒྱ་གར་གཞུང་ཆགས་ཀྱི་ཡོད་པར་བརྟེན། བོད་མིའི་སྒྲིག་འཛུགས་དང་རྒྱ་གར་གཞུང་དབར་འབྲེལ་ལམ་སྲ་བརྟན་ཆགས་དགོས་པ་དེ་བས་ཀྱང་གནད་འགག་ཆགས་ཡོད་སྟབས། དཔལ་ལྡན་སྲིད་སྐྱོང་མཆོག་དང༌། འབྲེལ་ཡོད་རྒྱ་གར་གཞུང་གི་ལྷན་ཁང་ཁག་གི་བློན་ཆེན་དབར་སྒེར་གྱི་མཛའ་བརྩེའི་འབྲེལ་བ་གསར་པ་ཞིག་བཙུགས་ཏེ་གསར་གཏོད་རང་བཞིན་གྱི་ལས་གཞི་མང་དག་ཅིག་སྤེལ་དང་སྤེལ་མུས་དང༌། དེ་ཡང་༧གོང་ས་མཆོག་དགུང་གྲངས་༨༠ཕེབས་པའི་འཁྲུངས་སྐར་སྐབས། རྒྱ་གར་དབུས་ཀྱི་བློན་ཆེན་གཉིས་རྡ་སར་ཆེད་བཅར་གནང་ཡོད་པ་དེ། འདས་པའི་མི་ལོ་༥༥ནང་བློན་ཆེན་རྡ་སའི་གཞུང་འབྲེལ་མཛད་སྒོར་ཆེད་ཕེབས་གནང་བ་ཐེངས་དང་པོ་ཆགས་ཡོད་འདུག
ད་དུང་རྒྱ་གར་གྱི་སྲིད་བློན་མཆོག་གི་དམ་འབུལ་མཛད་སྒོར་དཔལ་ལྡན་སྲིད་སྐྱོང་མཆོག་གདན་འདྲེན་ཞུས་པ་སོགས་ནི། ཆབ་སྲིད་ཀྱི་ཐོག་ནས་ཀྱང་གནད་འགག་ཆགས་ཀྱི་ཡོད། དེ་བཞིན་བོད་མི་འདུས་སྡོད་ཀྱི་ས་གནས་ལྷོ་ཕྱོགས་ཀར་ན་ཀྲ་ཀ་དང་ཨོ་རི་ས། ཨུ་ཏར་ཁང༌། ཨ་རུན་ན་ཅལ། ཧི་མ་ཅལ་སོགས་ཀྱི་མངའ་སྡེའི་སྤྱི་ཁྱབ་བློན་ཆེན་སོགས་མཇལ་འཕྲད་ཐེངས་མང་དང༌། བོད་མི་འདུས་སྡོད་སོ་སོའི་དཀའ་ངལ་རིམ་ཞུས་ཀྱིས་གྲུབ་འབྲས་ཀྱང་འབུར་ཐོན་བྱུང་ཡོད།
རྒྱ་གར་གཞུང་གིས་བོད་མིར་མཐུན་རྐྱེན་སྦྱོར་སྤྲོད་ཀྱི་སྲིད་བྱུས་ “Tibetan Rehabilitation Policy 2014 གཏན་འབེབས། བོད་མི་རྣམས་རྒྱ་གར་དུ་གནས་སྡོད་ཆོག་པའི་ལག་ཁྱེར་ R.Cལོ་ལྔའི་དུས་ཚོད་ཕར་འགྱངས། ད་དུང་སྲིད་སྐྱོང་མཆོག་རྒྱ་གར་གྱི་མཐོ་སློབ་སོགས་སུ་མི་ཁྲི་ཚོ་འཛོམས་སར་གསུང་བཤད་གནང་བར་གདན་འདྲེན་མང་པོ་ཞུས་པ་བཅས་ནི། སྲིད་སྐྱོང་གིས་དབུ་འཁྲིད་པའི་བོད་མིའི་སྒྲིག་འཛུགས་ལ་རྒྱ་གར་གཞུང་གིས་རྒྱབ་སྐྱོར་ཚད་མཐོན་པོ་གནང་བ་ཞིག་མཚོན་ཐུབ་ཀྱི་ཡོད་ལ། ཐ་ན་རྡ་ཤོད་ནས་གངས་སྐྱིད་ཁུལ་བརྒྱུད་རྡ་སྟེང་བར་ྋགོང་ས་མཆོག་ཕེབས་བཞུད་གྱི་འགྲུལ་ལམ་གཙོ་བོ་དེ་བཞིན་འབྲེལ་ཡོད་གཞུང་ལ་སྔ་གཞུག་ཐེངས་མང་ཞུས་ཏེ་ད་ཆ་ཨར་འདམ་སྤུས་ལེགས་བཏིངས་དང་འདིང་བཞིན་པ་དང། གཞུང་ལམ་དེའི་མིང་ཚུན་ཆད་“པོ་ཏཱ་ལ་གཞུང་ལམ་PotalaRoadཞེས་མིང་བསྒྱུར་ཐོབ་སྟེ་ྋགོང་ས་མཆོག་ཕེབས་ལམ་དེ་བརྒྱུད་བོད་གངས་ཅན་ཁ་བའི་ལྗོངས་སུ་ཆིབས་ཞལ་བསྒྱུར་རྒྱུའི་རྟགས་དང་རྟེན་འབྲེལ་སྒྲིག་པ་སོགས་གསར་གཏོད་དང་རྒྱ་སྐྱེད་སྣ་མང་གནང་ཡོད།
དྲུག་པ། ཤེས་ཡོན་ཡར་རྒྱས་ཀྱི་ལས་གཞི་ལ་གྲུབ་འབྲས་འབུར་ཐོན་བྱུང་བ། དཔལ་ལྡན་སྲིད་སྐྱོང་མཆོག་གིས་ཤེས་ཡོན་གྱི་ལས་གཞི་གལ་ཆེའི་ནང་གི་དོན་ཆེན་དུ་བརྩིས་ཀྱི་ཡོད་ཅེས་ཡོངས་གྲགས་གསུངས་པ་ལྟར། དང་ཐོག་རྒྱ་གར་གཞུང་འོག་ཡོད་པའི་བོད་སློབ་ཁག་རྩིས་ལེན་གྱི་ལས་གཞི་དང༌། མཁས་དབང་ཟམ་གདོང་རིན་པོ་ཆེ་མཆོག་གིས་གསར་གཏོད་གནང་བའི་ཤེས་ཡོན་སྲིད་ཇུས་ལག་བསྟར་ཚུལ་བཞིན་ཡོང་ཆེད་དུ་འགྲོ་སོང་སྔར་ལྷག་གཏོང་བཞིན་པ་མ་ཟད། ཆེད་དུ་དགེ་རྒན་འོས་སྦྱོང་ཁང་གསར་འཛུགས་གནང་སྟེ་དགེ་རྒན་ཚོར་དམིགས་བསལ་ཟབ་སྦྱོང་མཐིལ་ཕྱིན་ཕུལ་བ། ཤེས་ཡོན་ལྷན་ཚོགས་ཚགས་ཚུད་དུ་བཏང་བ། སྐུ་ངལ་འཛེམས་མེད་ཀྱིས་བོད་པའི་སློབ་གྲྭ་ཁག་ཡོངས་རྫོགས་ལ་སྐོར་སྐྱོད་ཀྱིས་རྟོགས་ཞིབ་གནང་བ་དང༌། བརྩེ་བ་ཆེན་པོས་དགེ་རྒན་དང་ལས་བྱེད། ཕ་མ་སོགས་དང་མཉམ་འཛོམས་ཀྱིས་ཤེས་ཡོན་སྐོར་བསམ་ཚུལ་བསྡུ་ལེན་དང་ལམ་སྟོན་བཀའ་སློབ་གནང་བ། ཤེས་ཡོན་གྱི་ཆེད་དུ་འགྲོ་སོང་ཕོན་ཆེན་གཏོང་བཞིན་པ་བཅས་ལ་གྲུབ་འབྲས་འབུར་ཐོན་བྱུང་ཡོད།
དེ་ཡང་དཔེར་མཚོན་ཙམ་དུ་ཞུས་ན། ཕྱི་ལོ་༢༠༡༠ལོར་ཤེས་རིག་ལས་ཁུངས་ཀྱིས་སློབ་ཕྲུག་གྲངས་(༡༣༠ཙམ་ལ་སློབ་ཡོན་ཧིན་སྒོར་འབུམ་(༩༠ཙམ་སྤྲོད་ཀྱི་ཡོད་པ་དང༌། དེང་སྐབས་སློབ་ཕྲུག་གྲངས་(༦༠༠ལ་སློབ་ཡོན་ཧིན་སྒོར་འབུམ་(༤༠༠ཙམ་གཏོང་གི་ཡོད་པའི་ཁྲོད་མི་ཉུང་བ་ཞིག་ཁྱད་ལས་པ་ཡིན་སྟབས། སློབ་མའི་གྲངས་དང་སློབ་ཡོན་སོགས་ཧ་ཅང་ཕོན་ཆེ་འཕར་ཡོད། དེ་ལ་བརྟེན་ནས་འཛིན་གྲྭ་བཅུ་གཉིས་བརྒྱ་ཆ་(༧༥) ལྷག་ཐོན་མཁན་ལ་མཚོན་ན། ཕྱི་ལོ་ ༢༠༡༠ ལོར་སློབ་ཕྲུག་གྲངས་ (༡༢༧)དང༌། ཕྱི་ལོ་ ༢༠༡༤ ལོར་སློབ་ཕྲུག་གྲངས་ (༣༢༡) ཆགས་ཡོད་པ་དང༌། ཕྱི་ལོ་༢༠༡༥ལོར་སློབ་ཕྲུག་གྲངས་(༤༤༣ཆགས་ཡོད། ད་དུང་ཕྱི་ལོ་༢༠༡༣དང་༢༠༡༥ལོར་བརྒྱ་ཆ་༩༥སོན་ནས་སྲིད་སྐྱོང་སློབ་ཡོན་རག་མཁན་ཡང་བྱུང་ཡོད། ལས་གཞི་དེ་དག་ལ་བརྟེན་ནས།
ཕྱི་ལོ་༢༠༡༥ཟླ་༦པར་རྡ་སྟེང་བོད་ཁྱིམ་དུ་༧གོང་ས་མཆོག་གིས་ནང་ཆོས་ངོ་སྤྲོད་བཀའ་དྲིན་སྩལ་སྐབས། འདས་པའི་ལོ་མང་པོའི་རིང་ཤེས་ཡོན་འཐུས་ཤོར་སོང་ཡོད་ཀྱང༌། དེང་སྐབས་ཡར་རྒྱས་འགྲོ་གི་འདུག་པས། ཤེས་རིག་ལས་ཁུངས་ཀྱི་ལས་བྱེད་ཚོས་ཧུར་ཐག་བྱོས་” ཞེས་བཀའ་བཟང་ཕེབས་ཡོད་པ་ནི་ཚང་མས་མཁྱེན་གསལ་ལྟར་དང༌། ད་དུང་ཡང་ཡར་རྒྱས་ལ་ཚད་མེད་པས་ཤེས་ཡོན་མཐོར་འདེགས་ཀྱི་གོ་སྐབས་འདི་མ་ཤོར་བ་བྱེད་དགོས།
བདུན་པ། དཔལ་འབྱོར་འདུ་འགོད་ཐད་ལྡབ་འགྱུར་གྱི་གྲུབ་འབྲས་ལེགས་ཐོན་བྱུང་བ། བོད་པའི་རྩ་དོན་གྱི་ཆེད་དུ་ལས་གཞི་གང་སྤེལ་ཡང་དཔལ་འབྱོར་གྱི་གནས་བབ་ཡག པོ་དགོས་པ་དང༌། སྔོན་དུས་ཕྱི་ལོ་ ༡༩༩༩ ནས་ལོ་ ༡༥ ཙམ་གྱི་རིང་ལ། བོད་མིའི་སྒྲིག་འཛུགས་ཀྱི་ལོ་གཅིག་གི་འགྲོ་སོང་ཧིན་སྒོར་ས་ཡ་ (༡༠༠༠) ཡས་མས་ཡིན་པ་དང༌། ཕྱི་ལོ་༢༠༡༥ལོར་ས་ཡ་༢༠༠༠བརྒལ་ཡོད་པ་དེ་དཔལ་འབྱོར་འདུ་འགོད་ལྡབ་འགྱུར་གྱི་འཕར་ཡོད་པ་མ་ཟད། ཨ་རིའི་གྲོས་ཚོགས་བརྒྱུད་ནས་རྒྱ་བལ་འབྲུག་གསུམ་གྱི་བོད་མིའི་ཆེད་དུ་སྔོན་དུ་ཨ་སྒོར་ས་ཡ་( ༢ ) ཙམ་ལས་མེད་ཀྱང༌།ད་ཆ་ལོ་རེར་ས་ཡ་( ༧ ) ཙམ་འཕར་ཡོད་འདུག ཁེ་ན་ཌ་ནས་ཁེ་སྒོར་ས་ཡ་ ༢ དང་ཡུ་རོབ་ནས་ཡུ་སྒོར་ས་ཡ་ ༡ དེ་དང་འབྲེལ་བའི་གཞན་རྒྱལ་ཁབ་ཁག་ནས་རོགས་དངུལ་འདྲ་མིན་འཚོལ་ཐབས་གནང་ཐུབ་པ་དེ། ཆབ་སྲིད་ཐོག་ནས་ཀྱང་གནད་འགག་ཆགས་ཀྱི་ཡོད། དེ་དག་གཏོང་ས་གཙོ་བོ་ནི། ཤེས་ཡོན་སློབ་གསོ་དང༌། གཞིས་ཆགས་སྲ་བརྟན། ཆབ་སྲིད་ཀྱི་གོ་རྟོགས་ལས་གཞི། ཆོས་རིག་གཞུང་དང་སྐད་ཡིག་ཡར་རྒྱས། ཚོང་རིགས་ལས་གཞི། སུད་ཚོང་པ། དགེ་རྒན་དང་ལས་བྱེད་ཀྱི་ཕོག རྒས་ཕོག་སྤར་བ། གངས་སྐྱིད་ཚོགས་ཁང་དང་ལས་ཁུངས་རྒྱ་སྐྱེད་དང་ལེགས་བཅོས། འཕྲུལ་ལས་ཡར་རྒྱས། རྩེད་རིགས་རྒྱ་སྐྱེད་སོགས་གནང་ཡོད།
ད་དུང་ཨ་རིའི་དོན་གཅོད་རྒྱལ་ས་ཝ་ཤིན་ཊོན་དུ་གནས་སྤོས་ཀྱིས་ཨ་སྒོར་ས་ཡ་(༢ ) ལྷག་གིས་དོན་གཅོད་ཁང་གསར་ཉོ། ཉི་ཧོང་དོན་གཅོད་ཁང་ཀྱང་ཨ་སྒོ་ས་ཡ་( ༡ ) ལྷག་ཙམ་གྱིས་གསར་ཉོ་གནང་ཡོད་པ་ཡོངས་གྲགས་དང༌། ད་དུང་ཡང་དཔལ་འབྱོར་གྱི་གནས་སྟངས་ཇི་ཙམ་བཟང་པོ་ཡོད་ན་དེའི་ཚོད་ཀྱིས་ལས་གཞི་མང་པོ་ལག་བསྟར་ཐུབ་ངེས་དང༌། དེང་སྐབས་ལས་གཞི་མང་པོ་གསར་གཏོད་དང་ལག་བསྟར་བྱེད་བཞིན་པའང་འདི་ལ་བརྟེན་ནས་ཡོང་གི་ཡོད། དཔལ་འབྱོར་འདུ་འགོད་དེ་ཡང་མི་དང་མིའི་དབར་གྱི་འབྲེལ་བ་ལ་ཤིན་ཏུ་རག་ལས་པས། མ་འོངས་པར་དཔལ་འབྱོར་གྱི་གནས་སྟངས་སྡུག་ཏུ་མི་འགྲོ་བ་དང༌། ད་དུང་མུ་མཐུད་ནས་ཡར་རྒྱས་འགྲོ་བར་བསམ་བློ་ངེས་པར་དུ་གཏོང་དགོས།
བརྒྱད་པ། གཞིས་ཆགས་སྲ་བརྟན་གྱི་ལས་གཞི་སྣ་མང་སྤེལ་བ། དཔལ་ལྡན་སྲིད་སྐྱོང་མཆོག་གིས། གཞིས་ཆགས་དང་གཞིས་མི་སྲ་བརྟན་ཆགས་པ་ལ་དང་པོ་གཞིས་ས་སྲ་བརྟན་དགོས་ཞེས་སྲིད་བྱུས་ཟིན་པ་ལྟར། རྒྱ་གར་གཞུང་གིས་བོད་མིར་མཐུན་རྐྱེན་སྦྱོར་སྤྲོད་ཀྱི་སྲིད་བྱུས་ “Tibetan Rehabilitation Policy 2014″ ཞེས་པ་གཏན་འབེབས་གནང་བ་དེ་མངའ་སྡེ་ཁག་གིས་རིམ་གྱིས་ལག་བསྟར་གནང་འཆར་དང༌། གཞིས་ཆགས་དང་ཁ་འཐོར་བོད་མི་ཚོའི་ས་ཆ་ཁྲིམས་མཐུན་མིན་པ་ཁག་ཁྲིམས་མཐུན་གྱི་ཡིག་ཆ་བཟོས་པ། ས་ཆ་རྣམས་བོད་མིར་བདག་དབང་ཆ་ཚང་ཡོང་ཐབས་གནང་བཞིན་པ། སྲོལ་རྒྱུན་དང་རྫས་ལུད་གཉིས་ཀ་འདེབས་མཁན་ལ་བུན་གཡར་གྱི་ལས་གཞི། གཞོན་སྐྱེས་ཚོང་ལས་གསར་པར་བུན་གཡར་གྱི་ལས་གཞི། དེ་སྔ་ལྡི་ལི་བོད་སྒར་བསམ་ཡས་གླིང་གནས་སྤོ་དགོས་པའི་དཀའ་ངལ་དེ། ད་ལྟའི་ཆར་ཨ་རུ་ནཱ་གྷར་ཞེས་མིང་བསྒྱུར་གནང་སྟེ་ལྷིང་འཇགས་ཆགས་དང་ཀའ་ངལ་གང་འཚམས་སེལ་ཐུབ་ཡོད།
དྷ་རམ་ས་ལའི་ཁུལ་ཁྱིམ་ཚང་༢༡༠དང༌། སིམ་ལ་དང་མཚོ་པདྨ་ཁུལ་ཁྱིམ་ཚང་ཁག་ཅིག་གི་དཀའ་ངལ་ཞུ་གཏུགས་མང་པོ་བྱས་མཐར། ཧིལ་མ་ཅལ་མངའ་སྡེ་གཞུང་ནས་ ༢༠༡༤ལོའི་རྒྱ་གར་གཞུང་གི་གཏན་འབེབས་བྱས་པ་གཞིར་བཟུང་མངའ་སྡེ་རང་ནས་བོད་པའི་ཆེད་དུ་སྲིད་ཇུས་ཤིག་གཏན་འབེབས་བཟོས་ཟིན་པ་དང།ཤིང་ནགས་ཀྱི་ས་ཆའི་རྩོད་རྙོག་ནང་ལྷུང་བཞིན་པ་རྣམས་ཀྱི་དཀའ་ངལ་གཙང་སེལ་ཞུ་ཐབས།འདས་པའི་མི་ལོ་བཞི་ཙམ་རིང་དཔལ་ལྡན་སྲིད་སྐྱོང་མཆོག་གིས་གཞིས་ཆགས་ཁག་དང་སློབ་གྲྭ་ཁག་ཡོངས་རྫོགས་བསྐོར་བསྐྱོད་ཟིན་པ་མ་ཟད།ལ་དྭགས་སོགས་གཞིས་ཆགས་ཐག་རིང་དང༌།དཀའ་ངལ་ཅན་གྱི་ས་ཁུལ་ཁག་ལ་ཆིབས་སྒྱུར་ཐེངས་མང་གནང་སྟེ་མང་ཚོགས་ཀྱི་དཀའ་སྡུག་རྒྱུས་ལོན་དང་དཀའ་སེལ་སྣ་མང་གནང་ཡོད།
དེ་ག་ནང་བཞིན་དཔལ་ལྡན་སྲིད་སྐྱོང་མཆོག་ནས་རྒྱ་བལ་འབྲུག་གསུམ་ཕུད་ཕྱི་རྒྱལ་ཡུལ་གྲུ་གཞན་ཁག་ཏུ་གནས་སྡོད་བོད་མི་རྣམས་བོད་མིའི་སྒྲིག་འཛུགས་དང།གཞིས་ཆགས་ཁག་དབར་རྒྱུན་གནས་སྲ་བརྟན་གྱི་འབྲེལ་ལམ་འཛུགས་ཆེད།རྒྱལ་ཁབ་གཞན་ཁག་ཏུ་གནས་སྡོད་བོད་མི་དང་གཞིས་ཆགས་དབར་གཅེན་གཅུང་སྤུན་སྲིང་གི་འབྲེལ་བ་གསར་གཏོད་གནང་བ་དང། དང་ཞབས་ཀྱི་ངོ་བོ་ཐོག་ནས་བོད་མི་ཁྱད་ལས་པ་དང་མཁས་དབང་གང་ཡང་རུང་བ་བོད་མིའི་སྒྲིག་འཛུགས་གཞུང་གི་ལྷན་ཁང་ཁག་ཏུ་ཞབས་ཞུ་དང་ཉམས་མྱོང་སྤེལ་རེས་ཀྱི་སྲིད་བྱུས་ཟིན་པ།ཁོང་རྣམ་པའི་དང་བླངས་དཔྱ་དངུལ་ལག་དེབ་གསར་བཟོ་དང་ནོར་བཅོས་གཏོང་ཐབས་སྐོར་སྟབས་བདེ་རུ་བཏང་བ། བོད་ཀྱི་བརྙན་འཕྲིན་དྲ་བ་ Tibet Onling TVདང།བོད་མིའི་སྒྲིག་འཛུགས་ཀྱི་དྲ་རྒྱ་Tibet.netབརྒྱུད་དེ་འཛམ་གླིང་ཡུལ་གྲུ་གང་སར་གནས་པའི་བོད་མི་རྣམས་ཀྱིས་ཐད་ཀར་བོད་མིའི་སྒྲིག་འཛུགས་ཀྱི་སྲིད་བྱུས་དང་གནས་སྟངས་ཁག་ཤེས་རྟོགས་ཐུབ་པ་བཟོས་པ་སོགས། མདོར་ན་སོ་སོར་ཤེས་འཇོན་ཡོད་ན་ས་གནས་གང་དུ་གནས་རུང་ཁ་ཕྱོགས་བོད་མིའི་སྒྲིག་འཛུགས་གཞུང་དང་གཞིས་ཆགས་ཁག་ལ་བསྐོར་ཆོག་པའི་ལམ་ཁ་གསར་པ་ཞིག་གཏོད་ཡོད་སྟབས་སྤྱི་སྒེར་ཚང་མར་ཕན་ཐོགས་ཆེན་པོ་བྱུང་བ་མ་ཟད། ཆབ་སྲིད་ཐད་ནས་བཤད་ཀྱང་གནད་འགག་ཆེན་པོ་ཞིག་ཆགས་ཡོད།
དེ་མཚུངས་སྤྱི་ཚོགས་ཡར་རྒྱས་ཡོང་བའི་འགག་རྩ་གཙོ་བོ་ཞིག་ནི་མི་མང་གི་འཕྲོད་བསྟེན་ལ་རག་ལས་པས། མི་དམངས་ཀྱི་འཕྲོད་བསྟེན་ཉེན་སྲུང་ཡོང་ཐབས་སུ་སྨན་བཅོས་ལྟ་སྐྱོང་གི་ལས་གཞི་ལ་འགྲོ་གྲོན་ཕོན་ཆེན་བཏང་པ་དང༌། དེ་དག་གཙོ་བོ་འཚོ་ཐབས་སྐྱོ་པོ་དང་ཉམ་ཐག་རིགས་ལ་དམིགས་ཏེ།ལོ་སྔོན་མ་འདིའི་ནང་འཛུལ་ཞུགས་བྱེད་མཁན་མི་གྲངས་ (༡༠༠༠༠ ) ཙམ་ལས་མེད་ཀྱང། ད་ལྟ ད་ལྟ་མི་གྲངས་ ( ༢༠༠༠༠ ) ལས་བརྒལ་ཟིན་པ་དང། ལོ་ལྔའི་ནང་མི་གྲངས་ ༥༠༠༠༠ ཆགས་ཐུབ་རྒྱུའི་དམིགས་ཚད་ཟིན་ཏེ་བཙན་བྱོལ་བོད་མིའི་ཁྲོད་འཚོ་ཐབས་སྐྱོ་པོ་དང་ཉམ་ཐག དཔལ་འབྱོར་འབྲིང་བའི་མི་དམངས་མང་ཆེ་བའི་དཀའ་ངལ་སེལ་ཐུབ་རྒྱུའི་སྲིད་བྱུས་ཟིན་འདུག་པ་མ་ཟད། ད་དུང་བོད་པའི་སྤྱི་ཚོགས་སུ་ཕྲུ་གུ་གསུམ་ལས་མང་བ་སྐྱེས་ན་བོད་མིའི་སྒྲིག་འཛུགས་ཀྱི་དམིགས་བསལ་ལྟ་སྐྱོང་གི་ལས་གཞི་དང༌། མ་དང་བྱིས་པའི་འཕྲོད་བསྟེན་གོ་རྟོགས་གཙོས་འགོས་ནད་འདྲ་མིན་དང། མྱོས་རྫས་ངན་གོམས་སོགས་སྔོན་འགོག་གི་ལས་གཞི་རྒྱ་ཁྱབ་ཏུ་བརྩམས་ཡོད་པ་མ་ཟད། སྔོན་ཆད་ ༢༠༡༢ ལོར་བོད་མིའི་སྒྲིག་འཛུགས་ཁྱབ་ཁོངས་འཕྲོད་བསྟེན་སྨན་ཁང་ཁག་ཏུ་སྨན་པ་ ༧ ལས་མེད་ཀྱང། ད་ལྟ་སྨན་པ་ ༡༦ ཙམ་ཡོད་པ། དེ་བཞིན་སྨན་ཞབས་པ་ ༡༠༠ ལྷག་ཡོད་པ་དེ་དག་གིས་བོད་པའི་སྨན་ཁང་འདྲ་མིན་ནང་ཕྱག་ལས་གནང་བཞིན་ཡོད་འདུགདམིགས་བསལ་ ༢༠༡༤ ལོར་འཕྲོད་བསྟེན་ལ་སྨན་པའི་ཕྱིའི་རོགས་དངུལ་ཨ་སྒོར་ས་ཡ་ ༣ ལྷག་ཐབས་འཚོལ་བྱུང་སྟེ་འཕྲོད་བསྟེན་གྱི་ལས་འཆར་འདྲ་མིན་ཐོག་བཏང་དང་གཏོང་འཆར་ཡོད་འདུག
དགུ་པ། བོད་ནས་གསར་དུ་ཕེབས་མཁན་ཚོར་མཐུན་རྐྱེན་ལེགས་སྐྲུན་གྱི་སྲིད་བྱུས་ཟིན་པ། བོད་ནས་གསར་དུ་ཕེབས་མཁན་མང་པོ་ཞིག་དེང་སྐབས་བོད་མི་འདུས་སྡོད་ཆེ་སའི་གཞིས་ཆགས་ཁག་སོགས་སུ་བཞུགས་ཀྱི་ཡོད་པ་དང༌། དེ་དག་གི་དཀའ་ངལ་སེལ་ཐབས་དང་མཐུན་རྐྱེན་ལེགས་སྐྲུན་གྱི་ལས གཞི། དཔེར་ན། སྦིར་ཅོན་ཏ་ར་གནས་སྡོད་བོད་ནས་གསར་ཕེབས་ནང་མི་ ༧༣ ལ་གཞིས་ས་གསར་ཉོ་དང་སྡོད་ཁང་གསར་རྒྱག་གི་ལས་གཞི། སྦེལ་ཀོབ་དང་མོན་གྷོ་གཉིས་སུ་གནས་སྡོད་བོད་ནས་གསར་ཕེབས་ཚོར་གཞིས་ས་མཁོ་སྤྲོད་ཀྱི་ལས་གཞི་ལག་བསྟར། ཆབ་སྲིད་བཙོན་ཟུར་ཚོར་སྡོད་ཤག་གསར་རྒྱག བཙོན་ཟུར་དང་འབྲེལ་ཡོད་འབྲེལ་ཆགས་རྣམས་ཀྱི་འཚོ་སྣོན་ལྡབ་འགྱུར་སྤར་བ། དུས་གཅིག་ལ་ཆབ་སྲིད་བཙོན་ཟུར་ཕོན་ཆེན་ཨོ་སི་ཁྲིར་ཡ་ལ་བཏང་པ་སོགས་ལས་གཞི་ལག་བསྟར་བྱེད་བཞིན་པ། ཤེས་རབ་དགའ་ཚལ་སློབ་གྲྭའི་ཡུན་ཚད་ལོ་ ༥ ནས་ ༨ བར་སྤར་བ་དང། དེའི་ནང་འཚེམ་ལས་སོགས་ལག་ཤེས་ཀྱི་རིགས་དང་གློག་ཀླད་སྦྱང་ས་རྒྱ་བསྐྱེད་བཏང་བ། སློབ་སྦྱོང་མུ་མཐུད་ནས་བྱེད་མཁན་ཁྲོད་ནས་འཛིན་གྲྭ་ ༡༢ ལ་འགྲོ་མཁན་སློབ་ཕྲུག་གྲངས་ ༡༢ དང། འཛིན་གྲྭ་ ༡༢ ཐོན་མཁན་སློབ་ཕྲུག་གྲངས་ ༤ བྱུང་ཡོད་པ་མཐོ་སློབ་ཏུ་འགྲིམ་བཞིན་པ། རྗེས་ལོར་འཛིན་གྲྭ་བཅུ་གཉིས་ཐོན་མཁན་གྲངས་ ༡༠ ཡོད་པ་བཅས། དེ་དག་ལ་མཐོ་སློབ་དང་མ་འོངས་པར་མཐོ་སློབ་འགྲིམས་མཁན་ཚོར་སློབ་ཡོན་ཆ་ཚང་འབུལ་འཆར་ཡོད་འདུག་པ་མ་ཟད། དགོན་སྡེ་གྲྭ་ཚང་དང་སྦིར་སུ་ཇ་སོགས་ནས་ས་ཆུ་མ་འཕྲོད་པའམ་འཕྲོད་བསྟེན་རྐྱེན་གྱིས་ཕྱིར་དོན་དགོས་པ་དཀའ་ངལ་ཅན་རྣམས་ལ་མཐུན་རྐྱེན་གོ་སྐབས་གཉིས་པ་འབུལ་རྒྱུའི་སྲིད་བྱུས་ལག་བསྟར་དོན་འཁེལ་བྱེད་པ་སོགས། མདོར་ན་བོད་ནས་གསར་ཕེབས་རྣམས་ལ་བདག་སྐྱོར་རོགས་རམ་སྔ་ལས་ལྷག་པ་གནང་ཡོད།
བཅུ་པ། གལ་གནད་ཆེ་བའི་སྐུ་ཕྱཱའི་ལས་དོན་དང༌། ཆོས་དང་རིག་གཞུང་དང་འབྲེལ་བའི་ལས་གཞི་རྒྱ་ཆེ་སྤེལ་བ། བོད་ཀྱི་བླ་ན་མེད་པའི་དབུ་ཁྲིད་༧གོང་ས་སྐྱབས་མགོན་ཆེན་པོ་མཆོག་གི་སྐུ་ཕྱཱའི་ལས་དོན་ནི་སྐབས་བཅུ་བཞི་པའི་བཀའ་ཤག་གི་ལས་དོན་ཡོངས་རྫོགས་ཀྱི་གནད་འགག་མཐོ་ཤོས་ལ་ངོས་འཛིན་གནང་སྟེ། རྒྱ་གར་གཞུང་དང་འབྲེལ་ལམ་དམ་ཟབ་ཐོག་མི་དང་འཕྲུལ་ལས་གཉིས་ཆ་ཡར་རྒྱས་བཏང་ཡོད་པ་དང། རྒྱལ་ཁབ་གང་དུ་ཆིབས་སྒྱུར་གནང་ཡང་ཡུལ་དེ་དང་བོད་མིའི་སྒྲིག་འཛུགས་བདེ་སྲུང་ལས་ཁུངས་ཀྱི་དབར་འབྲེལ་བ་དམ་ཟབ་ཚགས་ཚུད་ཡོང་བཞིན་པ། སྐུའི་ཞབས་རིམ་གསོག་སྒྲུབ་ཀྱི་ལས་གཞི་རྒྱ་ཆེ་ཞུས་པ་སོགས་མདོར་ན་སྐུ་ཕྱྭའི་ལས་དོན་དེ་བཞིན་ལས་དོན་གལ་འགངས་ཆེ་ཤོས་སུ་རྩིས་ཏེ་ཕྱི་ནང་གི་རྐྱེན་དང་བར་ཆད་ཕྲ་མོ་ཙམ་ཡང་མི་ཡོང་བའི་ལས་དོན་བསྒྲུབས་དང་སྒྲུབ་མུས་ཡིན་པ་ཚང་མས་མཁྱེན་གསལ་ལྟར་ལས། བོད་མིའི་སྒྲིག་འཛུགས་ཀྱི་བདེ་སྲུང་ལས་དོན་མང་དག་ཅིག་གསང་རྒྱ་ཅན་ཡིན་པས་ད་དུང་དེ་བས་ཚད་མཐོ་བའི་ལས་དོན་བཀོད་སྒྲིག་ཞུ་བཞིན་ཡོད་པ་ནི་ཚང་མས་སྤོབས་ཐུབ་པ་ཞིག་རེད། དམིགས་བསལ་དོལ་རྒྱལ་བསྟེན་སྲོལ་བྱེད་མཁན་ཉུང་ཤས་ཤིག་གིས་༧གོང་ས་སྐྱབས་མགོན་ཆེན་པོ་མཆོག རྒྱལ་ཁབ་གང་དུ་ཆིབས་སྒྱུར་གནང་ཡང་གཞི་མེད་ཀྱི་སྐྱོན་འཛུགས་དང་ངོ་རྒོལ་གྱི་ལས་འགུལ་སྤེལ་བཞིན་པར། སྲིད་སྐྱོང་གིས་དབུ་འཁྲིད་པའི་བཀའ་ཤག་གིས་ངོ་རྒོལ་མཐའ་གཅིག་ཏུ་བྱས་དང་བྱེད་བཞིན་པའང་མཐོང་གསལ་ཡིན།
བཀའ་ཤག་སྐབས་༡༤པས་༢༠༡༤ལོ་དེ་བཞིན་༧གོང་ས་སྐུ་ཕྲེང་༡༤པའི་བཀའ་དྲིན་རྗེས་དྲན་གྱི་ལོར་གཏན་འབེབས་གནང་སྟེ་ལོ་འཁོར་མོ་གཅིག་རིང་དམིགས་བསལ་དགེ་སྒྲུབ་སྡིག་སྤོང་སོགས་ཀྱི་ལས་གཞི་སྤེལ་བ་དང༌། རིས་མེད་ཆོས་རྒྱུད་ཁག་གི་བགྲོ་གླེང་ཚོགས་འདུ། དགེ་བཤེས་མའི་རྒྱུགས་སྤྲོད། གཞུང་ཆེན་རིག་གཅིག་རྐང་འཛིན་གྱི་ལས་གཞི། ཟློས་གར་དང་བོད་ཀྱི་འཁྲབ་གཞུང་སྒྱུ་རྩལ། ས་གནས་ལྷ་མོའི་རུ་ཁག་ལ་མཐུན་རྐྱེན་སྦྱར་བ། ལྷག་དོན་ཕྱི་ལོ་༢༠༡༥ལོར་བོད་གཞུང་མང་གཉིས་ནས་༧སྐུའི་གྱ་སྟོན་སྲུང་བརྩིའི་བརྟན་བཞུགས་བསྟར་འབུལ་ཞུས་སྐབས། ༧གོང་ས་སྐྱབས་མགོན་ཆེན་པོ་མཆོག་གིས་དགུང་གྲངས་༡༡༣བཞུགས་རྒྱུའི་ཞལ་བཞེས་སླར་ཡང་གནང་སྟེ་དགུང་ལོ་༩༠ཕེབས་པའི་གོ་སྟོན་གྲ་སྒྲིག་བྱེད་ཤོག་ཅེས་བཀའ་བཟང་ཕེབས་པ་དེས། བོད་ཕྱི་ནང་གཉིས་སུ་བཞུགས་པའི་བོད་མི་ཚོར་དགའ་བ་བརྗོད་ཀྱིས་མི་ལང་བ་བྱུང་ཡོད་པ་བཅས་ཡིན།
༥། སྐུ་ངོས་ལགས་སྲིད་སྐྱོང་གནང་བའི་དུས་ཡུན་ནང་དབུས་བོད་མིའི་སྒྲིག་འཛུགས་ཀྱི་ངོས་ནས་རྒྱ་བོད་གཉིས་ཀྱི་དཀའ་རྙོག་སེལ་བའི་ཆེད་དུ་ལས་འཆར་གནད་འགག་ཆེ་བ་གང་དང་གང་སྤེལ་ཡོད་དམ།
ལན། དབུས་བོད་མིའི་སྒྲིག་འཛུགས་ཀྱི་ངོས་ནས་རྒྱ་བོད་གཉིས་ཀྱི་དཀའ་རྙོག་སེལ་ཆེད་དེ་དབུ་མའི་ལམ་གྱི་སྲིད་བྱུས་དེ་ཆགས་ཡོད་པ་རེད། ༢༠༡༡དང་༢༠༡༤ལོར་ཕོ་བྲང་དཀར་པོ་ནས་བསྔགས་བརྗོད་ཡོད་པ་དང་། རྒྱབ་སྐྱོར་ཡོད་གསུངས་པ་དེས་ཕལ་ཆེར་དབུ་མའི་ལམ་གྱི་ཆབ་སྲིད་ཐོག་ནས་རྒྱབ་སྐྱོར་ཤུགས་ཆེ་ཤོས་དེ་ཡིན། དེའི་ཐད་ཕོ་བྲང་དཀར་པོ་ནས་གསར་འགོད་གསལ་བསྒྲགས་གཉིས་བྱས་ཡོད་པ་རེད། དེ་བཞིན་ཉིན་གྲངས་འགའི་སྔོན་ནས་ཡོ་རོབ་མཐུན་ཚོགས་ཀྱི་ཚོགས་གཙོས་རྒྱ་ནག་སྲིད་བློན་ལིའི་ཁེ་ཆིང་རང་ལ་ཐད་ཀར་བོད་རྒྱ་འབྲེལ་མོལ་གནང་དགོས་རེད་ཅེས་གསུངས་གནང་འདུག དེ་བཞིན་ཡོ་རོབ་ཀྱི་ཕྱི་སྲིད་བློན་ཆེན་རྒྱ་ནག་ལ་ཕེབས་སྐབས་བོད་རྒྱ་འབྲེལ་མོལ་གནང་དགོས་རེད་ཅེས་གསུངས་ཡོད་པ་རེད། དེར་བརྟེན་ཆབས་སྲིད་ཀྱི་ཐོག་ནས་ཡོ་རོབ་དང་ཨ་རི་གཉིས་ནས་རྒྱབ་སྐྱོར་བྱེད་ཀྱི་ཡོད་པ་དེ་གསལ་པོ་ཞེ་དྲག་བསྟན་ཡོད་པ་རེད། བོད་རྒྱ་འབྲེལ་མོལ་སྤྱི་ཡོངས་ཀྱི་ཐད་ནས་གང་འདྲ་རེད་དམ་ཞུས་ན་སྔོན་མ་ཡིན་ན་སྐུ་ཚབ་ཡོད་པའི་ཐོག་ནས་འབད་བརྩོན་བྱེད་ཀྱི་ཡོད་རེད། ད་ལྟའི་ཆར་སྐུ་ཚབ་མེད་པའི་ཐོག་ནས་འབད་བརྩོན་བྱེད་ཀྱི་ཡོད་རེད། བོད་རྒྱ་འབྲེལ་མོལ་དབར་འཐུས་ཤོར་རྩ་བ་ནས་འགྲོ་ཡོད་མ་རེད། ༧གོང་ས་མཆོག་ཡུན་གནས་བར་འབྲེལ་མོལ་ཐད་འཐུས་ཤོར་རྩ་ནས་འགྲོ་མེད། དེ་ལ་ང་ཚོས་གྲུབ་འབྲས་སྨིན་རྒྱུའི་འབད་རྩོན་བྱེད་དང་བྱེད་མུས་བཞིན་ཞུ་རྒྱུ་ཡིན།
༦ གསར་གཏོད་དང་། ཆིག་སྒྲིལ། རང་ཁ་རང་གསོ་དེ་སྲིད་སྐྱོང་མཆོག་གི་རྩ་བའི་དགོངས་པ་དེ་ཡིན་དུས། དགོངས་པ་གསུམ་པོ་དེའི་ཐད་ལག་བསྟར་དང་གྲུབ་འབྲས་གང་བྱུང་ཐུབ་ཡོད་དམ།
ལན། ཆིག་སྒྲིལ། སྤྱི་ཡོངས་ནས་བཤད་ན་ལོ་བཞིའི་ནང་ཆབ་སྲིད་སྐུ་དབང་གནང་ཚར་བའིི་རྗེས་ང་ཚོའི་སྤྱི་ཚོགས་ནང་ལྷིང་འཇགས་བྱུང་ཡོད་པ་རེད། ཆོལ་ཁ་དང་། ཆོས་ལུགས། ཕོ་མོ་དབྱེ་བ་མེད་པར་ལྷིང་འཇགས་པོ་འགྲོ་ཡི་ཡོད་པ་རེད། གསར་གཏོད་ལ་ཆ་བཞག་ན། བོད་ཀྱི་སྲིད་ཇུས་ཉམས་ཞིབ་ཁང་བཙུགས་ཡོད་རེད། བོད་ཀྱི་དང་ཞབས་པ་ཞིག་བཙུགས་ཡོད་པ་རེད། དེ་བཞིན་ལས་བྱེད་འདེམས་སྟངས་ཐད་ལ་ཆ་བཞག་ན་ཡང་ཟླ་བ་གསུམ་ནས་བཞི་བར་སྦྱོང་བརྡར་སྤྲད་ནས་ཡིག་ཚད་གཏོང་གི་ཡོད་པ་རེད། ཕྱི་ནས་ལས་བྱེད་འཛུལ་བཞུགས་བྱེད་མཁན་ཡོད་ན་དང་པོ་སྦྱོང་བརྡར་བྱེད་པ་དང་དེ་ནས་ལས་བྱེད་འཛུལ་བཞུགས་བྱེད་ཆོག་གི་ཡོད་པ་རེད། ཕྱི་ལ་འབྲེལ་བ་བྱེད་ཕྱོགས་ཀྱི་ཐད་ལ་ཡིན་ཡང་སྔོན་མ་ལས་གནས་སྟངས་མ་འདྲ་བ་ཞིག་གནང་གི་ཡོད། བོད་ཀྱི་དྲྭ་རྒྱ་སྔོན་མ་དང་སྡུར་ན་ད་ཆ་གྲ་རྒྱས་སུ་བཏང་ཡོད་པ་དང་ཚགས་ཚུད་བྱུང་ཐུབ་ཡོད་རེད།
སྐྱབས་བཅོལ་ལག་དེབ་rcལ་ཆ་བཞག་ན་སྔོན་མ་དང་མི་འདྲ་བར་ལོ་ལྔ་ལ་ཐེངས་རེ་བཟོ་ཡི་ཡོད་རེད། གཞན་ཡང་ལོ་ཉི་ཤུ་སུམ་ཅུ་གླེང་སློང་བྱུང་བའི་དགེ་བཤེས་མ་ལོ་རྗེས་མར་ལག་ཁྱེར་གནང་ཡོང་གི་ཡོད་རེད། གཞན་སྨན་བཅོས་ལྟ་སྐྱོང་ལས་གཞི་དེ་ལོ་བཞིའི་རིང་ངོ་སྤྲོད་གནང་ནས་མི་ཉིས་ཁྲི་ཆིག་སྟོང་འཛུལ་བཞུགས་གནང་ཐུབ་པ་བྱུང་ཡོད། གལ་སྲིད་ནད་པ་དེ་ཛ་དྲག་ཆགས་ནས་སྨན་ཁང་ནང་ཆུ་ཚོད་༢༤ལྷག་པ་ཡིན་ན་འབུམ་གཅིག་བར་ང་ཚོས་གུན་གསབ་སྤྲད་རྒྱུ་ཆགས་ཡོད་རེད། དཔྱ་ཁྲལ་ལག་དེབ་སྤྲད་རྒྱུ་དེ་ལ་ང་ཚོས་གུ་ཡངས་བཏང་ཡོད་རེད། དེ་བཞིན་ཕྱི་རྒྱལ་ལ་ཡོད་པའི་བོད་པའི་སྤྱི་མཐུན་ཚོགས་པ་དང་རྒྱ་གར་ལ་ཡོད་པའི་བོད་པའི་གཞིས་ཆགས་དབར་སྤུན་སྲིང་ཚོགས་པ་ཟེར་ནས་སྤུན་མཆེད་བསྒྲིག་གི་ཡོད་རེད། སྲིད་སྐྱོང་སློབ་ཡོན་དང་སྲིད་སྐྱོང་གི་ཚོང་པ་ཟེར་ནས་གསོལ་རས་བཅས་གསར་གཏོད་གང་ལ་གང་ཙམ་ཞིག་ཡོད་པ་རེད། རང་ཁ་རང་གསོ། གཞིས་ཆགས་ཁག་ལ་ཆ་བཞག་ན་ས་ཞིང་བཏབ་མཁན་ཡིན་ན་བུན་གཡར་གྱི་ལས་གཞི་ཞིག་སྤེལ་གྱི་ཡོད་པ་རེད། དེ་བཞིན་ཚོང་རྒྱག་མཁན་གྱི་གཞོན་སྐྱེས་ཚོ་ལ་སྦྱོང་བརྡར་དང་ཟབ་སྦྱོང་སྤྲད་པ། བུ་ལོན་གཡར་ནས་རང་ངོས་ནས་ལས་ཀ་འཚོལ་ཐུབ་པ་བྱེད་ཀྱི་ཡོད་པ་རེད། དེ་བཞིན་གཞིས་ཆགས་ཁག་གི་ཁྲིམས་མཐུན་ཡིག་ཆ་བཟོ་རྒྱུར་འབད་བརྩོན་བྱེད་ཀྱི་ཡོད་རེད།
༧། རང་ཁ་རང་གསོའི་ཐད་ཁ་ཤས་ཀྱིས་གཞུང་དང་འབྲེལ་བ་མེད་པ་ངོས་འཛིན་བྱེད་ཀྱི་ཡོད་པ་རེད། དེའི་ཐད་ཁ་གསལ་ཞིག་གསུང་རོགས་གནང་།
ལན། རིམ་བཞིན་མཐའ་མ་དེར་སོ་སོ་སོའི་རྐང་པའི་ཐོག་ལངས་དགོས་ཀྱི་ཡོད་རེད། མཐུན་རྐྱེན་དེ་གཞུང་གིས་བསྐྲུན་གྱི་རེད། དཔེར་ན་ལག་ཤེས། སྐྲ་བཟོ། མཛེས་བཟོ། སྒྱུ་རྩལ་བཅས་ལག་ཤེས་དེ་ང་ཚོ་གཞུང་ངོས་ནས་མཐུན་རྐྱེན་བསྐྲུན་གྱི་རེད། དེ་རྗེས་རང་ངོས་ནས་ལས་ཀ་རགས། འཚོ་ཐུབ་པ་ཡིན་ན་ཁོང་རང་གི་རྐང་པའི་ཐོག་ལངས་ཐུབ་པ་རེད། དེ་བཞིན་ཚོང་པ་ཞིག་ལ་ཆ་བཞག་ན། ཁོ་རང་ལ་ལག་ཤེས་དགོས་ཀྱི་ཡོད་རུང་། སློབ་སྦྱོང་དགོས་ཀྱི་ཡོད་རུང་བུ་ལོན་ཞིག་གཡར་དགོས་ན་ཡང་ང་ཚོས་གཡར་ནས་ཁོ་རང་གིས་ཚོང་རྒྱབ་ནས་སོ་སོའི་རྐང་པའི་ཐོག་ལངས་ཐུབ་ན་རང་ཁ་རང་གསོ་བྱེད་ཐུབ་པ་རེད། རྗེས་ལ་གཞུང་ལ་ཚུར་ཕན་གྱི་ཡོད་པ་རེད།
༨། སྐུ་ཉིད་སྲིད་སྐྱོང་གནང་བའི་རྗེས་སེམས་ནང་བྱེད་དགོས་བསམ་པའི་ལས་དོན་སྒྲུབ་མི་ཐུབ་པ་དེ་འདྲ་བྱུང་ཡོད་དམ།
ལན། མ་བསྒྲུབས་པ་མང་པོ་ཡོད། བོད་པའི་དངུལ་ཁང་ཞིག་སྒོ་ཕྱེ་ཡིན་ཟེར་ནས་ང་ཚོས་འབད་བརྩོན་མང་པོ་བྱས་ཡོད་རེད། གཞན་ཕྱི་རྒྱལ་ལ་ཡོད་པའི་བོད་པའི་དོན་དུ་སྤུས་ཚད་ལྡན་པའི་བོད་ཡིག་སློབ་ཆེད་གྱི་དཔེ་དེབ་སྒྲིག་གི་ཡོད་རེད། དེ་བཟོས་ཚར་གྲབས་ཡོད་རེད། གཙོ་བོ་མ་བསྒྲུབས་པ་དེ་ང་ལ་གློག་འཕྲིན་བརྒྱུད་ནས་ཡིག་ལན་མང་པོ་སྦྱོར་གྱི་འདུག་དེ་ཚོ་ལ་ཐད་ཀར་ལན་སྤྲད་མ་ཐུབ་པ་དེ་རེད། དེ་བཞིན་མི་མང་སྐྱོ་བོ་ཉམས་ཐག་རང་དངོས་སུ་འདི་ལ་ཡོང་ནས་ཐུག་རྒྱུ་ཡོད་པའི་ལམ་ལུགས་ཤིག་བཟོས་ནས་ཐུག་རྒྱུ་ཡོད་ན། དཀའ་ངལ་གང་ཡོད་པ་ཐད་ཀར་སེལ་ཐུབ་པའི་འབད་རྩོན་བྱེད་རྒྱུ་ཡིན།
༩། བཙན་བྱོལ་བོད་མི་སྲ་བརྟན་དང་ཚགས་ཚུད་གནས་མ་གནས་ཀྱི་གནད་འགག་དེ་བཙན་བྱོལ་བོད་མིའི་ཤེས་ཡོན་སྲིད་བྱུས་ལ་ཐུག་ཡོད་པ་རེད། སྐུ་ངོ་ལགས་སྲིད་སྐྱོང་གནང་བའི་རིང་ཤེས་ཡོན་སྲིད་ཇུས་ཀྱི་གནས་སྟངས་དེ་གང་འདྲ་ཞིག་ལ་སླེབས་ཡོད་དམ།
ལན། ཤེས་ཡོན་སྲིད་བྱུས་ཀྱི་ཐད་ལ་ང་ཚོས་ལག་བསྟར་བྱེད་ཀྱི་ཡོད་རེད། འཛིན་རིམ་དང་པོ་ནས་ལྔ་པ་བར་བོད་ཡིག་ཐོག་ནས་སློབ་ཚན་ཁྲིད་རྒྱུ་དེ་གང་ལ་གང་ཙམ་ང་ཚོས་ཐུབ་ཀྱི་ཡོད་པ་རེད། གང་ཡིན་བརྗོད་ན་འཛིན་རིམ་༡༢བར་བོད་ཡིག་སློབ་སྦྱོང་བྱས་ཚར་བ་ཞིག་གིས་འཛིན་གྲྭ་ལྔ་པ་བར་བོད་ཡིག་སློབ་ཁྲིད་བྱེད་ཐུབ་ཀྱི་ཡོད་པ་རེད། དེར་བརྟེན། དེ་རྗེས་འཛིན་རིམ་མཐོ་རུ་འགྲོ་སྐབས་ཚན་རིག་སྐོར་གྱི་ཤེས་བྱ་དེ་དག་ཇེ་ཁག་འགྲོ་ཡི་ཡོད་དུས་དགེ་རྒན་རང་གི་ཤེས་ཚད་འཛིན་རིམ་བཅུ་གཉིས་ལས་མེད་ན་སློབ་ཁག་པོ་རེད་འདུག བྷོམ་ཐར་ལ་ཝ་ཎ་མཐོ་སློབ་དང་མཉམ་འབྲེལ་ཐོག་ནས་ལོ་བཞིའི་ནང་དགེ་རྒན་འོས་སྦྱོང་བྱེད་ས་ཞིག་ཡོད་པ་དེ་རྒྱ་གར་གཞུང་ནས་ངོས་འཛིན་བྱས་པའི་ལག་ཁྱེར་གནང་དེའི་ཐོག་ང་ཚོས་ལོ་བཞིའི་རིང་བོད་ཡིག་སློབ་དུས་ལོ་བཅུ་དྲུག་གི་བོད་ཡིག་གནས་ཚད་ཡོད་པ་དང་གང་ཞིག་ཤེས་ཡོན་སྲིད་བྱུས་གང་ཡོད་པ་ཚང་མ་ཐོན་ཡོད་ན་འཛིན་རིམ་དྲུག་པ་བདུན་པའི་སློབ་ཚན་ཁྲིད་རྒྱུར་ཤེས་ཡོན་སྲིད་བྱུས་ཀྱི་ངོས་ནས་ནུས་པ་ལྡན་པ་ཞིག་བྱེད་ཐུབ་ཀྱི་རེད་བསམ་གྱི་ཡོད། ལས་གཞི་དེར་འགྲོ་སོང་ཆེན་པོ་རེད་ལོ་རེར་འབུམ་བརྒྱ་ལྷག་བཏང་གི་ཡོད་པ་དེ་ང་ཚོས་ལག་བསྟར་བྱེད་ཀྱིི་ཡོད།
༡༠། ༧གོང་ས་མཆོག་བོད་ལ་གདན་འདྲེན་ཞུ་རྒྱུའི་ཐད་སྤྱི་ཚོགས་ནང་གླེང་སློང་ཡོད་པར་འགྲེལ་བཤད་ཅིག་གནང་རོགས།
ལན། རང་ལུས་མེར་བསྲེགས་གཏོང་མཁན་༡༤༡གི་འབོད་སྒྲ་དང་མངོན་འདོད་དེ་༧གོང་ས་མཆོག་བོད་ལ་གདན་ཞུ་བྱེད་དགོས་ཟེར་བ་དང་། གཞན་ཡང་རུང་རྒྱལ་ཨ་གྲགས་གིས་༢༠༠༧ནས་༧གོང་ས་མཆོག་བོད་ལ་གདན་ཞུ་བྱེད་དགོས་གསུངས་ཡོད་པ་རེད། དེར་བརྟེན་བོད་ནང་གི་བོད་མི་ཡོངས་ཀྱི་མངོན་འདོད་ཡང་དེ་རེད། ང་སྲིད་སྐྱོང་ཡིན་པའི་ཆ་ནས་ངའི་འཆར་སྣང་དང་དམིགས་ཡུལ་གཙོ་ཆེ་ཤོས་༧གོང་ས་མཆོག་བོད་ལ་གདན་ཞུ་བྱེད་རྒྱུ་དང་བོད་མི་ལ་རང་དབང་བསྐྱར་གསོ་བྱེད་རྒྱུ་དེ་རེད། བོད་གཞིས་བྱེས་གཉིས་ཀྱི་མི་མང་ཚང་མའི་རེ་བ་དང་མངོན་འདོད་དེ་ཡིན་ཟེར་གྱི་ཡོད་རེད། དེ་འདྲ་ཟེར་མ་ཐུབ་མཁན་ཞིག་ཡིན་ན་སྲིད་སྐྱོང་བྱས་ནས་ཆོ་མེད་པ་རེད། དེ་ལ་ཡིད་ཆེས་བརྟན་པོ་མེད་ན་སྤྱི་ཚོགས་ནང་འགོ་ཁྲིད་བྱས་ནས་ཆོ་མེད་པ་རེད།
༡༡། དབུས་བོད་མིའི་སྒྲིག་འཛུགས་དང་རྒྱ་གར་གཞུང་དབར་འབྲེལ་བ་གང་འདྲ་ཞིག་སླེབས་ཡོད་དམ།
ལན། ཉེ་ཆར་༧སྐུ་ཡི་གྱ་སྟོན་སྐབས་རྒྱ་གར་དབུས་གཞུང་ནས་བློན་ཆེན་གཉིས་ཕེབས་ཡོད་པ་རེད། ལོ་ལྔ་བཅུ་ང་ལྔའི་ནང་ཕེབས་པ་ཐེངས་དང་པོ་རེད་འདུག དྷི་ལིར་༧སྐུ་ཡི་འཁྲུངས་སྐར་གཏོང་སྐབས་བློན་ཆེན་གཉིས་ཕེབས་ཡོད་དེ་ཡང་ཐེངས་དང་པོ་རེད་འདུག བཞུགས་སྒར་དྷ་སར་རྒྱ་གར་དབུས་གཞུང་གི་བློན་ཆེན་གཉིས་ཕེབས་པ་ཐེངས་དང་པོ་ཡིན་དུས་རྒྱ་གར་གཞུང་གིས་རྒྱབ་སྐྱོར་དང་འབྲེལ་བ་ཡག་པོ་ཡོད་པ་དེ་གསལ་པོ་ཞེ་དྲག་རེད།
༡༢། ཆབ་སྲིད་ཀྱི་སྐུ་དབང་འཕོ་འགྱུར་བྱུང་བའི་རྗེས་ཕྱི་ཡི་རྒྱལ་ཁབ་ཁག་ལ་འབྲེལ་བ་གནང་ཕྱོགས་ཐད་གནས་སྟངས་གང་འདྲ་ཞིག་ཡོད་དམ།
ལན། ཡག་ཐག་ཆོད་ཡོད། ཨ་རི་དང་ཡོ་རོབ་གང་དུ་ཕྱིན་ཀྱང་གཞུང་གི་གནད་ཡོད་མི་སྣ་ཐུག་ཐུབ་ཀྱི་ཡོད་པ་རེད། གཞུང་གི་གནད་ཡོད་མི་སྣ་སུ་དང་སུར་ཐུག་གི་ཡོད་མེད་ཕྱི་ལ་ཁྱབ་བསྒྲགས་བྱེད་ཀྱི་མེད་གང་ཡིན་ཟེར་ན་གཙོ་བོ་རྒྱབ་སྐྱོར་ཡོད་རྒྱུ་དེ་གལ་ཆེན་པོ་ཡིན་པས་ཡིན། དེ་ངས་འབྲེལ་བ་ཡག་ཐག་ཆོད་བྱུང་ཡོད་ཅེས་ཞུ་རྒྱུ་ཡིན།
༡༣། དེ་སྔོན་རྒྱ་གར་གཞུང་གི་འོག་ལ་ཡོད་པའི་བོད་ཁྱིམ་སློབ་གྲྭ་ཁག་བརྩིས་སྤྲོད་རྗེས་ད་ལྟའི་གནས་སྟངས་གང་འདྲར་སླེབས་ཡོད་དམ།
ལན། ང་ཚོས་བློན་ཆེན་རབ་དང་རིམ་པ་ཐུག་པའི་ནང་སློབ་གྲྭ་བརྩིས་སྤྲད་དགོས་རེད་མ་གཏོགས་སྤྲད་རྒྱུ་མེད་པ་རེད་ཞུ་མཁན་སུ་གཅིག་མེད་པ་རེད། འོན་ཀྱང་བློན་ཆེན་མང་པོ་བརྗེ་པོ་རྒྱབ་པ་དང་ལས་བྱེད་མང་པོ་བརྗེ་སྤོར་བྱས་དུས་ད་ལྟའི་ཆར་འགུལ་བསྐྱོད་དེ་དལ་བུར་སླེབས་ཡོད་པ་རེད། ད་དུང་ཡང་ང་ཚོས་འབད་བརྩོན་བྱེད་དགོས་བསམ་ཡོད།
༡༤། གོང་གི་དྲི་བ་དང་མ་འབྲེལ་བར་སྲིད་སྐྱོང་མཆོག་ལ་གལ་གནས་ཆེ་བའི་དགོངས་འཆར་གང་གསུངས་རྒྱུ་ཡོད་དམ།
ལན། ཚང་མས་རྡོག་རྩ་ཆིག་སྒྲིལ་གནང་རོགས་གནང་། ༧གོང་ས་མཆོག་གི་བཀའ་དགོངས་གཞིར་བཟུང་ཕྱག་ལས་གནང་རོགས་གནང་ཞུ་རྒྱུ་ཡིན།
གསར་འགོད་པ། ཟླ་བ་ཕུར་བུ།